Pakistan In Saudi Ah Kanda Alhaafa Huri Safeeru Suspend Kohffi - Vaguthu\nޕާކިސްތާނުގެ ބޮޑުވަޒީރާއި ސައުދި އަރަބިއާގެ ކިންގް ސަލްމާން\nއާންމުން ކުރި ޝަކުވާއަކާ ގުޅިގެން ސައުދީ އަރަބިއްޔާގައި ހުރި ޕާކިސްތާންގެ ސަފީރު ސަސްޕެންޑްކޮށްފިއެވެ.\nޕާކިސްތާނުގެ ފޮރިން މިނިސްޓްރީން މިދިޔަ ބުރާސްފަތި ދުވަހު ބުނީ އެމްބެސެޑަރު ރާޖާ އަލީ ރިޔާޒް އެނބުރި ޕާކިސްތާނަށް ވަޑައިގެންފައިވާ ކަމަށާއި އެމްބަސީގައި ތިބި ޕާކިސްތާނުގެ އިތުރު ހަ މުވައްޒަފުންގެ މައްސަލަ ވެސް ތަހުގީގް ކުރަމުންދާ ކަމަށެވެ.\nއިސްލާމް އާބާދުގައި ބޭއްވި ނޫސްވެރިންގެ ބައްދަލުވުމެއްގައި ފޮރިން މިނިސްޓްރީގެ ތަރުޖަމާނު ވިދާޅުވީ ގައުމުން ބޭރުގައި މަސައްކަތް ކުރާ ޕާކިސްތާނުގެ މީހުންނަށް ގައުމުގެ ސަރުކާރުން ކޮށްދެވެން ހުރި ހުރިހާ ކަމެއް އެންމެ ފުރިހަމައަށް ކޮށްދޭނެ ކަމަށެވެ. އެ މީހުންނަކީ ސަރުކާރުގެ އެސެޓެއްގެ ގޮތުގައި ސިފަ ކުރެއްވިއެވެ.\nރަސްމީ ލިޔުންތަކަށް ބަލާއިރު 2.6 މިލިއަން ޕާކިސްތާނު މީހުން ސައުދީ އަރަބިއާގައި މަސައްކަތް ކުރަމުންދާއިރު، އެ މީހުންނަކީ ޕާކިސްތާނުގެ އިގްތިސާދު ދުޅަހެޔޮ ކުރުމުގައި ބޮޑު ރޯލެއް އަދާކުރާ ބަޔެކެވެ.\nއޮފިޝަލުން ބުނެފައިވަނީ ވޭތުވެދިޔަ ދުވަސްތަކުގެ ތެރޭގައި ރިޔާދުގައި މަސައްކަތް ކުރަމުންދިޔަ ޕާކިސްތާނު މީހުންގެ ޝަކުވާއަަކަށް ވެފައިވަނީ އެމްބަސީއިން އެމީހުންނާ ދޭތެރޭގައި ކަންތައް ކުރަމުންދިޔަ ގޮތެވެ. އެގޮތުން ފާހަގަ ކޮށްފައިވަނީ އެމްބަސީން ކޮށްދޭ ކަންތައްތަކުގެ ބަދަލުގައި މީހުންގެ އަތުން ފައިސާ ނަގާ ކަމުގެ ޝަކުވާއެވެ.\nޕާކިސްތާނުގެ ބޮޑުވަޒީރު އިމްރާން ހާން ކުރިން ވިދާޅުވީ މި މައްސަލަ ތަހުގީގް ކުރުމަށް ވަކި ހާއްސަ ކޮމިޓީއެއް އެކުލަވާލައިފައިވާ ކަމަށެވެ. އެމްބަސީއިން ޕާކިސްތާނުގެ މީހުންނަށް އެކަށީގެންވާ ވަރަށް ބަލާފައި ނުވާ ކަމަށާއި، ފަރުވާ ކުޑަކުރުމުގައި ޒިންމާވާ އެންމެންނަށް އެކަމުގެ އަދަބު ދޭނެ ކަމަށް ބޮޑުވަޒީރު ވިދާޅުވިއެވެ.\nއެމްބެސެޑަރު އިޔާޒްގެ ބަދަލުގައި އެ މަގާމުގައި މިހާރު ހުންނެވީ ރިޓަޔާޑް ލިއުޓެނަންޓް ޖެނެރަލް ބިލާލް އަކްބަރެެވެ.\nމެއި 2, 2021 18:12\nމިރާއްޖޭގެ ސަރުކާރުންވެސް މީ ކުރަންވެއްޖެ ކަމެއް. ރާއްޖެއިން ބޭރުގައި ހުންނަ ރާއްޖޭގެ ބައެއް އެއްބަސީތަކުންވެސް ދިވެހިންނަށް އަޅައެއް ނުލާ. ޚިދުމަތް ދިނުންވެސް އެހާ ފަރުވާކުޑަ.


NIC Ge Raees Sulaiman Aa Eku4Member Aku Vaki Kuranee | Hathaavees\nއެންއައިސީގެ ރައީސް ސުލައިމާނާއެކު ހަތަރު މެންބަރަކު ވަކިކުރަނީ\nޖުލައި 8, 2020 ހަތާވީސް އޮންލައިން\nނޭޝަނަލް އިންޓަގްރިޓީ ކޮމިޝަން (އެންއައިސީ)ގެ ރައީސް ސުލައިމާން: ފޮޓޯ / ސަން\nނޭޝަނަލް އިންޓަގްރިޓީ ކޮމިޝަން (އެންއައިސީގެ) ގެ ރައީސް އަހުމަދު ސުލައިމާނާއެކު އެ ކޮމިޝަނުގެ ހަތަރު މެންބަރަކު ވަކިކޮށްދޭން ރައީސް އިބްރާހިމް މުހައްމަދު ސޯލިހަށް ލަފާއަރުވަން ރައްޔިތުންގެ މަޖިލީހުގެ މިނިވަން މުއައްސަސާތަކާއި ބެހޭ ކޮމިޓީން މިއަދު ފާސްކޮށްފިއެވެ.\nއެ ކޮމެޓީން އެގޮތަށް ފާސްކުރީ އެ ކޮމެޓީގެ ތެރެއިން އެކުލަވާލި ސަބް ކޮމެޓީން ނިންމާފައިވާ މައްސަލަ އާއި ގުޅިގެންނެވެ. އެގޮތުން އެންއައިސީން ވަކި ކުރުމަށް ނިންމާފައި ވަނީ އެންއައިސީގެ ރައީސް އަހުމަދު ސުލައިމާނާއި ނައިބު ރައީސް ހައްސާން ހަމީދާއި މެމްބަރު އަހްމަދު އަމީންގެ އިތުރުން މެމްބަރު ހަދީޖާ އަބްދުﷲ އެވެ.\nމި ގޮތަށް ރައީސް އިބްރާހީމް މުހައްމަދު ސޯލިހަށް ލަފާ އެރުވުމަށް ހުށަހެޅުއްވީ ގަމު ދާއިރާގެ މެންބަރު މުހައްމަދު ވިސާމްއެވެ. ވިސާމްގެ އެ ހުށަހެޅުން މިއަދު ވަނީ ފާސްވެފައެވެ.\nކޮމެޓީގެ މެންބަރުން ގަބޫލުކުރައްވާ ގޮތުގައި ފަސް މެންބަރުންގެ މައްޗަށް އެކުލެވޭ އެންއައިސީގެ ހަތަރު މެންބަރުން ޒިންމާ އަދާއެއް ނުކުރައްވައެވެ. ޒިންމާ އަދާ ކުރައްވާ ކަމަށް މެންބަރުންނަށް ގަބޫލުކުރެވެނީ އެ ކޮމިޝަނަށް މި ސަރުކާރުން އައްޔަން ކުރެއްވި، ކާނަލް (ރޓޑ) އަހްމަދު ޖިހާދުއެވެ. އެހެންކަމުން ޖިހާދު ވަކި ކުރާކަށް ނުނިންމައެވެ.\nއެންއައިސީ އަށް މެމްބަރުން އައްޔަންކުރެއްވުމާއި ވަކި ކުރެއްވުމުގެ ބާރު އޮންނާނީ ރައީސަށެވެ.\nPrevious ރޭ ރޯވި ތިލަފުށީ ގުދަނުގައި ދޭތެރެ ދޭތެރެއިން ރޯވަނީ\nNext އާސަންދައިގެ ދަށުން ނޫނަސް ބޮޑެތި ބަލިތަކަށް ފަރުވާ ހޯދަން އިންޑިއާ އަށް ދިއުމުގެ ފުރުސަތު


ލޯބިން އެކީގަ ވާނަމޭ.. (9) – Esfiya\n” ތި ފޮޓޯގަ ތިބި ދެކުދިންނަކީ ދަރިފުޅާ ދަރިފުޅުގެ އެއްމާބަނޑު ދައްތަ އައިލީން .. ނަމަވެސް ކަންދިމާކުރިގޮތުން އައިލީން މި ދުނިޔެ ދޫކޮށް ދިޔައީ .. ” އެ ހިސާބަށް ބުނެވުނު އިރު ނަޖުމާ އަށް ރޮވޭ ވަރުން ހުރީ އަނގަމަތީގައި އަތް އަޅާލައިގެންނެވެ. އައިރީން ވެސް ހުއްޓުން އަރާފަ ހުރި އިރު ހީވަނީ އެވާހަކަތަށް ގަބޫލު ނުކުރެވިފައި ހުރިހެންނެވެ. ސިޓިން ރޫމުގައި ދެން ތިބި އެންމެން ގެ ވެސް ދެލޯ ވަނީ ފެންކަޅިވެފައެވެ. ” ކީކޭ؟ މަރުވީއޭ؟ .. ދެން ..ދެން އެހެންވީރު އެއީ ކޮން އަންހެން ކުއްޖެއް؟ .. މަންމާ .. ” ނަޖުމާ ގެ އަތުގާ ހިފާލަމުން އައިރީން ބުނެލި ވާހަކައިން އެންމެން ވެސް ހައިރާންވެފައި އައިރީން އާއި ދިމާއަށް ބަލާލިއެވެ. ނަޖުމާވެސް ކަރުނައިގެ ތެރެއިން ވާހަކަ ދައްކަން ފެށިއެވެ. ” ދަރިފުޅު ކޮން އަންހެން ކުއްޖެއްގެ ވާހަކަތަ ތި ދައްކަނީ .. ދެން މީ ކޮއް ލެއެއް؟ .. މުޅި ގައިގަ ތިހުރީ ލެއެއްނު ” އައިރީން ގެ ގައިގާ ލޭ ހުރިކަން ވެސް އޭނައަށް އިނގުނީ ނަޖުމާ އެހެން ބުނުމުންނެވެ. އައިރީން އެއްވެސް ފޮރުވުމެއްނެތި ހުރިހާ ވާހަކައެއް ނަޖުމާ އާއި އާއިލާގެ އެހެން މެންބަރުން ކައިރީގައި ކިޔައިދިނެވެ. ” މަންމާ .. އެ އަންހެން ކުއްޖާ ރީން އަކާ އެއްވެސް ތަފާތެއް ނެތް .. މަންމަ އަކަށް ގަބޫލެއް ނުކުރެވޭ ދޯ .. ” އައިރީން ގެ ވާހަކަ އަޑުއަހަން ހުރި ނަޖުމާ ހުރީ ދެލޯ ބޮޑު ކޮއްލައިގެންނެވެ. ” ހަމަ އަސްލުވެސްތަ ދަރިފުޅާ ” ” ލައްބަ މަންމާ .. ރީން މި ބުނީ ހަމަ ތެދެކޭ .. ގަބޫލު ނުކުރެވެންޔާ ހިނގާ ރީން އާ އެއްކޮއް ހޮސްޕިޓަލަށް ދާން .. އޭރަށް މަންމައަށް ވެސް ގަބޫލު ކުރެވޭނެ ” ނަޖުމާގެ އަތުގާ ހިފައިގެން އައިރީން ގެއިން ނިކުތުމުން ދެން ތިބި އެންމެންވެސް އެ ދެމީހުން ފަހަތުން ނިކުތެވެ.\nދުރަށް ނަޒަރު ހުއްޓާލައިގެން އިން ރަޔާން ބަލައިލީ ބަޔަކު ކައިރިއަށް އައިސް ހުއްޓުނު ހެން ހީވުމުންނެވެ. އެވަގުތު އެތާ ތިބި މީހުން ފެނުމުން ހައިރާންވެފައި ރަޔާނަށް ކޮޅަށް ތެދުވެވުނެވެ. ހަމަ އެވަގުތު ދޮރު ހުޅުވާލާފަ ނުކުތް ޑޮކްޓަރު ފެނުމުން އެންމެންގެ ސަމާލުކަން އެ ދިމާއަށް ހުއްޓިގެން ދިޔައެވެ. ” ޑޮކްޓަރ .. ” އަވަސް އަވަހަށް ވާހަކަ ރަޔާން ދައްކަން ފެށި ވާހަކަ މެދު ކަނޑާލީ ޑޮކްޓަރެވެ. ” އިންޝާﷲ .. ޝީ އިޒް ފައިން ނައު .. ނޯ ނީޑް ޓު ވޮރީ .. އިރުކޮޅަކުން ހޭ އަރާނެ .. ބޭނުމިއްޔާ މިހާރު ބައްދަލު ވެސް ކުރެވިދާނެ .. ވަދެވޭނީ ފަހަރަކު ތިންމީހުންނަށް ” ހިނިތުންވުމަކާއިއެކު ރަޔާން ގެ ކޮނޑުގައި މަޑުމަޑުން ޖަހާލުމަށްފަހު ޑޮކްޓަރު އެހެން ބުނެލުމުން ރަޔާން ހިނިތުން ވެލަމުން ކައިރީގާ ހުރި އައިރީން އަށް ބަލާލިއެވެ.\nދެލޯ މަރާ ތަގުޅި ކޮއްލުމަށް ފަހު ދެލޯ ހުޅުވާލުމާއިއެކު ލޮލަށް އެޅިގެން ދިޔަ ގަދަ އަލީގެ ސަބަބުން އީނާލް އަނެއްކާވެސް ދެލޯ މަރާލިއެވެ. އިރުކޮޅެއް ފަހު އަނެއްކާވެސް ދެލޯ ހުޅުވާލުމާއިއެކު މަންޒަރުތަށް ފެނުނީ ފުސްކޮށެވެ. މަޑު މަޑުން ރަޔާން އަށް ގޮވާލެވުނު އިރު ވަށައިގެންވި މަންޒަރުތަށް ސާފު ވާން އިރުކޮޅެއް ނެގިއެވެ.\nއީނާލް އޭނައަށް ގޮވާލުމުން އެއީ އީނާލް ކަން ރަޔާން އަށް އެނގި ކަށަވަރުވިއެވެ. ލޯ ހުޅުވާލުމާއިއެކު ފުރަތަމަވެސް އީނާލް އަށް ފެނުނީ ރަޔާން ގެ ހިނިތުންވެފައިވާ މޫނެވެ.އީނާލް ވެސް ހިނިތުން ވެލަމުން ތެދުވަން ވެގެން އުޅުމުން އެކަން މަނާ ކުރީ ރަޔާންއެވެ.މި އޮވެވުނީ ކޮންތަނެއް ގައިކަންވެސް އީނާލް އަށް ރެއަކާލީ ދެނެވެ. އޭރު ތަންކޮޅެއް ދުރުގައި އީނާލްއަށް ބަލަހައްޓައިގެން ހުރި އައިރީންވެސް ހުރީ ހިނިތުންވެލައިގެންނެވެ. ނަމަވެސް އެ ލޮލުގައި ތާޒާ ކަރުނަތަށް ވިދަމުން ދިޔައެވެ. ދުރުގައި އޭނައަށް ބަލަހައްޓައިގެން ހުރި އައިރީން އީނާލްއަށް ފެނުނީ ތަންކޮޅެއް ފަހުންނެވެ. ކަޅި ޖަހާނުލާ އައިރީން ހުރި ދިމާއަށް އިނާލް ބަލަހައްޓައިގެން އޮތުމުން ރަޔާން ވެސް އެދިމާއަށް ބަލާލިއެވެ.\nއީނާލް ބަލަން ފެށުމުން އައިރީން މަޑު މަޑުން ހިނގާލާފައި އައިސް އީނާލް ކައިރިއަށް ހުއްޓިލިއެވެ.އީނާލް އޮތީ އައިރީން ފެނުމުން ފާޑަކަށް ހުއްޓުން އަރާފައެވެ. އައިރީން ފެނުމުން ހީވީ ހަމަ ލޯގަނޑުން އޭނާގެ އަމިއްލަ ސޫރަ ފެނުނުހެންނެވެ. އީނާލް ބަލަހައްޓައިގެން އޮތް ގޮތުން އައިރީން ހީލަމުން އެނދުމަތީގައި އިށީނދެ އީނާލްގެ އަތުގާ ހިފަހައްޓާލިއެވެ. އެވަގުތު ސިހިފައި އީނާލްއަށް އަތަށް ބަލާލެވުނެވެ. ” ވަރަށް ހައިރާންވެފައި ދޯ ތި އޮތީ .. ރީން ވެސް ފުރަތަމަ ވަރަށް ހައިރާންވި .. ޝޮކެއް ލިބުނީ .. އެކަމަކު މިހާރު ހުރިހާ ހަގީގަތެއް އިނގިއްޖެ ..” އައިރީން ދެއްކި ވާހަކަތަކުން ހައިރާންވެފައި އޮތް އީނާލް ވާހަކަ ދައްކަން އަނގަ ހުޅުވާލިއެވެ. ” ކޮން .. ކޮން ހަގީގަތެއް؟ ” އީނާލް އެ ސުވާލު ކޮއްލުމުން އައިރީން ދެ ލޯ މަރާލަމުން އިސް ޖަހާލިއެވެ. ” ރީންގެ އެއްމާބަނޑު ދައްތަ އަކީ ތިއީ އެއްނު .. އާން .. ތިއީ ރީން ގެ އެއްމާބަނޑު ދައްތަ .. މަންމަ ބުނީ މަރުވެއްޖެޔޭ .. ދެން އެހެންވީއިރު ތީ ކާކު؟ .. ރީން އާއި އެހާ ވައްތަރީ ކީއްވެ؟ .. ރީން އަށް ހުރިހާ އެއްޗެއްވެސް ވިސްނިއްޖެ .. އައިލީން މަރެއް ނުވޭ .. އައިލީން އަކީ ތީ .. މިއޮއް ހުރިހާ ދުވަހު ކޮންތާކު އުޅުނީ ؟ ” ރޮވިފައި އިނދެ އައިރީން ދައްކަމުން ދިޔަ ވާހަކައިން ރަޔާން އާ އީނާލް ތިބީ ހައިރާންވެ އަންތަރީސް ވެފައެވެ.\nހަމަ އެވަގުތު ދޮރު ހުޅުވާލާފައި ވަތް ނަޖުމާއާއި ހަސަނު ފެނުމުން ރަޔާން އިންތަނުން ތެދުވެ ބޭރަށް ނިކުތެވެ. ނަޖުމާއާއި ހަސަނު ފެނުމުން އީނާލް ބަލަހައްޓައިގެން އޮތީ ބީރައްޓެހި ނަޒަރަކުންނެވެ. ނަޖުމާ ހުރީ ލޮލަށް މި ފެންނަ މަންޒަރު ގަބޫލު ނުކުރެވިފައެވެ. އިރުކޮޅަކު އެހެން ހުރުމަށް ފަހު ނަޖުމާ ދުވެފައި ގޮސް އީނާލް ގެ ގައިގާ ބައްދައިގަތެވެ. އެވަގުތު ހަށިގަނޑަށް އަރައިގެން ދިޔަ ކުއްލި ތަދާއިއެކު އީނާލްއަށް އަނގައިން އަޑެއް ލައްވާލެވުނެވެ. އީނާލް ގެ އަގައިން ނިކުތް ވޭނީ އާހުގެ އަޑު އިވުމުން ނަޖުމާ ސިހިފައި ދުރަށް ޖެހިލިއެވެ. ކަރުނަވީ ލޮލަކުން އީނާލް އަށް ބަލަހައްޓައިގެން ހުރި އިރު ހީވަނީ އެ ދުލުގައި ތަޅެއް ލެވިފައި އިންހެނެވެ. ބުނަން ބޭނުންވި ކިތަންމެ އެއްޗެއް ހުރި ނަމަވެސް އެކަމަށް ދޫ އިޖާބައެއް ނުދިނެވެ. އޭރު ކައިރިއަށް އައިސް ހުއްޓުނު ހަސަނުވެސް ހުރީ ފެންނަމުން ދާ މަންޒަރު ގަބޫލުކުރަން ދަތިވެފައެވެ . އައިރީން އާ އީނާލް އެއްކޮށް ފެނުމުންވެސް އެކަން ގަބޫލު ކުރަން ދަތިވިއެވެ.\n” މަންމާ ” ނަޖުމާއަށް ހަމަހޭވެރިކަން ވީ އައިރީން އޭނާގެ ކޮނޑުގައި ހިފަހައްޓާލުމުނެވެ. އެވަގުތު ނަޖުމާ އޭނާގެ އަތުގައި ވިކައިގަތުމަށް އައިރީން ކައިރިން އެދުނެވެ. އަދިވެސް ނަޖުމާއަށް އެމަންޒަރު ގަބޫލުނުކުރެވެނީ އެވެ. އައިރީން ކައިރިއަށް އެވަގުތު ހިނިއައި ނަމަވެސް ނަޖުމާގެ އަތުގާ ހިފައި ތަޅުވާލަމުން އަނެއްކާވެސް ނަޖުމާއަށް ގޮވާލިއެވެ. ” މަންމާ .. މީ ހުވަފެނެއް ނޫނޭ .. ހަގީގަތޭ .. އެއީ އައިލީން ނޫންނަމަ ދެން ރީން އާއި އެހާ ވައްތަރު ވާންވި ސަބަބެއް ކޮބާ ؟ .. މަންމާ އެއީ އައިލީން އޭ ” އައިރީން އެހެން ބުނެލުމުން ނަޖުމާ ރޮއެގެންފައި ދަރިފުޅާއޭ ކިޔާ އަނެއްކާވެސް އީނާލް ގެ ގައިގާ އޮޅުލައިގަތެވެ. އޭރު މަންޒަރުބަލަން ހުރި ހަސަނުގެ ލޮލުން ވެސް ވަނީ ކަރުނަ ނީރާލާފައެވެ. ދުވަސްތަކަކަށްފަހު އަމިއްލަ ދަރިފުޅު ފެނުމުން ވާނީވެސް އެހެންތާއެވެ.\nއެ ތިންމީހުންގެ ހަރަކާތްތަކަށް ބަލަހައްޓައިގެން އޮތް އީނާލް ގެ ސިކުނޑީގައި އެތަށް ސުވާލެއް ބުރުޖަހަމުން ދިޔައެވެ. އީނާލް އޮތީ މިވަނީ ކިހިނެއްކަން ނޭނގިފައެވެ. އެނގޭހާވެސް އެއްޗަކީ އެމީހުން ފެނުމުން ތަފާތު އިހްސާސްއެއް ކުރެވުނު ކަމެއެވެ. ނަމަވެސް ގަބުވެފައި މިހެން އޮތުމަކުން އެއްވެސް ސުވާލެއްގެ ޖަވާބެއް ނުލިބޭނެކަން ވިސްނުމުން އީނާލް ވާހަކަ ދައްކަން ފެށިއެވެ. އޭރުވެސް ނަޖުމާ ދިޔައީ އީނާލް ގެ ގައިގާ ބައްދާލައިގެން އޮވެ ރޮމުންނެވެ. ” އަމް .. ތީ ކޮން ބައެއް .. އަހަރެން ނުދަންނަން .. ތި ކުއްޖާ އަހަންނާ އެހާ ވައްތަރީ ކީއްވެ ؟ .. ކޮން އައިލީން އެއްގެ ވާހަކަ ތި ދައްކަނީ؟ .. އަހަރެން މީ އީނާލް ..” އީނާލް ގެ ވާހަކަތަކުން ނަޖުމާގެ ހިތް ރޮއްވާލިއެވެ. އޭނާގެ ލޯބިވާ ދަރިފުޅު ކައިރީގައި ފެންނަން ހުއްޓަސް އެ ދަރިފުޅުވަނީ އޭނައާއި އެތަށް މޭލެއް ދުރުގައި ކަމުގައި ހިތް ބުނެލިއެވެ. ” ދަރިފުޅާ .. މީ ދަރިފުޅުގެ މަންމަ އޭ ” ރޮވިފައިވާ އަޑަކުން ނަޖުމާ ވާހަކަ ދެއްކިއިރު އީނާލް އޮތީ ކަޅި ޖަހާނުލާ އެމޫނަށް ބަލަހައްޓައިގެންނެވެ. އާސިޔާގެ މަތިން އީނާލް ހަނދާންވީވެސް ނަޖުމާގެ އަނގައިން “މަންމަ” މި ލަފުޒު އަޑު އިވުމުންނެވެ. އެ ރަށަށް އައި ފަހުން އަދި އީނާލްއަށް އާސިޔާގެ ހަބަރެއްވެސް ބަލައިނުލެވެއެވެ. ހަނދާންވެސް ނުވީއެވެ. ރަޔާން އެތާނގަ ނެތްކަންވެސް އީނާލް އަށް ފާހަގަވީ އެވަގުތެވެ. އަދި ކުއްލިއަކަށް ވީ ކަންތަށް މަތިން ހަނދާން ވުމުން އީނާލް އަށް ގިސްލަ ގިސްލާފައި ރޮވެން ފެށުނެވެ. ” ކޮބާ .. ކޮބާ ރެން؟ .. ކޮންތާކަށް ދިޔައީ؟ .. މަންމަ އޭ؟ .. އަހަރެންގެ މަންމަ …. އަހަރެން ބޭނުން މަންމަ އަށް ގުޅަން .. އަހަރެން އަދި މިރަށަށް އާދެވުނު ފަހުން މަންމަ އަކަށް ނުގުޅޭ .. މަންމަ ހުންނާނީ ވަރަށް ރުޅި އައިއްސަ .. ޕްލީޒް .. ރެން ކައިރީގާ ބުނެދީ އައިސްދޭށޭ .. އަހަންނަށް ދައްތަ ތި ދައްކާ އެއްވެސް ވާހަކައެއް ނޭނގެ .. ތީ ކާކު ކަމެއްވެސް ނޭނގެ .. ޕްލީޒް ރެން ގެނެސްދީ ” ރޮމުން ރޮމުން ވާހަކަ ދެއްކި އީނާލް ގެ ކޮންމެ ޖުމްލައެއް ވީ ނަޖުމާގެ ކަންކަށިމަތީގައި ޖެހި އެތިފަހަރަކަށެވެ. އޭނައަށް އީނާލް “ދައްތަ” ގެ ނަމުން މުހާތަބު ކުރުމުން ހިތް ހީވީ މީހަކު މުށުތެރެއަށް ލާ ފިއްތާލިހެންނެވެ. ” މަންމަ އޭ .. އެއީ ކާކު؟ ” ދެން އީނާލް ގެ އަގައިން ނިކުތް ޖުމްލައިން އެ އޮތް ހުރިހާއިރު މަޑުން ހުރި ހަސަނު ދިޔައީ ސިއްސައިގެންނެވެ. ” އަހަރެންގެ މަންމަ އަކީ އާސިޔާ ” އީނާލް އެ ބުނި ޖުމްލަ ހަސަނުގެ ސިކުނޑި ތެރޭގައި ތަކުރާރު ވޭވޭ ހުއްޓެވެ. މަޑު މަޑުން އެނަން ކިޔާލެވުނު އިރު މާޒީ ގެ އެތަށް ހަނދާންތަކެއް އާކުރުވިއެވެ. އޭރު ނަޖުމާވެސް އިނީ ދެލޯ ބޮޑުވެފައެވެ. ކަންފަތަށް އެ އިވުނު އަޑު ގަބޫލު ނުކުރެވިފައެވެ. އެވަގުތު އެއީ އެމީހުންގެ ދިރިއުޅުމަށް ޒަހަރުލީ އަންހެނާއަށް ވެދާނެ ބާއޭ ހަސަނާއި ނަޖުމާގެ ހިތަށް އަރަމުން ދިޔައެވެ. ” ކީކޭ ؟ .. އާސިޔާއޭ ؟ ފޮޓޯ .. ފޮޓޮއެއް އެބައިންތަ؟ ” އޭރުވެސް އީނާލް ދިޔައީ ގިސްލަ ގިސްލާފަ ރޮމުންނެވެ. އީނާލް ރޯ މަންޒަރު ބަލަން އައިރީން އަށް ނުހުރެވުމުން ނަޖުމާ ކައިރީގައި މި ވަގުތަށް ދެން ދާން ހިނގާށޭ ކިޔާފައި ދޮރުން ނިކުންނަން ހިނގައިގަތެވެ. ނަޖުމާއާއި އައިރީން ގެ ފަހަތުން ދަމުން ހަސަނުވެސް ދިޔައީ އީނާލް ގެ ބޮލުގައި ފިރުމާލާފައެވެ.\nކައިރިއަށް އައިސް އިށީނދެލި ރަޔާން ފެނުމުން އީނާލް ރަޔާންގެ ގައިގާ އޮޅުލައިގަތެވެ. އޭރު ގައިގާ އަޅަމުން ދިޔަ ވޭން ވެސް އީނާލްއަށް އިހްސާސް ނުވާ ކަހަލައެވެ. އީނާލް ރޮމުން ދިޔަ މަންޒަރު ފެނުމުން ރަޔާންގެ ދެލޯވެސް ފެންކަޅިވެގެން ދިޔައެވެ. އީނާލް ގެ ހަށިގަނޑުގައި ދެއަތުން ވަށާލަމުން ރަޔާންވެސް އީނާލް ގެ ގައިގާ ބައްދާލީ ހިތްވަރު ދިނުމުގެ ގޮތުންނެވެ. ރޮމުން ރޮމުން އީނާލް ސޮރީ އޭ ބުނެލުމުން ރަޔާން ދެފަރާތަށް ބޯ ހޫރުވާލުމަށްފަހު އީނާލް ގަޔާ ދުރުކޮއްލުމަށް ފަހު ވަރަށް ލޯބިން އެ ކޯތާފަތްމަތީގައި ރޮނގު ދެމެމުންދިޔަ ކަރުނަތަށް ފޮހެލަދިނެވެ. އަދި މައާފަށް ނޭދުމަށާއި ނުރޮއުމަށް އެދުނެވެ. ކުޑަ ކުއްޖެއް ފަދައިން ބޯ ޖަހާލުމަށްފަހު އީނާލް ރަޔާންގެ މޭގައި ބޯ އަޅާލިއެވެ. ރުއިން ހުއްޓާލިއަސް އީނާލް އަށް ގިސްލެވެމުން ދިޔައެވެ. ދެން ދެމިގެން ދިޔަ ހަމަހިމޭން ވަގުތު ކޮޅަށްފަހު އީނާލް ވާހަކަދައްކަން ފެށިއެވެ.އޭރު ގިނައިން ރުއިމުގެ ސަބަބުން އީނާލް ގެ އަޑު ވަނީ ކުރަކިވެފައެވެ.” ރެން .. އައިމް ސޮރީ .. އަހަރެން ރެންގެ އަޑު އެހި ނަމަ މިއަދު އެހެންނެއް ނުވީސް .. އޭނަ .. އޭނަ ” އީނާލް ދައްކަ ދައްކާ ހުރި ވާހަކަ މެދުކެނޑުނީ ރަޔާން އެ ކޯތާފަތުގާ ހިފަހައްޓާލުމުންނެވެ. އަދި ކައިރި ވެލުމަށްފަހު އީނާލް ގެ ނިތް ކުރީގައި ބޮސް ދިނުމުން އީނާލްއަށް އޭނާގެ ދެލޯ މަރާލެވުނެވެ. ރަޔާން ދުރަށް ޖެހިލުމުން އީނާލް މަޑު މަޑުން ލޯ ހުޅުވާލާ ރަޔާން އާ ހަތަރު ކަޅި ބައްދަލު ކޮއްލިއެވެ. އީނާލް ގެ ދެލޮލުގެ ތެރެއަށް ގެއްލިފައި އިން ރަޔާން މަޑު މަޑުން އީނާލް ގެ ކޯތާފަތުގާ އެއް އަތުން ފިރުމާލިއެވެ. އެވަގުތު އަނެއްކާވެސް އީނާލް ގެ ދެ ލޯ މެރިގެން ދިޔައެވެ. އީނާލް ލޯ މަރާލިތަން ފެނުމުން ރަޔާން އީނާލް ގެ މޫނާއި ކައިރިވެލުމަށްފަހު އެ ތުންފަތުގައި ބޮސްދިނެވެ. އެގަޑީގައި އީނާލް އަށް ތަފާތު އިހްސާސްތަކެއް ކުރެވިގެން ދިޔައެވެ. ކުރިން ދުވަހަކުވެސް ނުލިބޭ ކަހަލަ ހިތް ހަމަ ޖެހުމެއް ލިބިގެން ދިޔައެވެ.\nއިރުކޮޅެއް ފަހުން ރަޔާން ކުޑަކޮށް ދުރުވެލުމަށް ފަހު ބުނެލި ޖުމްލައިން އީނާލް ގެ މަރާލެވިފާވައި ދެލޯ ކުއްލިއަކަށް ހުޅުވާލިއެވެ. އެވަގުތު ރަޔާން ގެ ތޫނު ދެލޯ އެ މޫނަށް އަމާޒުވެފައި ވާތަން ފެނުމުން އީނާލް ލަދުން ގޮސް އެ ދިގު ދިގު އެސްފިޔަތަށް ތިރިކޮއްލިއެވެ. އީނާލްގެ މޫނަށް ބަލަހައްޓައިގެން އިން ރަޔާން އޭނާގެ އަތުތެރޭގައިވާ އީނާލް ގެ އަތްތިލައަށް ފިއްތާލީ ކޮންމެވެސް ޖަވާބެއް ދޭށޭ ބުނާ ފަދައަކުންނެވެ. އެވަގުތު އީނާލް ކަރުނައިގެ ތެރެއިން ހިނިތުންވެލަމުން ރަޔާން ގެ ގައިގާ ބައްދާލިއެވެ.” އައި ލަވް ޔޫ ޓޫ ރެން ” އެވަގުތު ރަޔާންއަށް ދުނިޔޭގައިވި ހުރިހާ އުފަލެއް ލިބުނު ކަހަލަ އިހްސާސެއް ކުރެވިގެން ދިޔައެވެ. ދެމީހުން ހަމަހޭވެރިކަންވެ ސިހިފައި ދުރަށް ޖެހިލީ ދޮރު ހުޅުވުނު އަޑު އިވުމުނެވެ. އޭރު އީނާލްއަށް ހަށިގަނޑުގައި ބުރަކައްޓާއި ދިމާލުގައި ހުރި ރިހުން އިހްސާސްވީވެސް ދޮރު ހުޅުވާލާފައި ވަދެގެން އައި ޑޮކްޓަރު ފެނުމުންނެވެ. މަޑު މަޑުން އޮށޯވެ އީނާލް ރަޔާން އަށް ރީތި ހިނިތުންވުމެއް ހަދިޔާ ކޮއްލިއިރު އެ ދެމީހުންގެ އަތްވަނީ ގުޅި ލާމެހިފައެވެ. ނަމަވެސް ދެވަނަ ސިކުންތުގައި ހިތަށް އެރި އެއްޗަކުން އެ ހިނިތުންވުން ގެއްލިގެން ދިޔައެވެ. ނުރޯން ކިތަންމެ ހިތްވަރު ކުރިއަސް ކަރުނައިގެ އަސަރު އެ ދެލޮލުން ފާޅު ވޭވޭ ހުއްޓެވެ. އީނާލް އަނެއްފަރާތަށް މޫނު އަނބުރާލަމުން ލޯ މަރާލުމާއިއެކު ކަރުނަ ތިއްކެއް ވެއްޓި ބާލީސް ތެރެއަށް ހިނދިގެން ދިޔައެވެ.\nhey evryone .. here is the next part .. i knw its shrt n i’m really v srry for late update .. hope u al will like this part too .. enjoy 🙂\nAlheyyyyyy laitukuriiiiiiiiii emme kiya hiyyvi hisaabun thi nimmaaly…wowww vrh nice mi prt vx….hama rovijje…..hehehe…….laitukuriii..nw aasiya aky kaaku????step mom dhw………..whn is nxt part?????????????thankolheh dhigu kollahchey plx……luv U n miss U laitukuriiiiiiiiii\nalheyyy inathuu ehentha? .. thanks inaaaa .. hehehe fake 😛 .. no nt step mom .. dhn next part liyevunu haavahakah .. next weekend ga iraadhakurehviyya .. yah dhigu kohlaanamey .. love u n miss u2inathuu 🙂 😉 😀\nYayyyyyy yayyyy yayyyyyy…me first…….hahahaha…….vrh vrh nice mi stry dhaa goiyy…kyp it up laitukuriiiiiiiiiiiiiiiiiiiiiii\nhehehehe hmm hmm hmm congratss … thanks once again inathuuuuuuuuu 🙂\nLaiiiiiii…….mi part ves hama awesome……v v v habeys….bt maa kury…nxt part thankolheh dhigu kohlah chey…lai♡♡♡♡♡♡hehehe…whn nxt part? ? ? ? ? ? ? thankolheh avahah up kohdheh chey…..mi part hama v v v nice….yayyy me secound dhw♡♡♡♡♡lolxxxx….miss u laiiii……keep it up dear………\nmaluuuuuuu .. thank u soo muchhh …hehe yah i knw kurukan .. nsxt prt dhigu kohlaanamey iraadhakurehviyya .. hehehe .. nxt part nxt weekend ga insha allah or liyevun haa avahakah i will upload 🙂 .. hehehe yha ur scnd ..miss u2maluu .. 😉 🙂 😀\nMi part vvv reethi bt maakury…nd haadha lahakuney thi. Up kurany….so sad…..ehn nxt part\nthanks niz .. thanks alot .. yh i knw n i’m srry fr tht ..bt next part i will upload v soon insha allah 🙂 ..once again thanks 😀\nWen next prt….haaadha shrt ey…..vaahaka vrh reeeethi……..laige mi stry rythiyas maa lahun genesdheythi borevey……ehaa inthixaar kohfa kurukoh kian foohi……..next prt miahvure dhigukoh avahah genesdheynekamah unmeeedhukuran……waiting curiously to read the next prt\nLiu thibuny hama good vaahakaeh….maalahun genesdhenyaa foohi dho kiyan…btw liu can we be frnds….\nVery nyc nxt part vrh avahah.up khdhehchey??\nStoryyyyyyyyyyyyy vrh vrh vrh vrh reethiiiii???????\nWow wow wow wow????\nWhen is the next part??????\nv reethi ☺\nNice lai youre wonderful\nVarah wait kurevihje mi prt kiyaa hithunnn…I luv this stry….u r the best…varah salhi mi stry genna goiii…wen nxt prt…eager to know wat ll happen nxt…nxt prt dhigu kohla dhehchey igey lai…plxxxxxx plxxxxxx…\nWen nxt part\nAhannakah ekahchevves nuvisnunu neynge vee gotheh. Miohvarah vaahakakiyaameehaayah hama ekahchevves nuvisnuneemaa maves mihuree hairaanvefa. Mibunee mivaahaka reethikamun komentkuraanegotheh nuvisnunuvaahaka.lol\nowh v bodah srry liu n liu ge fan .. n thanks liu , shahaa , mal , shyx , aishly , shau n lyn .. thanks v bodah .. n yoosuf thanks fr reading 🙂\nKeehve aabai nukiyeny\nލޯތްބައްޓަކައި(6 ވަނަ ބައި)


މަސްތުވާތަކެއްޗާއެކީ ހައްޔަރުކުރި ދެ އަންހެނުންގެ ތެރެއިން އެކަކީ ފިލްމީތަރި މަލީހާ!\nމާލެއިން ފުރައިގެން މާމިގިއްޔަށް ދިޔަ ލޯންޗަކުން މަސްތުވާތަކެތި ގެންދާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާއި ގުޅިގެން އިއްޔެ ހަވީރު 17:00 ހާއިރު ފުލުހުން ކުރިއަށް ގެންދިޔަ އޮޕަރޭޝަނެއްގައި ހައްޔަރު ކޮށްފައިވާ ދެއަންހެނުންގެ ތެރެއިން އެކަކީ ދިވެހި ފިލްމީތަރި މަލީހާ ވަހީދު (މަލް) ކަން ހާމަވެއްޖެއެވެ.\nއެއީ ކޮންބައެއްކަން ހާމަނުކޮށް، ފުލުހުން ވިދާޅުވެފައިވަނީ މިމައްސަލައިގައި ހައްޔަރުކޮށްފައިވަނީ އުމުރުން 23 އަހަރުގެ ދެ އަންހެނުން ކަމަށާއި މާމިގިލީ ބަނދަރު ސަރަޙައްދުން އެދެ އަންހެނުން ހުއްޓުވައި، ފުލުހުންގެ ބެލުމުގެ ދަށަށް ގެންގޮސް ބަލައިފާސްކުރިއިރު އެމީހުން ގެންގުޅުނު ދަބަހުން މަސްތުވާތަކެތިހުރި ޖޫސްޕެޓީ ކޮތަޅަކާއި މަސްތުވާތަކެތި ހުރި ޕެކެޓެއް ވެސް ފެނިފައިވާ ކަމަށެވެ.\nހައްޔަރުކުރި ދެމީހުންގެ ތެރެއިން އެކަކީ ފިލްމީތަރި "މަލް" ކަން އިތުބާރުހުރި ފަރާތަކުން ވަނީ ޔަގީނ ކޮށްދީފައެވެ.\nފިލްމު "ނޭނގިޔާރު ވަކިވީ" އިން ދިވެހި ފިލްމު އިންޑަސްޓްރީއަށް ތަޢާރަފްވި އަދި "ބައިވެރިޔާ" އިން ގިނަ ބެލުންތެރިންގެ ސަމާލުކަން ހޯދި މަލް ވަނީ، ފިލްމީ ދާއިރާއިން ވަކިވެފައިވާ ކަމަށް ވެސް ވަރަށް ފަހުން ބުނެފައެވެ.\nއިންސްޓަގްރާމް ސްޓޯރީގައި "ދެން އެންމެ އަވަހަށް ނިކުންނަނީ މަލްގެ ކޮން ފިލްމެއްތޯ" ބެލުންތެރިއަކު ކުރި ސުވާލަކަށް ޖަވާބުދެމުން، އޭނާ ބުނެފައިވަނީ ފިލްމީ ދާއިރާ ދޫކޮށްލާފައިވާ ކަމަށާއި ސަބަބު ފަހުން ބުނާނެ ކަމަށެވެ. ނަމަވެސް ރަސްމީކޮށް އެއްވެސް ފަރާތަކަށް އޭނާ އެކަން އަންގާފައިނުވާތީ، އެކަމަށް ގިނަ ބައެއްގެ ސަމާލުކަން މާބޮޑަކަށް ގޮސްފައެއް ނުވެއެވެ.\n"ނީނާ" ވަރުގަދަ ނަމެއް ދޯ؟ މިއީ އައިފިލްމްސްގެ ދެވަނަ ފިލްމުގެ ނަން!\n11 ފިރިހެނުންނާއެކު ރާބޮނިކޮށް ހައްޔަރުކުރީ ފިލްމީތަރި މަލް!\nމިފަހަރު ދިވެހި ފިލްމު އެވޯޑްސްގަ ގުގުމާލީ "ވިޝްކާ"!


Jinaaee adhulu ge nizaamah bodethi badhaluthakeh | Mihaaru\nމީހެއްގެ ގަޔަށް ވަޅި ހެރުމުގެ ތުހުމަތުގައި ހައްޔަރުކުރި ޒުވާނަކު ފުލުހުންގެ އުޅަނދަކަށް އަރުވަނީ. ޖިނާއީ އިޖުރާއާތުގެ ގާނޫނު އައުމުން މިފަދަ މައްސަލަތައް ނިންމުން އަވަސްވާނެ. ފޮޓޯ: އަހްމަދު އަބްދުﷲ ސައީދު / މިހާރު\nޖިނާއީ އިޖުރާއާތުގެ ގާނޫނު: ޖިނާއީ އަދުލުގެ ނިޒާމަށް ބަދަލުތަކެއް!\n29 މެއި 2016 - 06:319comments\nރާއްޖޭގައި ޖިނާއީ މައްސަލަތައް ބަލައި ހުކުމް ކުރަން ފެށި ދުވަސްވަރު، ޖިނާއީ ހުރިހާ އިޖުރާއާތެއް ފުރިހަމަކުރަމުން އައީ އިސްލާމީ ޝަރީއަތް އަސްލަކަށް ބަލައިގެން، އެ ރަށެއްގައި ހުންނަވާ ނައިބު ބޭކަލެއް ނުވަތަ ފަނޑިޔާރު މަނިކުފާނެވެ. އެއީ މީގެ އެތައް ސަތޭކަ އަހަރެއް ކުރިންނެވެ. އޭރު ހުށަހެޅޭ މާ ގިނަ މައްސަލަތަކެއް ނެތުމާއި، ޝަރީއަތް ކުރުމާ ބެހޭ ގޮތުން ލިޔެފައިވާ ގާނޫނެއް އަދި ގަވާއިދެއް ވެސް ނެތުމުންނެވެ.\nއޭގެ ފަހުން ރާއްޖޭގައި މަހްކަމާތައް އުފައްދައިގެން ޝަރީއަތް ކުރަން ފެށުމާ އެކު، ޝަރީއަތް ކުރުމާ ބެހޭ އެކި އުސޫލުތައް ކަނޑައަޅައި އޭގެ ފަހުން ގަވާއިދެއް ވެސް ހެދި އެވެ. ރާއްޖޭގެ ޝަރުއީ ނިޒާމު ވަރަށް ބޮޑަށް ކުރިއަރައި ގޮސް ޒަމާނީ އުސޫލުތަކެއް ތައާރަފްވެފައި ވިޔަސް، މިހާތަނަށް ވެސް ޖިނާއީ އިޖްރާއާތުގެ ގާނޫނެއް ނެތެވެ. މިހާރު ވެސް ޖިނާއީ ޝަރީއަތްތައް ހިންގަމުން އަންނަނީ މީގެ އެތައް އަހަރެއް ކުރިން ހަދާފައި އޮތް ޝަރީއަތް ކުރުމާ ބެހޭ ގަވާއިދު އަސްލަކަށް ބަލައިގެންނެވެ.\nރާއްޖޭގައި ފުރަތަމަ ފަހަރަށް އެކުލަވައިލި ޖިނާއީ އިޖުރާއާތުގެ ގާނޫނު ތަސްދީގު ކުރެއްވީ މި މަހުގެ2ވަނަ ދުވަހު އެވެ. އެ ގާނޫނަށް އަމަލުކުރަން ފަށާނީ، އެ ތާރީޚުން ފެށިގެން އަށް މަސް ދުވަސް ހަމަވުމުން، ޖެނުއަރީ 2، 2017ގަ އެވެ.\nގާޒީންނާއި ގާނޫނީ ވަކީލުން ވިދާޅުވާ ގޮތުގައި މިއީ މުޅި ޝަރުއީ ނިޒާމު އެތައް ދުވަހެއް ވަންދެން އިންތިޒާރު ކުރަމުން އައި ގާނޫނެކެވެ. މި ގާނޫނުގެ ސަބަބުން ޖިނާއީ އަދުލުގެ ނިޒާމަށް ބޮޑެތި ބަދަލުތަކެއް އަންނާނެ އެވެ. ޖިނާއީ ކުށްތައް ތަހުގީގު ކުރުމާއި ޝަރީއަތް ކޮށް ހުކުމް ކުރުން އެތައް ގުނައެއް އަވަސްވެގެންދާނެ އެވެ.\nމަސްތުވާތަކެތީގެ މައްސަލައެއްގައި ފުލުހުންގެ ބެލުމުގެ ދަށަށް ގެންގޮސްފައިވާ ބައެއް ތަކެތި ދައްކާލަނީ: ޖިނާއީ އިޖުރާއާތުގެ ގާނޫނު އައުމުން މަސްތުވާތަކެތީގެ މައްސަލަތައް ވެސް އަވަސް ވެގެންދާނެ. މިހާރުފޮޓޯ: ނިޝާންއަލީ\nޖިނާއީ އިޖުރާއާތުގެ ގާނޫނެއް ނެތުމުން ދިމާވާ މައްސަލަތައް ފާހަގަކުރައްވަމުން، ގާނޫނީ ވަކީލު އަބްދުﷲ ހަސީން ވިދާޅުވީ ގާޒީންގެ އިޚްތިޔާރަށް ގިނަ ކަންތަކެއް ދޫކޮށްލާފައި އޮތުމުން އަދުލުގެ ނިޒާމަށް ފާޑުކިޔައި ފަނޑިޔާރުންގެ އިސްތަށިފުޅުގައި ނުހައްގު ބަދުނާމުތައް އަޅުވަމުންދާ ކަމަށެވެ.\n"ކުރީގައި މި އޮންނަނީ ޝަރީއަތް ކުރުމާ ބެހޭ ގަވާއިދު، އޭގެ ދަށުން ހުކުމް ވެސް ކޮށް އަދަބު ކަނޑައަޅާފައި އެބަހުރި. އޭގައި ގިނަ ކަންތައް މި ހުންނަނީ ގާޒީންގެ އިޚްތިޔާރަށް ދޫކޮށްލާފައި،" ހަސީން ވިދާޅުވި އެވެ.\n"މިސާލަކަށް ބައެއް ފަހަރު ގާޒީން އެބަ ބުނޭ ދައުލަތާއި މުއްތަހަމު ހެކި ހުށަހަޅަން ޖެހޭނީ އެއް ދުވަހެއްގައޭ. ނަމަވެސް ކުރިން ފާހަގަނުކުރެވޭ ހެއްކަކު ދައުލަތުގެ ފަރާތުން ވެސް އަދި މުއްތަހަމުގެ ފަރާތުން ވެސް ފަހުން ހުށަހަޅަން ޖެހިދާނެ. އެފަދަ ހާލަތެއްގައި ގާޒީ ބޭނުންވެއްޖެއްޔާ، ވަކިން ހުށަހެޅިޔަސް ގާޒީ އެ ހެކި ބަލައިގަންނާނެ. ބަލައިގަންނަން ބޭނުން ނެތިއްޔާ ބުނާނެ ޝަރީއަތް ކުރުމާ ބެހޭ ގަވާއިދުގައި އޮންނަނީ އެއް ދުވަހެއްގައި ދެ ފަރާތުން ވެސް ހެކި ހުށަހަޅާ ގޮތަށޭ. މިސާލަކަށް ހުމާމްގެ ދިފާއީ ހެކި، ފަހުން ހުށަހެޅީމާ ބުނީ އެ ގޮތަށް. އެކަމު ކިތަންމެ މައްސަލައެއްގައި އެބަހުރި ފަހުން ހުށަހަޅާ ހެކި ބަލައިގެންފައި ވެސް. އެއީ ގާނޫނެއް ނެތީމާ ވާ ގޮތް."\nއޭނާ ވިދާޅުވި ގޮތުގައި ބަންދުގެ މަރުހަލާތަކާއި ޝަރީއަތުގެ މަރުހަލާތަކުގައި އަމަލުކުރަންވީ ގޮތެއް ސާފުކޮށް ގާނޫނެއްގައި ބަޔާންކޮށްފައި ނެތުމުން، އެކި ފަހަރު އެކި ގާޒީން އަމަލުކުރަނީ އެކި ގޮތަށެވެ. އެކަމަކު އެއީ ގާޒީންގެ މައްސަލައެއް ނޫން ކަން އޭނާ ފާހަގަކުރެއްވި އެވެ.\n"ވަކީލަކު އައްޔަންކުރުމުގެ ކަންތައް ވެސް މި އޮންނަނީ، ޝަރީއަތް ފެށުމުގެ ފަސް މިނެޓް ކުރިން ފޯމު ހުށަޅާފައި ވެސް ޝަރީއަތުގެ މަޖިލީހުގައި މީގެ ކުރިން ވަކީލަށް ބައިވެރިވެވޭ. އެކަމަކު ރައީސް ނަޝީދުގެ މައްސަލަ އާއި ހިސާބުން، ދެ ދުވަސް ކުރިން އެބަ ޖެހޭ ވަކީލު އައްޔަން ކުރުމުގެ ފޯމު ކޯޓަށް ހުށަހަޅަން. އެއީ ގާނޫނެއް ނެތި ގާޒީގެ އިޚްތިޔާރަށް ދޫކޮށްލާފައި އޮތީމާ ވާ ގޮތް. އެކަމަކު މި ގޮތަށް މި އޮންނަނީ ކްރިމިނަލް ކޯޓުގައި އެކަނި. ޖިނާއީ މައްސަލަތައް ބަލާ ކޯޓުތައް، ޑްރަގް ކޯޓާއި ޖުވެނައިލް ކޯޓަކީ ވެސް. އެ ކޯޓުތަކުގައި ނުޖެހޭ ދެ ދުވަސް ތިން ދުވަސް ކުރިން ފޯމު ހުށަހަޅާކަށް،" ހަސީން ވިދާޅުވި އެވެ\nޖިނާއީ އިޖުރާއާތުގެ ގާނޫނަށް އަމަލުކުރަން ފެށުމުން މައިގަނޑު ހަތަރު ކަމަކަށް ބަދަލުތަކެއް އަންނާނެ އެވެ. އޭގެ ތެރެއިން ފުރަތަމަ ކަމަކީ، ތަހުގީގު މަރުހަލާގައި އަމަލުކުރާނެ އުސޫލުތައް ގާނޫނީ އޮނިގަނޑުގެ ތެރޭގައި އެކަށައެޅިގެން ދިއުމެވެ. ދެ ވަނަ ކަމަކީ، މީހެއްގެ މައްޗަށް ދައުވާ ކުރާ ނަމަ، ވަކި މުއްދަތެއްގެ ތެރޭގައި އެކަން ކުރުން ޕްރޮސެކިއުޓާ ޖެނެރަލް (ޕީޖީ) އަށް ލާޒިމް ވުމެވެ. ތިން ވަނަ ކަމަކީ، ފުރަތަމަ ފަހަރަށް ކުރާ ކުދިކުދި ކުށްތަކުގައި ދައުވާނުކޮށް ދޫކޮށްލުމުގެ އިޚްތިޔާރު ޕީޖީ އަށް ލިބިގެން ދިއުމެވެ. ހަތަރު ވަނަ ކަމަކީ ޝަރީއަތް ފެށުމުގެ ކުރިން އިބްތިދާއީ އަޑުއެހުމެއް ބޭއްވުމާއި ޝަރީއަތުގެ އަޑުއެހުންތައް އަވަސްކުރަން ޖެހުމާއި އަޑުއެހުންތައް ނިމުމުން ވަކި މުއްދަތެއްގައި ހުކުމްކޮށް އަދަބު ކަނޑައަޅަން ޖެހުމެވެ.\nޖިނާއީ ކުށެއް ހިނގާފައިވާ ސަރަހައްދެއް ތަހުގީގަށް ބަންދުކޮށްފައި: ޖިނާއީ އިޖުރާއާތުގެ ގާނޫނަށް އަމަލުކުރަން ފެށުމުން ޖިނާއީ އަދުލުގެ ނިޒާމު ހަރުދަނާ ވެގެންދާނެ. ފޮޓޯ/މިހާރު\nތަހުގީގުގެ މަރުހަލާއަށް ބަލާއިރު، މިހާތަނަށް އޮތީ މައުޟޫއީ ގާނޫނެކެވެ. އެއީ ގާނޫނު އަސާސީ އާއި ފުލުހުންގެ ގާނޫނުގައި އެ ކަންކަމާ ބެހޭ ގޮތުން ބުނެލާފައިވާ ބުނެލުމެވެ. މީހުން ހިފައި ހައްޔަރު ކުރުމާއި ތަންތަން ބަލައި ފާސްކުރުމާއި ކޯޓު އަމުރު ހޯދުމާއި ތަހުގީގުގައި އަމަލުކުރާނެ ބައެއް އިޖުރާއާތްތައް ފުލުހުންގެ ގާނޫނުގައި ހުރި ކަމުގައި ވިޔަސް، ޖިނާއީ އަދުލުގެ ނިޒާމުގެ ތެރޭގައި ކޮންމެހެން ފުރިހަމަވާން ޖެހޭ އިޖުރާއާތްތަކެއް ނެތެވެ. ނަމަވެސް އާ ގާނޫނުގައި ތަހުގީގުގެ މަރުހަލާގެ އިޖުރާއާތުތައް ވަނީ އެކަށައެޅިފަ އެވެ.\nޖިނާއީ ދައުވާ ކުރުމުގެ ބާރު ލިބިގެންވަނީ ޕްރޮސެކިއުޓާ ޖެނެރަލަށް ކަމަށް ޕީޖީގެ ގާނޫނުގައި ބަޔާންކޮށްފައި އޮތަސް ދައުވާ ކުރާނެ މުއްދަތާއި ދައުވާ އަނބުރާ ގެނެސް އަލުން ހުށަހެޅުމާއި ދައުވާ ބަދަލުކުރުމުގައި އަމަލުކުރާނެ އިޖުރާއާތުތައް އެ ގާނޫނަކު ނޯވެ އެވެ. މި ގާނޫނުން އަންނާނެ އެންމެ ބޮޑު އެއް ބަދަލަކީ، ދައުވާ ކުރުމުގައި ޕީޖީ އަށް ލިބިދޭ ގާނޫނީ ބާރުތައް އިޖުރާއީ ގޮތުން ތަރުތީބުވެގެން ދިއުމެވެ.\nގާނޫނީ ވަކީލު އިބްރާހީމް ޝަމީލް ވިދާޅުވި ގޮތުގައި މިހާރު ތަސްދީގުކޮށްފައިވާ ގާނޫނުގައިވާ ގޮތުން ޖިނާއީ ތުހުމަތެއް ކުރެވޭ މީހާގެ މައްޗަށް ދައުވާ ކުރާ ނަމަ ވަކި މުއްދަތެއްގެ ތެރޭގައި އެކަން ކުރަން ޖެހޭނެ އެވެ.\n"މީހަކު ތުހުމަތެއްގައި ހައްޔަރުކޮށްފައި ބަންދުގެ މުއްދަތާ މެދު ގޮތެއް ނިންމަން ގާޒީ ކުރިމައްޗަށް ހާޒިރުކުރާ ހާޒިރުކުރުން އެއީ ފުރަތަމަ ހާޒިރުކުރުން ކަމަށް ގާނޫނުގައި މި ބުނަނީ. ބަންދު ކޮށްފައި ހުރި މީހެއް ނަމަ، ކޯޓަށް ހާޒިރުކުރާތާ ގިނަވެގެން 30 ދުވަސް ތެރޭގައި އެ މީހެއްގެ މައްޗަށް ދައުވާ އުފުލަންވާނެ. ބަންދުގެ މުއްދަތާ މެދު ގޮތެއް ނިންމަން ކޯޓަށް ހާޒިރުކުރުމުން ދޫކޮށްލާފައިވާ މީހެއް ނަމަ ގިނަވެގެން 45 ދުވަހުގެ ތެރޭގައި ދައުވާ އުފުލަން ޖެހޭ،" ޝަމީލް ވިދާޅުވި އެވެ.\n"މި ގާނޫނު އައިމާ، ތަހުގީގު ކުރުމަށްޓަކައި ވަކި މުއްދަތެއް ނެތް ގޮތަށް މީހުން ބަންދުކޮށްފައި ބެހެއްޓުން ވަރަށް ބޮޑަށް ކުޑަވެގެންދާނެ. މީހެއްގެ މައްޗަށް ދައުވާ ނުކޮށް ބަންދުގައި ބެހެއްޓޭނެ އެންމެ ދިގު މުއްދަތަކަށް ގާނޫނުގައި މި އޮތީ 90 ދުވަސް. އެއީ ތުހުމަތުކުރެވޭ މީހާ އެންމެ ފުރަތަމަ ހައްޔަރުކުރާ ދުވަހުން ފެށިގެން. އެހެންވީމާ، ޖިނާއީ ތުހުމަތެއް ކުރެވޭ މީހާގެ މައްޗަށް، އެންމެ ގިނަވެގެން ތިން މަސް ތެރޭގައި ދައުވާ ކުރުމަށް މި ގާނޫނު އެބަ ބުނޭ."\nމިހާރު އަމަލުކުރަމުންދާ ގޮތަށް ބަލާއިރު، ކިތަންމެ ބޮޑު ތުހުމަތެއްގައި ހައްޔަރުކުރާ މީހަކު ވެސް ބަންދުގެ މުއްދަތު އިތުރުކުރުމަށް އެތައް ފަހަރަކު ކޯޓަށް ހާޒިރުކުރަން ޖެހެ އެވެ.\n"މި ގާނޫނުގައި ބުނާ ގޮތުން، ކުށެއްގެ ތުހުމަތުގައި އެ މީހަކު ހައްޔަރު ކޮށްފައި ހުރީ ގާނޫނާ އެއްގޮތަށް ކަން ނުވަތަ ނޫން ކަން ކަނޑައެޅުމަށްޓަކައި ފަނޑިޔާރެއްގެ ކުރިމައްޗަށް އޭނާ ހާޒިރުކުރާ އިރު، އެ ކުށް އޭނާ ކުރިކަމަށް ތުހުމަތުކުރެވޭ މިންވަރަށް ހެކި ހުރެއްޖެއްޔާ ޝަރީއަތް ނިމެންދެން ބަންދުގައި ބެހެއްޓުމަށް ކޯޓު އަމުރެއް ނެރެންވާނެ. މިހާރު އޮންނަ ގޮތުން ޝަރީއަތް ނިމެންދެން ހައްޔަރުކޮށްފައި ބެހެއްޓޭނީ ދައުވާ ކުރީމަ،" ކުރިން ޕީޖީ އޮފީހުގައި މަސައްކަތް ކުރައްވާފައިވާ ވަކީލަކު ވިދާޅުވި އެވެ.\nއޭނާ ވިދާޅުވި ގޮތުގައި ޝަރީއަތުގެ މަރުހަލާތައް ކުރިއަށް ގެންދާނެތޯ ނުވަތަ ނޫންތޯ ކަނޑައެޅުމަށްޓަކައި، އިބްތިދާއީ އަޑުއެހުން ބޭއްވުމަކީ މީގެ ކުރިން ވެސް ރާއްޖޭގައި ކޮށްފައިވާ ކަމެކެވެ. އެކަން މެދުކެނޑިފައި އޮތުމަށް ފަހު، މި ގާނޫނުގެ ތެރެއިން އަނެއްކާވެސް އެކަން ތައާރަފް ވެގެންދާނެ އެވެ.\n"އިބްތިދާއީ އަޑުއެހުމުގެ އަސާސަކީ ޖިނާއީ އަދުލުގެ ނިޒާމުގައި ވަރަށް މުހިންމު އަސާސެއް. އެއީ ދައުވާ އޭނާ އަށް ސާފުވެފައިވޭތޯ އާއި ދައުވާ އަށް އޭނާ ޖަވާބުދާރީވާ ގޮތް ބެލުމާއި ދައުވާއައިގެން ކުރިއަށް ދާނެތޯ ނުވަތަ ނޫންތޯ ކަނޑައެޅުމަށް ބާއްވާ އަޑުއެހުމެއް. އިބްތިދާއީ އަޑުއެހުމުގައި ކުށަށް އިއުތިރާފް ވެއްޖެ ނަމަ އަވަސް ނިޔާގެ މައްސަލައެއްގެ ގޮތުގައި ނިންމަން ޖެހޭނެ،" އެ ވަކީލު ވިދާޅުވި އެވެ.\nމި ގާނޫނުން ތައާރަފްވާ އަނެއް ކަމަކީ، އަލަށް ކުށަށް އަރައިގަންނަ މީހުންނަށް ދައުވާ ނުކޮށް ދޫކޮށްލުމުގެ އުސޫލެވެ. އެ މީހާ ކުރީ ބޮޑެތި ކުށުގެ ތެރޭގައި ނުހިމެނޭ ކަމެއް ނަމަ، އެ ކުށަށް ޕީޖީގެ ކުރިމަތީގައި އިއުތިރާފްވެ، އަދި އޭނާ ކުރި ކުށުގެ ސަބަބުން އެހެން މީހަކަށް ގެއްލުމެއް ލިބިފައިވާ ނަމަ، އެ ގެއްލުމުގެ ބަދަލު ދިނުމުން، އެއީ އޭނާ ކުށް ކުރި ފުރަތަމަ ފަހަރު ކަމަށްވާތީ، ދައުވާ ނުކޮށް ނަސޭހަތް ދީފައި ދޫކޮށްލެވޭނެ އެވެ. މި ގޮތަށް ދޫކޮށްލެވޭނީ ދެ ވަނަ ފަހަރަށް ޖިނާއީ ކުށެއް ކޮށްފި ނަމަ، ދައުވާ ނުކޮށް ދޫކޮށްލި މައްސަލައިގައި ވެސް ދައުވާ ކުރެވޭނެ ކަމަށް ޕީޖީއާ އެކު އެއްބަސްވުމެއްގައި ސޮއިކޮށްފަ އެވެ. އަދި ދައުވާ ނުކޮށް ދޫކޮށްލުމަށް ޝަރުތު ހަމަނުވާ މީހެއް ކަމަށް ވިޔަސް، ކުށަށް އިއުތިރާފް ވެފައިވާ ނަމަ، އޭނާގެ އަދަބު ލުއިކޮށްދިނުމަށް އެދުމުގެ ބާރު ޕީޖީ އަށް ލިބިގެންވެ އެވެ.\nޝަމީލް ވިދާޅުވި ގޮތުގައި ޖިނާއީ އިޖުރާއާތުގެ ގާނޫނަށް އަމަލުކުރަން ފެށުމުން، ދައުވާ އުފުލުމަށް ފަހުގައި، އަނބުރާ ގެންގޮސް އެހެން ދައުވާއެއް ނުކުރެވޭނެ އެވެ. ނަމަވެސް ދައުވާގައިވާ ކަންތައް އިތުރަށް ތަފްސީލުކޮށްދިނުމަށްޓަކައި ދައުވާ ފޯމަށް ބަދަލު ގެނެވިދާނެ އެވެ. މިހާރު އަމަލުކުރާ ގޮތުގައި، މައްސަލައިގެ ޝަރީއަތް ވަކި ހިސާބަކަށް ކުރިއަށް ދިއުމަށް ފަހުގައި، ޕީޖީ ބޭނުންވެގެން ދައުވާ އަނބުރާ ގެނައުމަށް ފަހުގައި، ދައުވާ ފޯމު ބަދަލުކޮށް އެހެން ދައުވާއެއް ވެސް އެބަ އުފުލަ އެވެ.\nޝަމީލް ވިދާޅުވި ގޮތުގައި މި ގާނޫނުގައި އޮތް އެންމެ އުނދަގޫ އެއް ކަމަކީ، ގިނަ ބަޔަކަށް އެއް ވަކީލަކު އައްޔަން ނުކުރެވުމެވެ.\n"އެއް މައްސަލައެއްގައި ތުހުމަތުކުރެވިފައިވާ އެކަކަށް ވުރެ ގިނަ މީހުންގެ ފަރާތުން އެއް ވަކީލަކު އައްޔަނެއް ނުކުރެވޭނެ. މިސާލަކަށް މުޒާހަރާއެއްގައި ފުލުހުން މި ހައްޔަރުކުރީ 200 މީހުން. އެހެން ވިއްޔާ އެ 200 މީހުންގެ މައްޗަށް ކުރަނީ ފުލުހުންގެ ވާޖިބަށް ހުރަސް އެޅުމުގެ ދައުވާ ކަމަށްވާ ނަމަ، އެއިން ކޮންމެ މީހަކު އައްޔަންކުރަން ޖެހޭނީ ވަކި ވަކީލެއް. ގާނޫނުގައި ބުނަނީ ދައުލަތުން ކަނޑައަޅާ ދިފާއީ ވަކީލުން އައްޔަންކުރާ ހާލަތްތަކުގައި ފިޔަވައި މައްސަލައެއްގައި ސުވާލު ކުރެވޭ ފަރާތެއްގެ ގާނޫނީ ވަކީލެއްގެ ގޮތުގައި އައްޔަންކުރެވިފައިވާ ފަރާތެއް އެ މައްސަލައިގައި ސުވާލުކުރެވޭ އެހެން ފަރާތެއްގެ ގާނޫނީ ވަކީލެއްގެ ގޮތުގައި އައްޔަން ނުކުރެވޭނެ ކަމަށް،" އޭނާ ވިދާޅުވި އެވެ.\nވަކީލުން ވެސް އަދި ބައެއް ފަނޑިޔާރުން ވެސް ވިދާޅުވަނީ ޖިނާއީ އިޖުރާއާތުގެ ގާނޫނަށް އަމަލުކުރަން ފެށުމުން، ޖިނާއީ އަދުލުގެ ނިޒާމާ މެދު ރައްޔިތުންގެ މެދުގައި އިތުބާރު ބޮޑުވެގެންދާނެ ކަމަށެވެ. އަދި އިންސާފު ހޯދުން އެތައް ގުނައެއް އަވަސްވެ ފަސޭހަވެގެންދާނެ ކަމަށެވެ.\nގާނޫނު ހެދި ކަމުގައި ވިޔަސް، ތަންފީޒުކުރުމާއި ކަމާ ބެހޭ އިދާރާތަކުން، އަދުލު އިންސާފު ގާއިމުކުރުމުގެ ރޫހުގައި މަސައްކަތް ކޮށްގެން ނޫނީ، ގާނޫނެއްގެ އެންމެ ފުރިހަމަ ފައިދާއެއް ނުލިބޭނެ އެވެ. ގާނޫނުގައި ވަކި ގޮތަކަށް ލިޔެފައި، އެމީހަކު ހިތަށް އެރި ގޮތަކަށް ގާނޫނު މާނަކޮށްގެން ތަންފީޒުކުރަން އުޅުނަސް އެ ގާނޫނުގެ ބޭނުމެއް ނުހިފޭނެ އެވެ.\nއިތުރު ލިޔުންތައް ކުށްކުރުން ޕްރޮސެކިއުޓާ ޖެނެރަލް ކްރިމިނަލް ކޯޓް ޖުޑީޝަރީ ކުށްވެރިން ޖުވެނައިލް ކޯޓް ޑްރަގް ކޯޓް


Australia meehegge athugai faige boduvaa ingili harukoffi | Mihaaru\nޒެކް މިޗެލްގެ ފައިގެ ބޮޑުވައި އިނގިލި ނަގައި އަތުގައި ހަރުކޮށްފައި\nއޮސްޓްރޭލިއާ މީހެއްގެ އަތުގައި ފައިގެ ބޮޑުވައި އިނގިލި ހަރުކޮށްފި\n15 ޖުލައި 2017 - 08:045comments\nއޮސްޓްރޭލިއާގައި ޒުވާނަކަށް ގެރިއެއް ދިން ހަމަލާއެއްގައި އަތުގެ ބޮޑުވައި އިނގިލި ބުރިވުމުން، އެ ތަނުގައި ފައިގެ ބޮޑުވައި އިނގިއްޔެއް ހަރުކޮށްފި އެވެ.\nގެރިބަރަކި ގެންގުޅޭ ޒެކް މިޗެލް، 20، ގެ ކަނާތުގެ ބޮޑުވައި އިނގިލި ބުރިވީ މިދިޔަ އޭޕްރީލް މަހު އެވެ. އޭނާ ބުނީ އިނގިލި ބުރިވީ ގެރި ކޮށީގެ ފެންސްގައި އަތް އަޅައިގެން ހުއްޓާ ގެރިއެއް އަތުގައި ވަރަށް ބާރަށް ޖެހިގަތުމުން ކަމަށެވެ.\nމި ހާދިސާއަށް ފަހު މިޗެލް ވަނީ އޭނާގެ އިނގިލި އަލުން ގުޅުވޭތޯ ބެލުމަށް ދެ ސާޖަރީއެއް ހަދައިފަ އެވެ. އެކަމަކު ވީ ނާކާމިޔާބެވެ. އެންމެ ފަހުން ޑޮކްޓަރުން ނިންމީ ކަނާތު ފައިގެ ބޮޑުވައި އިނގިލި ނަގައި، އަތުގައި ހަރުކުރުމަށެވެ. މި ސާޖަރީއަށް އަށް ގަޑިއިރު ހޭދަވި އެވެ.\nމިޗެލް ބީބީސީ އަށް ބުނި ގޮތުގައި އެކަރި ހިސާބެއްގައި ހިނގި ހާދިސާގައި އޭނާގެ އިނގިލި ބުރިވި ވަގުތު އެތަނުގައި ތިިބި މީހުން ވަނީ އިނގިލީގެ ދިރުން ކެނޑުނަ ނުދިނުމަށް މަސައްކަތް ކޮށްފަ އެވެ.\n"އެ މީހުން އަހަރެންގެ އިނގިލި ކޫލަރަކަށް ލައި އޭގެ ތެރެއަށް އައިސް އެޅީ،" އޭނާ ބުންޏެވެ.\nއެކަމަކު އެ އިނގިލި ހަށިގަނޑާ ގުޅުވޭ ގޮތެއް ނުވި އެވެ.\nއިނގިލި ގުޅުވޭ ގޮތް ނުވުމުން، ސިޑްނީ އައި ހޮސްޕިޓަލްގެ ސާޖަން ޑރ. ޝޯން ނިކްލިން ވަނީ އިރުޝާދު ދެއްވީ ފައިގެ ބޮޑުވައި އިނގިލި ނަގައި އަތުގައި ހަރުކުރުމަށެވެ. އެކަމަކު މިޗެލް އެންމެ ފުރަތަމަ މިކަމާ އެއްބަހެއް ނުވި އެވެ.\nޑރ. ޝޯން ވިދާޅުވީ މިކަމަށް މީހުން އެއްބަސް ނުވުމަކީ އޭނާ ހައިރާންވި ކަމެއް ނޫން ކަމަށެވެ.\n"މިއީ ވަރަށް އާދަޔާ ހިލާފު ކަމަކަށް ކޮންމެ މީހަކަށް ވެސް ވާނީ. އެހެން ނޫނަސް އަނެއްކާ ހަށިގަނޑުގެ އެހެން ގުނަވަނެއް ހަލާކުކޮށްލަން ބޭނުމެއް ވެސް ނުވާނެ،" ޝޯން ވިދާޅުވި އެވެ.\nއޭނާ ވިދާޅުވީ އަތުގައި އިނގިއްޔެއް މަދު ނަމަ ވަރަށް ގިނަ ކަންކަމުގައި ދަތިތަކާ ކުރިމަތިވާނެ ކަމަށާއި އެކަމަކު ފައިގެ އިނގިއްޔެއް މަދުވުމަކުން އެ ނުކުޅެދުންތެރިކަމެއް ނުފެންނާ ކަމަށެވެ.\nއޮޕަރޭޝަނަށް ދެ ހަފުތާ ވެފައި ވާއިރު މިޗެލް މިހާރު ހިނގައި އުޅެ އެވެ. އަދި ހަރުކުރި އިނގިލީގެ މަސައްކަތް ވެސް ފުރިހަމަވަމުން އަންނަ ކަމަށް ޑޮކްޓަރުން ބުންޏެވެ.\nއިތުރު ލިޔުންތައް ސިއްހަތު އޮސްޓްރޭލިއާ


Ras Online - އިޓަލީގެ ސްޕޯޓިން ވަކާންޒޭއާއެކު ރާއްޖެ އިޝްތިހާރުކުރަނީ\nއިޓަލީގެ ސްޕޯޓިން ވަކާންޒޭއާއެކު ރާއްޖެ އިޝްތިހާރުކުރަނީ\nއަހުމަދު މަސްނޫމް 13 ޖެނުއަރީ 2022 - 11:25\nއިޓަލީ ވިލާތުގެ ސްޕޯޓިން ވަކާންޒޭއާއެކު މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން، އެމްއެމްޕީއާރުސީން އެއް މަހުގެ މާކެޓިން ކެމްޕެއިނެއް ފަށައިފިއެވެ.\nމި ކެމްޕެއިން ކުރިއަށް ގެންދަނީ ޖެނުއަރީ 2022 އިން ފެބްރުއަރީ 2022 ގެ ނިޔަލަށެވެ.\nއިޓަލީގެ އެންމެ ބޮޑު 10 ޓުއަރ އޮޕަރޭޓަރުންގެ ތެރޭގައި ހިމެނޭ ސްޕޯޓިން ވަކާންޒޭއަކީ އިޓާލިއަން އެސޯސިއޭޝަން ފޮރ ޓުއަރ އޮޕަރޭޓަރއެވެ. އަދި އޭ.އެސް.ޓީ.އޯ.އައިގެ މެންބަރެއްވެސްމެއެވެ.\nރާއްޖެއަކީ އިޓަލީ ފަތުރުވެރިންގެ މެދުގައި އެންމެ މަޤުބޫލު އެއް މަންޒިލަށް ހެދުމަށް ވޭތުވެދިޔަ 20 އަހަރުގެ ތެރޭގައި ސްޕޯޓިން ވަކާންޒޭއިން ގިނަ މަސައްކަތްތަކެއް ކޮށްފައިވެއެވެ. މިގޮތުން ކޮންމެ އަހަރަކު ރާއްޖޭގެ 8000 ޕެކޭޖު އިޓަލީގެ ފަތުރުވެރިންނަށް ސްޕޯޓިން ވަކާންޒޭއިން ވިއްކައެވެ. 2020 ވަނަ އަހަރު ސްޕޯޓިން ވަކާންޒޭއިން ވަނީ އޮންލައިންކޮށް ސޯޝަލް މީޑިއާގައި 1000 އަށްވުރެ ގިނަ ޓްރެވަލް އެޖެންސީގެ ބައިވެރިވުމާއެކު ޓްރެވަލް ކޮމިއުނިޓީއެއް ޤާއިމްކޮށްފައެވެ.\nއެމްއެމްޕީއާރުސީ އަދި ސްޕޯޓިން ވަކާންޒޭއިން ކުރިއަށް ގެންދާ ކެމްޕެއިންގެ ދަށުން ވެބް މާކެޓިން، ސޯޝަލް މީޑިއާ އަދި ޕްރިންޓް އެޑްވަޓައިޒިން މެދުވެރިކޮށް އިޓަލީގެ މަޝްހޫރު ދެ ވެބްސައިޓެއްގައި ރާއްޖެ އިޝްތިހާރުކުރާނެއެވެ.\nމި ކެމްޕެއިންގެ މަޤްސަދަކީ އިޓަލީ މާކެޓުގެ ފަތުރުވެރިންނާއި ފަތުރުވެރިކަމުގެ ދާއިރާގައި ހަރަކާތްތެރިވާ ފަރާތްތަކާ އޮންނަ ގުޅުން ބަދަހިކޮށް، ރާއްޖެއަކީ އިޓަލީ ފަތުރުވެރިން ޒިޔާރަތްކުރުމަށް އެންމެ އެކަށީގެންވާ، އަދި އެންމެ ބޭނުން މަންޒިލްގެ ގޮތުގައި ޤާއިމްކުރުމެވެ. މިގޮތުން މި ކެމްޕެއިންގެ ދަށުން ރާއްޖޭގެ ފަތުރުވެރިކަމުގެ އެކި ސެގްމެންޓުތައް ކަމަށްވާ ރޮމޭންސް، ވެލްނަސް، ލަގްޒަރީ، ޑައިވް އަދި ވޯޓަރ ސްޕޯޓްސް ސެގްމެންޓުގެ ހިދުމަތްތައް އިޝްތިހާރުކުރެވޭނެއެވެ.\nމި ކެމްޕެއިންގެ ސަބަބުން ރާއްޖެއަކީ އިޓަލީ ފަތުރުވެރިން ޒިޔާރަތްކުރުމަށް އެންމެ ރައްކާތެރި މަންޒިލްގެ ގޮތުގައި ޕްރޮމޯޓުކުރުމަށް ކުރާ މަސައްކަތައް ކުރިއެރުންތަކެއް ލިބިގެންދާނެއެވެ. އަދި ރާއްޖޭގެ ރިޒޯޓް، ހޮޓެލް، ގެސްޓްހައުސް އަދި ލިވަބޯޑުތަކުގައި އެޅިފައިވާ ރައްކާތެރިކަމުގެ ފިޔަވަޅުތަކާއި، ރާއްޖޭގެ ތަފާތު ތަޖުރިބާތަކުގެ މައުލޫމާތު އިޓަލީގެ ފަތުރުވެރިންނާއި ފަތުރުވެރިކަމުގެ ދާއިރާގައި ހަރަކާތްތެރިވާ ފަރާތްތަކަށް މި ކެމްޕެއިންގެ ޒަރިއްޔާއިން ފޯރުކޮށްދެވޭނެއެވެ.\nޕެންޑަމިކްގެ ކުރިން އިޓަލީ އަކީ ރާއްޖެއަށް އެންމެ ގިނަ ފަތުރުވެރިން ޒިޔާރަތްކުރާ އެއް މާކެޓެވެ. 2020 ވަނަ އަހަރު އިޓަލީން ރާއްޖެއަށް 46،690 ފަތުރުވެރިން ދަތުރުކޮށްފައިވާއިރު، މި މާކެޓަކީ ރާއްޖެއަށް4ވަނަ އަށް އެންމެ ގިނައިން ފަތުރުވެރިން ޒިޔާރަތްކުރި މާކެޓެވެ.\nނަމަވެސް ކޮވިޑާ ގުޅިގެން އިޓަލީ ބޯޑަރު ބަންދުކުރުމުގެ ސަބަބުން މި މާކެޓުން ރާއްޖެ އަންނަ ފަތުރުވެރިންގެ އަދަދަ ވަނީ ދަށަށް ގޮސްފައެވެ. ޑިސެންބަރު މަހުގެ 31 ވަނަ ދުވަހާއި ހަމައަށް ރާއްޖެއަށް 1,320,124 ފަތުރުވެރިން ޒިޔާރަތްކޮށްފައިވާއިރު، މީގެތެރެއިން 27,332 ވުރެ ގިނަ ފަތުރުވެރިން ރާއްޖެ އައިސްފައިވަނީ އިޓަލީއިންނެވެ.\nމިދިޔަމަހުގެ 29 ވަނަ ދުވަހު އިޓަލީ ސަރުކާރުންވަނީ ރާއްޖެ އަދި އެހެން ގައުމުތަކާ އެކު ޓްރެވެލް ކޮރިޑޯ އެއް ގާއިމްކޮށްފައެވެ. މީގެ ސަބަބުން ރާއްޖެއަށް ޒިޔާރަތްކުރާ އިޓަލީ ފަތުރުވެރިން އަނބުރާ ގައުމަށް ދިޔުމަށްފަހު ކަރަންޓީންވާކަށް ނުޖެހޭނެއެވެ.


ޓޮޓެންހަމް އަތުން ލިވަޕޫލަށް މުހިންމު މޮޅެއް\nއިނގިރޭސި ޕްރިމިއާ ލީގު\nތާވަލުގެ ހަތަރުވަނައިގައި ލިވަޕޫލް އޮތީ 37 ޕޮއިންޓާއެކު\nޓޮޓެންހަމް އަތުން ލިވަޕޫލް މޮޅުވީ 3-1 ގެ ނަތީޖާއަކުން\n29 ޖެނުއަރީ 2021 | ހުކުރު 03:46\nޓޮޓެންހަމާއި ލިވަޕޫލް ބައްދަލުކުރި މެޗުގެ ތެރެއިން: މި މެޗުން ލިވަޕޫލް މޮޅުވީ 3-1 ން\nއިނގިރޭސި ޕްރިމިއާ ލީގުގައި ބުރާސްފަތި ދުވަހުގެރޭ ޓޮޓެންހަމް ހޮޓްސްޕާ އަތުން އެންމެ ފަހުގެ ޗެމްޕިއަން ލިވަޕޫލް މުހިންމު މޮޅެއް ހޯދައިފިއެވެ.\nޓޮޓެންހަމުގެ ދަނޑުގައި ކުޅުނު މެޗުން ލިވަޕޫލް މޮޅުވީ 3-1 ގެ ނަތީޖާއަކުންނެވެ.\nމި މެޗުގެ ފުރަތަމަ ހާފުގައި ދެ ޓީމުގެ ފަރާތުންވެސް ހަމަހަމަ ކުޅުމެއް ފެނިގެންދިޔައިރު، މެޗު ފަށައިގެން ދެވަނަ މިނެޓުގައި ލިވަޕޫލުގެ ސަޑިއޯ މާނޭއަށް ވަނީ މުޅިން ހުސް ފުރުސަތެއް ލިބި ބޭކާރުވެފައެވެ. އަދި އޭގެ މިނެޓެއް ފަހުން ޓޮޓެންހަމުގެ ސޮން ހުއެން-މިން ލަނޑެއް ޖެހި ނަމަވެސް، އޭނާ އޮފްސައިޑް ކަމަށް ވީޑިއޯ އެސިސްޓަންޓް ރެފުރީ (ވީއޭއާރް) އިން ވަނީ ނިންމާފައެވެ.\nމި މެޗުގައި ލިވަޕޫލުން ލީޑު ނަގާފައިވަނީ ފުރަތަމަ ހާފުގެ އިތުރު ވަގުތުގައެވެ. މާނޭ ދިން ޕާހަކުން މި ލަނޑު އެ ޓީމަށް ކާމިޔާބުކޮށްދިނީ ރޮބާޓޯ ފިރްމީނޯއެވެ. އަދި ދެވަނަ ހާފު ފަށައިގެން ދެވަނަ މިނެޓުގައި ޓްރެންޓް އަލެކްސަންޑަ-އާނޯލްޑް ވަނީ ލިވަޕޫލަށް ލީޑު ފުޅާކޮށްދީފައެވެ. އެކަމަކު އޭގެ ދެ މިނެޓު ފަހުން ޕިއެރޭ-އެމީލް ހޮއިބިއޭ ވަނީ އޭރިއާ ބޭރުން ފޮނުވާލި ބާރު ހަމަލާއަކުން ލަނޑެއް ޖަހައި، ޓޮޓެންހަމަށް ފަރަގު ކުޑަކޮށްދީފައެވެ.\nއޭގެ ފަހުން މި މެޗުގައި ލިވަޕޫލުން މޮޅު ކުޅުމެއް ދެއްކިއިރު، އެ ޓީމުން ވަނީ ދެވަނަ ހާފުގައި ގިނަ ހަމަލާތަކެއްވެސް އުފައްދާފައެވެ. އެގޮތުން މެޗުގެ 56 ވަނަ މިނެޓުގައި މުޙައްމަދު ސަލާހު ލިވަޕޫލަށް ލަނޑެއް ޖަހައިދިން ނަމަވެސް، އޭގެ ކުރިން ފިރްމީނޯގެ އަތުގައި ބޯޅަ ޖެހުމުން ވީއޭއާރުން އެ ލަނޑު ބަލައިގެންފައެއް ނުވެއެވެ. އެކަމަކު މެޗުގެ 65 ވަނަ މިނެޓުގައި އާނޯލްޑް ހުރަސްކޮށްދިން ބޯޅައަކުން މާނޭ ވަނީ ލަނޑެއް ޖަހައި، ލިވަޕޫލަށް އަލުން ލީޑު ފުޅާކޮށްދީފައެވެ.\nމި މޮޅާއެކު ލިވަޕޫލް އޮތީ ތާވަލުގެ ހަތަރުވަނައިގައި ކުޅުނު 20 މެޗުން ލިބުނު 37 ޕޮއިންޓާއެކުއެވެ. އެއްވަނައިގައި އޮތް މެންޗެސްޓާ ސިޓީއަށް 19 މެޗުން 41 ޕޮއިންޓް ލިބިފައިވާއިރު، ދެވަނައިގައި އޮތް މެންޗެސްޓާ ޔުނައިޓެޑަށް 20 މެޗުން ލިބިފައިވަނީ 40 ޕޮއިންޓެވެ. އަދި ލިވަޕޫލް އަތުން ބަލިވި ޓޮޓެންހަމް އޮތީ ތާވަލުގެ ހަވަނައިގައި 19 މެޗުން 33 ޕޮއިންޓާއެކުއެވެ.


Raees Nasheed Minivan kurumah majlis ah garaareh!\n24 އޮކްޓޯބަރ 20183ކޮމެންޓް\n13 އަހަރުގެ ޖަލު ހުކުމެއް އިއްވާފައިވާ ކުރީގެ ރައީސް މުހައްމަދު ނަޝީދު މިނިވަން ކުރުމަށް މާދަމާ ރައްޔިތުންގެ މަޖިލީހަށް ގަރާރެއް ހުށަހެޅުމަށް އިދިކޮޅު ކޯލިޝަނުން ނިންމައިފިއެވެ.\nއެނގިފައިވާ ގޮތުގައި ރައީސް ނަޝީދު މިނިވަން ކުރުމަށް މަޖިލީހަށް ގަރާރު ހުށަހަޅުއްވަނީ މަޖިލީހުގެ 45 މެމްބަރުންގެ ސޮޔާއި އެކުގައެވެ. އެ މެމްބަރުންގެ ތެރޭގައި އިދިކޮޅު ޕީޕީއެމްގެ މެމްބަރުންވެސް ހިމެނޭކަމަށް މައުލޫމާތު ލިބެއެވެ.\nރައީސް ނަޝީދު މިނިވަން ކުރުމަށް މަޖިލީހަށް ގަރާރެއް ހުށަހެޅުމަށް އިދިކޮޅު ކޯލިޝަނުން ނިންމާފައިވާއިރު އަންނަ ނޮވެމްބަރު މަހުގެ އެއް ވަނަ ދުވަހު ރައީސް ނަޝީދު ރާއްޖެ ވަޑައިގެންނެވުމަށްވަނީ ނިންމަވާފައެވެ. އަދި ރައީސް ނަޝީދަށް މަރުހަބާ ދެންނެވުން ކުލަ ގަދަކޮށް ކުރިއަށް ގެންދިއުމަށް އެމްޑީޕީން އަންނަނީ ތައްޔާރު ވަމުންނެވެ.\nރައީސް ނަޝީދު މިނިވަން ކުރުމުގެ ގަރާރު މާދަމާ މަޖިލީހަށް ހުށަހަޅާއިރު ރައްޔިތުންގެ މަޖިލީހުގެ ރައީސް އަބްދުﷲ މަސީހުގެ އިތުބާރު ނެތްކަމުގެ މައްސަލަވެސް މާދަމާ މަޖިލީހަށް ހުށަހަޅަންވަނީ ނިންމާފައެވެ.\nމަސީހުގެ އިތުބާރު ނެތްކަމުގެ މައްސަލާގައި 51 މެމްބަރަކު ސޮއި ކުރައްވާފައިވާއިރު އެ މެމްބަރުންގެ ތެރޭގައި ޕީޕީއެމްއަށް ނިސްބަތްވެވަޑައިގަންނަވާ 11 މެމްބަރަކު ހިމެނޭކަމަށްވެސް މައުލޫމާތު ލިބެއެވެ.\nމަޖިލިސް އިދިކޮޅު ކޯލިޝަން ރައީސް ނަޝީދު\nކަންކުރަންވާގޮތަށް ނުކޮއް އަމިއްލައަށް ފެންނަގޮތައް ކަންކުރަން ބާރު އެޅާ އަދި އެގޮތަށް އަމަލުކުރުމަށް މީހުންނަށް ބާރު ދިނުމުން ހިތައްއަރަނީ އާސަރުކާރުން ކިހާ ވަރަކަށް އިންސާފު ގާއިމު ކުރެވޭނެބާވައެވެ. ކޯޓުގެ ހުކުން ބާތިލުކުރަން ކޯޓަށް ދިޔަނަމަ ކޮންމެ މީހަކުވެސް އިންސާފު ހޯދުމުގައި އަމަލު ކުރަންއޮންނަ ގޮތަށް އަމަލު ކުރާނެކަމުގެ ޔަގީންކަން އާއްމު ރައްޔިތުންނަށް ބޮޑުވެގެން ދިޔައީސް ކަން ކަށަވަރެވެ.\nކޯޓުން ހުކުމް ކުރައްވާފައިވާ ބޭފުޅަކު ދޫކޮށްލުމަށް މަޖިލިސްއިން ފާސްކުރެވޭނެބާ؟ މަޖިލިސް އިން ފާސްކުރިއަސް ދޫކުރެވޭނީ ކޯޓުން އަމުރެއް ނެރެގެން. ރައީސް ނަޝީދުގެ ޝަރީޢަތް ރަގަޅުނޫންކަމަށް އދ.އިން ނިންމާފައިވުމާއެކު ސްޕްރިމް ކޯޓުން ނަޝީދުގެ މައްސަލަ ރިވިއުކޮށް އަމުރެއް ނެރެވިދާނެ.\nމަޖިލީހަށް ޤަރާރު ހުށަހެޅުމުގެ ބަދަލުގަ މައްސަލަ ރިވިއު ކޮށްދިނުމަށް ސްޕްރީމް ކޯޓުގަ އެދެންވީނު ލަސްނުކޮށް... ކީއްވެތޯ ތިއުޅެނީ އަޞްލު މަގު ޚިޔާރު ނުކުރަން.. ލަދުން ދޯ.. ނޫނީ ފޮނި ބޮޑުވަނީތޯ..؟


Gonjehun -5| Vaahaka ގޮންޖެހުން –5– Vaahaka\n79220\tApril 24, 2021\nއާސިޔާ ކައްކާނިމެންދެން ސާލިމް ސުރައްޔާ ކުރާކަމެއް ބަލާނަން އޭނާގެ ކޮޓަރިއަށް ދިޔައިރު ސުރައްޔާ އިނީ އޭނާ މާމަ އިންޑިޔާއިން ފޮނުވި ޑައިރީ ފޮތުގައި ލިޔާށެވެ. "ތި ފޮތުގައި ލިޔާތާ ކިތައް އަހަރުވެއްޖެ؟" ސާލިމް އަހާލިއެވެ. "ހަތް އަހަރުވީ" ސުރައްޔާ ޖަވާބުދިނެވެ. "އެހެންވިއްޔާ ފާއިތުވެ ދިޔަ ހަތް އަހަރުތެރޭ ހިނގައިދިޔަ ހާދިސާތައް ތި ފޮތުގައި ލިޔެވިފައި ހުންނާނެދޯ" ސާލިމް ބުނެލިއެވެ. "ލައްބަ ބައްޕާ...ބައްޕާ..މާމަ ދެން އަނބުރާ ރަށަށް އޮންނާނީ ކޮށް ދުވަހަކުން" ސުރައްޔާ ސުވާލުކޮއްލިއެވެ. "ނޭންގޭ ދަރިފުޅާ" ސާލިމް ދިނީ ކުރު ޖަވާބެކެވެ. ސާމިރާ ގެ ހަނދާންތައްވުމުން ސާލިމް ދެރަވިއެވެ. ސާމިރާ މަރުވިކަމެއް ދިރި ހުރިކަމެއް ނޭންގެއެވެ. ސާމިރާ އާއި މުޢާމަލާތު ކުރެވޭނޭ އެއްވެސް ގޮތެއް ނެތެވެ. ސާލިމްމެން އަތުގައި އެއްވެސް ފޯނެއްއެއްޗެއް ނެތެވެ. ފޯނުތައްވަނީ ވަރަށް ނަގާފައެވެ. އެކި ހިޔާލުތަކަށް ގެއްލިފަ ވަނިކޮށް ސާލިމް ސިއްސައިގެން ދިޔައީ އާސިޔާ ކާން ގޮވާއަޑަށެވެ. ސުރައްޔާ އާއި އެކު ސާލިމް ކާގެއަށް ވަން އިރު އާސިޔާ ވަނީ ބޮޑު ސުފުރާއެއް ކައްކާފައެވެ. ގޮހޮރު ރިހަ އާއި ފިހެފައިވާ މަސްގަނޑާއި މޭގަނޑެވެ. ކައްކާފައި ވާ ފުއްޕާމެޔާއި ހިތެވެ. މިނޫންވެސް އިތުރު ކާއެއްޗިހި ހަދާފައިވެއެވެ. ބޯއެއްޗަކަށް ލޭ ފަނިވެސް ހަދާފައިވެއެވެ. މި ހުރިހާ ކާއެއްޗިސްތަކުން މޭޒުމަތީގައި އެންމެ ފާހަގެކުރެވޭ އެއްޗަކަށް އޮތީ ތެލުލާފައިވާ ކުއްޖެއްގެ ބޮލެވެ. މޭޒުމަތީ ހުރި ކާތަކެތި ފެނުމުން ސާލިމް އާއި ސުރައްޔާގެ ކުޅުދިޔާވިއެވެ. އަވަހަށް އެ އާއިލާ އެންމެން ކާންވެގެން މޭޒަށް އެރިއެވެ.\nބޯކޮށް ވިއްސާރަކުރަމުން ދިޔަ ދުވަހެކެވެ. އަޅި ކުލައިގެ ބޮޑު ވިއްސާރަ ވިލާތައް އުޑުމަތި ފޮރުވާލިއެވެ. ކުޑަ ލޯންޗެއް ބޮޑެތި ރާޅުތައް ޖަހަމުންދިޔަ ގަދަ ކަނޑުގެ ލޮނުގަނޑު ކަފަމުން އައިސް ފަޅު ތެރެއަށް ވަތެވެ. ލޯންޗުގެ ދުވެލި މަޑުކޮއްލައި، ފާލަމަށް ކައިރިކޮއްލުމުން ލޯންޗުގައި ހޮޑުލެވިލެވި ވަރުބަލިވެފައި ތިބި ދަތުރުވެރިން ވާރޭ ކޯޓުތައްލައިގެންނާއި ކުޑަ ހިފައިގެން ރަށަށް ފޭބިއެވެ. އެންމެފަހުން ފޭބީ ކަޅު ކުލައިގެ ކުޑައެއް ހިފައިގެން ހުރި 21 އަހަރުގެ ފިރިހެނެކެވެ. މުށި ކުލައިގެ ކުޑަ ދަބަހެއް ކޮނޑުގައި އަޅުވާފައިއޮތެވެ. މީނާގެ މޫނުމަތިން ވަރުބަލިކަމުގެ އެއްވެސް ނިޝާނެއް ފެންނާކައްނެތެވެ. "ޝިފާޒް!" ރަށަށް ފޭބިތަނާ މީހަކު ޝިފާޒުގެ ނަމުން ގޮވާލިއެވެ. އޭނާ ވަށައި ބަލައިލިއެވެ. "ޝިފާޒް!...ހާދަ ދުވަހެއްކޮއްލާފައޭ މި ބައްދަލުވީ" ފަހަތުން މީހަކު ވާހާކަދައްކާ އަޑުއިވުނެވެ. ޝިފާޒް ދިޔައީ ސިއްސައިގެންނެވެ. "އުމަރު!...އަހަރެން ފަހަތުގައި ހުރި ކަމެއް ނުވެސްއިނގޭ" ފުރަގަހުގައި ހުރި އުމަރު ފެނި ޝިފާޒް ބުނެލިއެވެ. ޝިފާޒް އާއި އުމަރު އަކީ ވަރަށްގާތް ދެ ރަހުމަތްތެރިންނެވެ. "ހެހެހެ...އުމުރުން 21 އަހަރު ވީއިރު ވެސް ޝިފާޒް ސިއްސުވައިލަން ހާދަ ފަސޭހައެވެ" އުމަރު ޝިފާޒް އާ ދިމާކޮއްލިއެވެ. "ކޮބާ މަންމަމެން؟" އުމަރު އަހައިލިއެވެ. ޝިފާޒް އިސްޖަހައިލިއެވެ. "މީގެ މަހެއްހާކުރިން މަންމަ އާއި ބައްޕަ ދުނިޔެދޫކޮއްފި" ދެރަވެފައި ޝިފާޒް ބުނެލިއެވެ. "ދުނިޔެދޫކުރިއޭ؟!...މާތް ﷲ ޝިފާޒްގެ މައިންބަފައިންނަށް ސުވަރުގޭގެ މަތިވެރި ނިޢުމަތް ދެއްވަވާށި...އާމީން" ޝިފާޒްގެ މައިންބަފައިންގެ މައްޗަށް އުމަރު ދުޢާ ކޮއްލިއެވެ. "ހިނގާ ދެން ގެޔަށް ދާން...މިތާ ނުހުރެވޭނެ...ހާދަ ވައިގަދައޭ" ވައިގަދަކަމުން މީހާ ބިރުން އެއްލައިލާނެހެންހީވާތީ ޝިފާޒް ބޭނުންވީ އަވަހަށް ގެޔަށް ދާށެވެ. "ގެ ހުރި ތެދެއް އިނގޭތަ؟" އުމަރު އަހައިލިއެވެ. "އާނ...އިނގޭ...ކީއްވެ ނޭންގެންވީ؟" ޝިފާޒް ބުނެލިއެވެ. ދެ އެކުވެރިން އުމަރު ގެ ސައިކަލަށް އަރައި މިސްރާބުޖެހީ ޝިފާޒްގެ ގެޔަށް ދިޔުމަށެވެ.\n"ހާދަގިނަދުވަސްވެއްޖެޔޭ މި ގެ ނުފެންނަތާ" އެތަކެއް އަހަރެއްވަންދެން ކުޑައިރު ދިރިއުޅެނީ ގެ ފެނުމުން ޝިފާޒް ވަރަށް އުފާވިއެވެ. އޭނާއަށް ކުޑައިރުގެ ހަނދާންތައް އާވިއެވެ. "ޝިފާޒް ރަށަށް އަންނަ ހަބަރު ލިބުމުން އަހަރެންނާއި އަހަރެންގެ މަންމަ މި ގެ ވަރަށް ރީތި ކުރިން" އުމަރު ބުނެލިއެވެ. އިނގިރޭސިވިލާތައް ދިރިއުޅުން ބަދަލު ކުރުމުގެ ކުރިން ޝިފާޒްގެ މަންމަ ގެ ބެލެހެއްޓުމަށް ހަވާލުކުރީ އުމަރު ގެ މަންމަށެވެ. ޝިފާޒް އާއި އުމަރު ފަދައިން އެދެކުދިންގެ މަންމަމެންނަކީ ވެސް ވަރަށްގާތް ދެ އެކުވެރިންނެވެ. އުމަރު ފަޓުލޫނު ޖީބުން ތަޅުދަނޑި ނަގައި ދޮރުހުޅުވުމުން އެގޭގެ ސާފުތާހިރުކަންފެނި ޝިފާޒް އާޝޯހްވިއެވެ. މޮޕުލައި ކުނިކަހާ ފޮޅައިފައެވެ. ކިލާކޮަލެއް ގެ ހިލަމެއް ނުވެއެވެ. މުށި ތަކާއި ފާރުތައް ވިލާ ބަބުޅަމުންދިޔައެވެ. "މި ގެ ރީތި ކުރަން ހާދަބމަސައްކަތެއް ކޮއްފައި އެބަހުއްޓޭދޯ" ޝިފާޒް ބުނެލިއެވެ. "ހެހެހެ...އަހަރެމެން ވަރަށް މޮޅުދޯ" އުމަރު ބުނެލިއެވެ. "އާނ...ވަރަށް މޮޅު" ޝިފާޒް އުމަރު އާއި ުދިމާލަށް ބަލާލާފައި 'ތަމްބްސް އަޕް' އެއް ދިނެވެ. ޝިފާޒް ގެޔަށް ވަދެ ސޯފާމަތީ ޖައްސާލިއެވެ. އުމަރު ފަންކާޖައްސާލާފައި ޝިފާޒް ކައިރީ ސޯފާ މަތީ އިށީންދެ ޓީވީ ހުޅުވާލިއެވެ. ޝިފާޒް ކަރުހިއްކައިގަނެގެން ދަބަސް ތެރެއިން ފެންފުޅިއެއްނަގައި ފެންފޮދެއްބޯލިއެވެ. ފެނުގައި ފާޑެއްގެ ރަހައެއްލާތީ ޝިފާޒް ފުޅިއަށްބަލާލިއެވެ. އޭނާގެ ދެލޯ ބޮޑުވެގެންދިޔައެވެ.\nHei hoodie... this part vex awesome...\nSHADES OF ORANGES...☺😊😀❤💙💜\nHoodh mohamed April 25, 2021


Taj Mahal bandhu koffi - vNews.mv\nކޮވިޑް-19 ހުއްޓުވުމުގެ ފިޔަވަޅެއްގެގޮތުން ތާޖް މަހަލް ބަންދުކޮށްފި\nސައިފް އަޒްހަރު 17 March 2020, 23:59\nއިންޑިއާގައި ހުންނަ ފަތުރުވެރިންގެ މެދުގައި އެންމެ މަގްބޫލް ބިނާކަމުގައިވާ ތާޖް މަހަލް، އިންޑިއާ ސަރުކާރުން ބަންދުކޮށްފިއެވެ.\nތާޖް މަހަލްއަކީ ޔުނެސްކޯއިން ކަނޑައަޅާފައިވާ ދުނިޔޭގެ ތަރިކައިގެ ލިސްޓްގައި ހިމެނޭ ތަނެކެވެ.\nއިންޑިއާ ސަރުކާރުން ތާޖް މަހަލް ބަންދުކުރިއިރު، ޓިކެޓް ވިއްކައިގެން ފަތުރުވެރިންނަށް ދައްކާ އެކިއެކި ބިނާތަކާއި، ދާރުލްއަސާރުތައްވެސް މާޗްމަހުގެ 31 ގެ ނިޔަލަށް ބަންދު ކުރުމަށް އިންޑިއާ ސަރުކާރުގެ ޓުއަރިޒަމް މިނިސްޓްރީންވަނީ އަންގާފައެވެ.\nޓުއަރިޒަމް މިނިސްޓަރ ޕްރަހްލަދް ޕަޓޭލް ވިދާޅުވީ، މިއީ އިންޑިއާގައި ކޮރޯނާވައިރަސް ފެތުރުން ހުއްޓުމަށާއި، ވައިރަހާ ދެކޮޅަށް ކުރަމުންދާ މަސައްކަތްތަކުގެ ދަށުން އެޅި ފިޔަވަޅެއް ކަމަށެވެ.\nސަންގުމަރުމަރު ހިލަޖަހައިގެން ހަދާފައިވާ 17 ވަނަ ގަރުނުގެ ތާޖް މަހަލްއަކީ ދުނިޔޭގެ އަޖާއިބުތަކުގެ ތެރޭގައި ހިމެނޭ ބިނާއެކެވެ. އެތަން ހުންނަނީ އިންޑިއާގެ އުތުރުގެ ސްޓޭޓެއް ކަމަށްވާ އުއްތަރް ޕްރަދޭޝްގައެވެ.\nއުއްތަރް ޕްރަދޭޝްގެ އާގްރާގައި ހުންނަ ތާޖް މަހަލް ބަލާލަން އަހަރެއްގެ މައްޗަށް 6.5 މިލިއަން ފަތުރުވެރިން ޒިޔާރަތްކުރެއެވެ. ހަމައެކަނި އެތަނަށް ވަނުމުގެ ފީއަށް އެކަނިވެސް އަހަރެއްގެ މައްޗަށް 14 މިލިއަން އެމެރިކާ ޑޮލަރު އިންޑިއާ ސަރުކާރަށް ލިބެއެވެ.\nދުނިޔޭގެ ދެވަނައަށް އެންމެ ބައިބޯ ގައުމު ކަމަށްވާ އިންޑިއާގެ އަބާދީގައި 1.3 ބިލިއަން މީހުން ހިމެނޭއިރު، ވައިރަސް ފެތުރުން ހުއްޓުވުމުގެ ފިޔަވަޅެއްގެގޮތުން އިންޑިއާގެ އެކި ކަންކޮޅުތަކުގައި ހުރި ސްކޫލްތަކާއި، ސިނަމާތައްވެސް މިހާރުވަނީ ބަންދުކޮށްފައެވެ.\nއިންޑިއާއިން ކޮވިޑް-19 އަށް ޕޮޒިޓިވްވެފައިވާ 137 މީހުން މިހާތަނަށް ފެނިފައިވާއިރު، މިބަލީގައި މިހާތަނަށް3މީހުންވަނީ މަރުވެފައެވެ.\nއާބާދީގައި ހިމެނޭ މީސްގިނަކާއި، އެ އެންމެނަށް ޚިދުމަތް ދެވޭވަރަށް ސިއްހީ ޚިދުމަތުގެ ނިޒާމު ވަރުގަދަ ނުވުމުން، އިންޑިއާގައި ކޮވިޑް-19 ހަލުވިކަމާއެކު ފެތުރޭން ފަށައިނަމަ އެކަމުގެ ސަބަބުން އިންޑިއާއަށް ވަރަށް ބޮޑެތި ގޮންޖެހުންތައް ކުރިމަތިވާނޭ ކަމަށް ތަޖުރިބާކާރުން ވިދާޅުވެއެވެ.\nއިންޑިއާގައި ހަލުއި ކަމާއެކު މިބަލި ފެތުރޭނަމަ ރާއްޖެއަށް އޮތް ބިރު ކުޑައެއްނޫން އެތައް ބައިވަރު ދިވެހީން ދިރިއުޅޭ އިންޑިއާއިން ގިނަ މުދަލާ ދިވެހިން އައިސް ގޮސްވުން ގިނަވީމަ ނުރައްކާ ބޮޑުވާނެ ކަމަށް ގަބޫލް ކުރެވޭ.


Agah Assignment Hadhaa Nama Joorimanaa Kuraa Gothah Bill Faas Kohffi - Vaguthu\nއަގަށް އެސައިންމެންޓް ހަދާނަމަ ޖޫރިމަނާ ކުރާ ގޮތަށް ބިލް ފާސްކޮށްފި\nދަސްވެނިވުމުގެ ރަސްމިއްޔާތުގެ ތެރެއިން - ވަގުތު އިމޭޖެސް: އަޝްހާދު އަަބްދުﷲ\nމަތީ ތައުލީމު އުނގަންނައިދޭ މަރުކަޒެއްގައި ތައުލީމު ހާސިލްކުރާ ދަރިވަރުން އަމިއްލައަށް ފުރިހަމަ ކުރަން ޖެހޭ އެސައިންމެންޓުތައް އެހެން މީހެއްލައްވާ ކުރުވުން ނުވަތަ އެހެން ފަރާތަކަށް އަގުދީގެން އެ މަސައްކަތް ކުރުވުމަކީ ކުށެއް ކަމަށް ރައްޔިތުންގެ މަޖިލީހުން ފާސްކޮށްފިއެވެ.\nމަތީ ތައުލީމުގެ ބިލުގައި އެގޮތަށް ހިމަނައި މަޖިލީހުން ފާސްކުރީ 49 މެންބަރުންގެ އިއްތިފާގުންނެވެ.\nއެ ބިލު މަޖިލީހަށް ހުށަހަޅާފައި ވަނީ ސަރުކާރުގެ ފަރާތުން ވެލިދޫ ދާއިރާގެ މެންބަރު މުހައްމަދު އަބްދުﷲ ޝަފީގެވެ.\nއެ ބިލަށް ގެނެސްފައިވާ ބަދަލުތަކުގެ ތެރޭގައި ދަރިވަރުގެ މަސައްކަތް އެހެން ފަރާތެއް މެދުވެރިކޮށް ކުރުން ނުވަތަ މަސައްކަތް ކޮށްދިނުމަށް އެދުމަކީ އެއީ ކުށެއް ކަމަށް ވަނީ ހިމަނައިފައެވެ.\nހަމައެހެންމެ އެފަދަ ކަމެއް ދަރިވަރު ހިންގާފައިވޭތޯ ބަލާނެ ނިޒާމެއް މަތީ ތައުލީމު ފޯރުކޮށްދޭ ތަންތަނުގައި ގާއިމް ކުރުމަށް ބިލުގައި ވަނީ އިރުޝާދު ދީފައެވެ. މީގެ އިތުުރުން އެފަދަ އަމަލެއް ދަރިވަރު ހިނގައިފި ނަމަ ބިލުގައި ބުނާ ފިޔަވަޅުގެ އިތުރުން މަތީ ތައުލީމު ދޭ މަރުކަޒުން އަޅަން ޖެހޭ ފިޔަވަޅުތައް އެޅިދާނެ ކަމަށް ބިލުގައި ވަނީ ބުނެފައެވެ.\nއޭޕްރީލް 28, 2021 16:59\nހީހީ ހަމަ ހިނި، ތިޔަކަން ތިގޮތަށް ކުރަން ދަސްކޮށްދޭން ތިޔައުޅެނީ، އެމްޑީޕީ މެމްބަރުން ވަނީ ބޮޑުތަނުން ފެއިލްވެފައި ނުންތޯ ؟\nއޭޕްރީލް 28, 2021 17:30\n5000 ރުފިޔާއިން ޖޫރިމަނާ.... އެއީ ކޮންކަހަލަ ޖޫރިމަނާއެއް. ސާބަސްފުޅު\nއޭޕްރީލް 28, 2021 18:08\nރާއްޖެއިން ބޭރުގައި ހުރެގެން އެސައިންމަންޓް ހަދާ ބިދޭސީ މީހާ މި ބިލުން ޖޫރިމަނާކުރެވޭނެ ގޮތަކީ ކޮބައިތަ؟ މި ބިލު އޮތަސް ނެތަސް ތިކަން ކުރާ މީހުން ކުރާނެ. ކުރެވޭގޮތަށް ދުނިޔެ މިއޮތީ.


Faahaana thasheege mathi nujahai flush kurantha ? e'ee nurahkkaatheri kameh - One Online\nހާޕިކް އިން ނަގާފއިވާ ފޮޓޯއެއް --\nފާހަނާ ތަށީގެ މަތި ނުޖަހައި ފްލަޝް ކުރަންތަ؟ އެއީ ނުރައްކާތެރިކަމެއް\nފާހަނާ ތަށީގެ މަތި ނުޖަހައި ފްލަޝް ކުރުމަކީ އަހަރެމެންގެ ތެރެއިން ގިނަ ބަޔަކު އާއްމުކޮށް ކުރާ ކަމެކެވެ. ނަމަވެސް މިއީ ވަރަށް ނުރައްކާތެރިކަމެކެވެ.\nމަޝްހޫރު ކެމިކަލް އުފައްދާ ހާޕިކް ބްރޭންޑުން ހާއްސަ ހައި ސްޕީޑް ކެމަރާއެއް ބޭނުންކޮށްގެން ވަނީ ފާހަނާ ތަށި ފްލަޝް ކުރުމާއެކު ތަށިތެރެއިން ބުރައިގެންދާ ނަޖިސްފެނުގެ މަންޒަރުތަކުގެ ފޮޓޯތަކެއް ނަގައިފައެވެ.\nފޮޓޯތަކުން ފެންނަ ގޮތުން ފްލަޝް ކުރުމާއެކު ސްޕްރޭ ވެގެންދާ ނަޖިސްފެން ބޮޑު ސަރަހައްދަކަށް ބުރައިގެން ދެއެވެ. އަދި ތަޣައްޔަރުވެފައިވާ ތަނެއްގައި އަތްލުމަށްފަހު ނޭފަތުގައި ނުވަތަ އަނގައިގައި އަތް ޖެހުމުން އެމީހާގެ ހަށިގަނޑަށް އެތައް ވައިރަހެއްގެ އަސަރު ކުރާކަމަށް ދިރާސާތަކުން ވަނީ ދައްކައިފައެވެ.\nމެއި މަހުގައި ހަދާފައިވާ ދިރާސާއަކުން ދައްކާގޮތުން ކޮވިޑަށް ޕޮޒިޓިވް ވެފައިވާ މީހެއްގެ ކުޑަކަމުދާ ތަކެތީގައިވެސް ވައިރަސްގެ އަސަރު ހުރެއެވެ. ޗައިނާގެ ދިރާސާ ކުރާ ޓީމުން ވަނީ ފާހަނާ ތަށިން ވެސް ވައިރަސް ފެތުރުމަށް މަގުފަހި ކުރާ ކަމަށް ބުނެފައެވެ.\nހާޕިކް އިން ނަގާފައިވާ ފޮޓޯއެއް --\nހާޕިކްގެ ޓީމުން ވަނީ ގޭތެރެއިން ކުރެވޭ މިކަހަލަ ކުޑަކަމަކުން އެތައް ބައްޔަކަށް މަގުފަހިކުރުވާނެކަމަށް ބުނެފައެވެ. އެގޮތުން ހާޕިކުން ވަނީ އެކުންފުނިން ފަށާފައިވާ "ކްލޯސް ދަ ލިޑް" ކެމްޕެއިންގެ ސަބަބުން މިކަމަށް ހައްލެއް ލިބިގެންދާނެކަމަށް ބުނެފައެވެ.\nއުމުރުން އެންމެ 14 އަހަރުގެ ކުޑަކުޑަ ހާފިޒް: އިމާމުވެ ނަމާދުކުރޭ، ތިނަދޫގެ އެންމެ އަލިގަދަ ތަރި\nއެންމެ ފަހުން މަންމަގެ ހާލު ބަލައިލެވުނީ ކޮން އިރަކު؟\nއެކްސްކްލޫސިވް: ޝިދާތާ ވިދާޅުވަނީ ޒިޔާ ވަރަށް ގުޅޭ ކަމަށް، ކައިވެނި އަންނަ މަހު\nޗިކާގޯ އެއާޕޯޓުގައި ތިންމަސް ވާންދެން "ފިލައިގެން" ދިރިއުޅުނު މީހަކު ހައްޔަރުކޮށްފި


ސިޙުރުން ސަލާމަތްވެ ތިބެމާ! - Healing Through Ruqya\nސިޙުރުން ސަލާމަތްވެ ތިބެމާ!\nAugust 23, 2020 August 23, 2020 އެޑްމިން\t0 Comments\tހުއްޓުވުން, ރާއްޖެ, ސިޙުރު, ސިޙުރުބާޠިލް\nސިޙުރު ފެށުނު ގޮތް\nސިޙުރުގެ ތާރީހު މޫސާ ޢަލައިހިއް ސަލާމަށް ވުރެ މާކުރިއަށް ދެމިގެން ވާކަން ތާރީހުން އެނގެއެވެ. އެކަމަކު އިސްލާމީ ނަޒަރަކުން ބަލާއިރު ސީދާ އެކަން ފެތުރުނީ މިވެނި އަހަރެއްގައޭ ބުނެވޭހާ ސާފު މައުލޫމާތެއް ނުލިބުނެވެ. އެކަމަކު އިސްލާމީ އިލްމުވެރިންގެ މެދުގައި ޚިލާފެއް ނެތި އެއް ކަމެއް އެނގެން އެބަ އޮތެވެ. އިންސާނުންނާއި ޖިންނީން ވެސް އެންމެ ފުރަތަމަ ސިޙުރު ދަސްކުރީ ކޮންބައެއްގެ ގާތުން ކަމެވެ. ބަޤަރާ ސޫރަތުގެ 102 ވަނަ އާޔަތުގައި ﷲ ތަޢާލާ އެކަން ވަރަށް ސާފުކޮށް ބަޔާންކުރައްވާފައިވެއެވެ. އެ އާޔަތުގެ މާނައިގައި ވާގޮތުން އިންސީންނައި ޖިންނީންނަށް ސިޙުރު ދަސްކޮށްދެއްވީ ބާބިލަށް ފައިބައިވަޑައިގެންނެވި ދެ މަލާއިކަތެކެވެ. އެއީ ހާރޫތާއި މާރޫތެވެ. އެ ދެބޭކަލުންގެ އަރިހުން ސިޙުރު ދަސްކުރަން އައި މީހުންނަށް އެ ޢިލްމު އުގަންނަވައި ދެއްވުމުގެ ކުރިން ކުރެއްވި އިންޒާރެއް އެއާޔަތުގައި ވަޙީކުރައްވާފައި އެބަ އޮތެވެ. އެދެބޭކަލުން ވިދާޅުވާކަމުގައި ވީ ” ތިމަންމެންނަކީ ފިތުނައެކެވެ. ﷲ އަށް ކާފިރު ނުވާށެވެ” މިހެންނެވެ. މުރާދަކީ ސިޙުރު ދަސްކޮށްްފި ނަމަ އެބަޔަކު ކާފަރުވާނެ ކަމެވެ.\nއެކަމަކު އެ އާޔަތުގެ މާނަަައިން އެނގޭ އަނެއް ކަމަކީ ސިޙުރަކީ ސުލައިމާން ޢަލައިހިއް ސަލާމްގެ ރަސްކަމުގެ ތެރެއިން އައި ކަމެއް ކަމަށް ޝައިތާނުން ދައްކާ ވާހަކައަކީ ދޮގެއް ކަމެވެ. އެ އާޔަތުގައި އަންގަވާފައި ވަނީ ސިޙުރުގެ ތެރެއިން އެ ޝައިތާނުން ދަސްކޮށްްފައި ވަނީ ހާރޫތާއި މާރޫތަށް ބާވައިލެއްވި އިލްމުގެ ތެރެއިން ދަސްކުރި އެއްޗެއް ކަމެވެ. ސުލައިމާން ޢަލައިހިއް ސަލާމަކީ މޫސާ ޢަލައިހިއްސަލާމަށް ވުރެ ފަހުން ވަޑައިގެންނެވި ބޭކަލެކެވެ. އެހެންވީމާ ގަބޫލުކުރެވޭ ގޮތުގައި ހާރޫތާއި މާރޫތު ބާބިލުގައި ސިޙުރު ދަސްކޮށްދެެއްވީ މޫސާ ޢަލައިހިއް ސަލާމް އަށް ވަޑައިގެންނެވުމުގެ ވެސް މާކުރިންނެެވެ.\nސިޙުރު ހަދާ މައިގަނޑު ސަބުބުތައް\nމީހުން ސިޙުރު ހަަދަން އެދުންވެރިވާ ގިނަ ކަންތައްތަކެއް ހުރިކަން އަހަރެމެންގެ މިހާރުގެ މުޖުތަމައުތަކުން ވެސް މިދަނީ ފެންނަމުންނެވެ. އޭގެ ތެރެއިން އެންމެ ގިނައިން އަޑު އިވޭ އެއް ކަމަކީ ދެމަަފިރިންގެ ދެމެދު ރުޅިވެރިކަން އުފައްދައި ދެމީހުން ވަކިކުރުމެވެ. މިއީ ޤުރުއާނުގެ ކުރިން ބުނެވި ދިޔަަ އާޔަތުގައި ވެސް ސާފުކޮށް ބަޔާން ކުރައްވާފައިވާ ހަގީގަތެކެވެ. ހާރޫތާއި މާރޫތުގެ އަރިހުން މީހުން ދަސްކުރި ކަމަށް އަންގަވާފައި އޮތް އެއް ކަމަކީ “މީހާއާއި އޭނާގެ އަންހެނުން ވަކިކުރުމެވެ”.\nތާރީހީ ފަތްފުށްތަކުން އެނގެން އޮތް އަނެއް ސަބަބަކީ އެކަކުގެ މައްޗަށް އަނެކަކު މޮޅުވެ، ކުރިއަރައި ދިއުމެވެ. މޫސާ ޢަލައިހިއް ސަލާމަށް ގޮން ޖެހުމަށް ފިރުއަނު ވެސް ކުރީ އެކަންތަކެވެ. މިސްރުގެ ސިޙުރުވެރީން އެއްކޮށް މުބާރާތެއްގެ ގޮތުގައި ސިޙުރު ހަދަން ފިރުއައުނު ނިންމީ އެސަބަބާ ހެދި ކަމަށް ވެދާނެ އެވެ.\nމިޒަމާނުގައި ތުންތުން މަތިން އިވޭ ވާހަަކަތަކަށް ބަލާއިރު ސިޔާސީ ޕާޓީތައް ވަރުގަދަކޮށް އެހެން ޕާޓީތަކުގެ މައްޗަށް ގަދަވެ ގަތުމަށް ސިޙުރު ހަދާކަން އެނގެ އެވެ. އެކަމަކު މިއިން ކަމަކީ އަދި ރަނގަޅަށް ތަހުގީގު ކުރެވި ސާބިތު ކުރެވިފައިވާ ކަމެއް ނޫނެވެ. އެކަމަކު އެގޮތަށް ސިޙުރު ހެދިކަމަށް ޝައްކުކުރެވޭ ކަންތައްތައް ހިނގާފައި އެބަހުއްޓެވެ.\nދެން އެންމެ ފާހަގަކޮށްލެވޭ އެއް ސަބަބަކަށް ފެންނަން އޮތީ ތައުލީމަށް ހުރަސް އެޅުމެވެ. އެކަމަށް ރާއްޖޭގައި ގިނަ ގިނައިން ސިޙުރު ހަދާއިރު އެފަދަ ކަންތައްތަކުގެ އަސަރު އެ ދަރިވަރުން ކިޔަވާ މުޅި ސްކޫލަށް ޖެހިފައި ވެސްް އެބަ ހުއްޓެވެ. ބައެއް ސްކޫލްތަކުގައި އެއް ފަހަރާ ގިނަ ކުދިން ތަކެއް ބަލިވުން ފަދަ ކަންތައްތައްކުގެ ވާހަކަ ގިނައިން އިވެނީ އެ ސަބަބާ ހެދި ކަމަށް ބެލެވެ އެވެ.\nރާއްޖޭގައި ސިޙުރު ހަދާ ކަމަށް އެންމެ ގިނައިން އަޑު އިވޭ އަނެއް ކަމަކީ ވަކި މީހަކު ވަކި ރަށެއްގައި ނުވަތަ ގެއެއްގައި ދިރިއުޅުނަ ނުދިނުމެވެ. އެކަން އަޅުގަނޑަށްވެސް ފެނިފައި އެބަހުއްޓެވެ. އެހެންވެ އެ ފެނުނު ހާދިސާ މިތާނގައި ލިޔެލާނަމެވެ.\nމެދުރާއްޖެ ތެރޭގެ ރަށެއްގައި އަލަށް އިމާރާތްކުރަން އުޅޭ ގެއެއްގެ އިންފާރު ރާނަން ކޯރު ކޮނުމަށް ފަހު ކޮންމެވެސް ސަބަބަކާ ހެދި އެ މަސައްކަތް ނުކޮށް ހުއްޓައިލި އެވެ. އެގޭގެ މީހުން އެނބުރި މަސައްކަތަށް އައީ ދެތިން ހަތަރު ދުވަހެއް ފަހުންނެވެ. ވެލިގަނޑުގެ ހިކިކަމާ ހެދި ކޯރުގެ އެކި ހިސާބުތަކަށް ކޮންމެވެސް ވަރަކަށް ވެލި ފައިބާފައި އޮތުމުން އެމީހުން އެކަން ރަނގަޅު ކުރަން ވެލިތައް ކަހަން ފެށި އެވެ. އެގޮތުން ކަހައިލި ކަހައިލުމުން ފެނުނީ ޝައްކު އުފެދޭ ގޮތަކަށް އޮތް ކުޑަ ހިރިއެކެވެ. އެ ހިރިއާ މެދު ޝައްކުގެ ނަޒަރަކުން ބެލުނީ އޭގައި ކަޑި ލާފައި އޮތުމުންނެވެ.\nހިރި ނަގައި ބެލި އިރު އޭގައި އޭތި މީތި ލިޔެ، އަކަ ކުރަަހައި މޮހޮރެއް ވެސް ޖަހާފައި ހުއްޓެވެ. އެރަށުގައި ރާޤީއަކަށް އެ ހިރި ދެއްކުމުން އެއްވެސް ސުވާލެއް ނޫފައްްދައި އޭނާ ބުނީ އެއީ ސިޙުރު ހަދާފައި އޮތް ހިރިއެއް ކަމަށެވެ. ދެން އެމީހުން ހިރި އަންދާލީއެވެ.\nރާއްޖޭގައި ސިޙުރު ހެދުމުގެ ކަންތައް ފެށިގެން އައި ގޮތް\nރާއްޖެ އިސްލާމްވުމުގެ ފަހުގެ ތާރީހުން ފެންނަން އޮތް ގޮތުގައި އޭރުއްސުރެ އެކި ނަންނަމުގައި ސިޙުރު ހެދުމުގެ ނުބައި އަމަލު އަައީ ހިންގަމުންނެވެ. މަސްވެރިކަަމަށް ކިޔެވުމުގެ ނަމުގަޔާއި އިރުވަރުން ތަންތަނުގެ ބިންގާ އެޅުމުގެ ނަމުގަ އެވެ. އެކަން މޫލާފައި އޮތް ވަރަކީ ކޮންމެވެސް އެއްޗެއް ލިޔެ ވަޅުލައި ނުވަތަ އައްސައި ހަދައިގެން ނޫނީ ގެއެއް ބިނާކުރުން ނުވަތަ އޮޑިދޯނި ފަހަރު ބަނުން ފަދަ ކަންތައްތައް ވެސް ނުކުރާ ހިސާބަށް ގޮސްފައި އޮތުމެވެ. ފަންޑިތައިގެ ނަމުގައި އެކި އެއްޗިހީގައި އަކަ ކުރަހައި، ތަވީދު ލިޔެ ހެދުން އޮތީ އާއްްމުކޮށް މީހުން ބަލައިގަންނަ ކަމަކަށް ވެފަ އެވެ. އަދި އެފަދަ ކަންތައްތައް ކުރާ މީހުން ތިބީ މުުޖުތަމައުގައި ގަދަރު އުފުލިގެންވާ ބަޔަކަށް ވެސް ވެފައެވެ.\nއިހުގެ އެކި އެކި ފުލޯކު ވާހަކަތަކާއި ތާރީހުގެ އެކި އެކި ހާދިސާތަކުން ފެންނަން އޮތީ މި ހަގީގަތެވެ. ސިޙުރު ހެދުމުގެ އިތުރުން ވެސް އިސްލާމީ ޢަޤީދާއާ ބީރަށްޓެހި ޚުރާފީ އެތައް ކަމެއް އައީ ކުރަމުންނެވެ. މަރުވެފައިވާ މީހުން މެދުވެރިކޮށް ކަންތައްތަކަށް އެދި ދުއާ ކުރުމަކީ ވެސް އެފަދަ ކަމެކެވެ. މާލޭގައި މިހިރަ މެދު ޒިޔާރަތަކީ މީގެ ހެއްކެކެވެ.\nސިޙުރުގެ ސަަބަބުން މީހުންނަށް ލިބޭ ގެއްލުންތައް\nސިޙުރުގެ ސަބަބުން މީހުންނަށް ލިބިފައިވާ ވަރަށް ބޮޑެތި ގެއްލުންތައް ފެންނަން އެބަ ހުއްޓެވެ. އަޅުގަނޑު ލޮލުން ދެކެ އަތުން ހިފާފައިވާ އެތައް ކަމެއް ވެސް އެބަ ހުއްޓެވެ. ރާއްްޖޭގަައި މީގެ އެންމެ މަޝްހޫރު އެއް ވާހަކައަކީ ރާއްޖޭގެ ފުރަތަަަމަ ރައީސް މުޙައްމަދު އަމީން އަވަހާރަކޮށްލަން ބަޔަކު ސިޙުރު ހެދި ވާހަކައެވެ. އެކަމުގައި އަމީނަށް އާލާސްކަންފުޅެއް ޖެހިވަޑައިގެންނެވި ވާހަަކައާއި ސިޙުރު ހެދި މީހުން ހޯދައި މަރުގެ އަދަބު ދިން ވާހަކައަކީ މަޝްހޫރު ވާހަކައެކެވެ. އެހެންވެ އޭގެ ތަފްސީލަކަށް ނުދާނަމެވެ.\nއެއަށް ވުރެ ކައިރިން ޚުދު އަޅުގަނޑު ތަޖުރިބާ ކޮށްފައިވާ ދެ ވާހަކައެއް މިތާނގައި ގެންނާނަމެވެ. އުތުރުގެ އަތޮޅެއްގައި ދެމަފިރިއެއްގެ ތިބި ހަތަރު ފިރިހެން ދަރިންގެ ތެރެއިން ދެވަނަ ދަރިފުޅު ރަށުން ބޭރަށް ވަޒީފާއަކަށް ފޮނުވަން އުޅުމުން އެކަމާ ދެކޮޅު ހަދާތީ އާދައިގެ މަތިން “ކަންވެރިބެ” ލައްވައި “ކަމެއް” ކުރި އެވެ. ނަތީޖާ އެހިނދަށް ވަރަށް ރަނގަޅެވެ. ޒުވާނާ ދާދި އަވަހަށް ފުރައިގެން މާލެ ހިނގައްޖެ އެވެ.\nއެކަމަކު އެކަންވީ މައިންބަފައިން އެދުނު ފަދަ ކަމަކަށް ނޫނެވެ. ވަޒީފާއަށް ރަށުން ފުރައިގެން ދިޔަ ޒުވާނާ އާއިލާއާއި ހުރިހާ ގުޅުމެއްހެން ކަނޑައިލިއެވެ. އެ ދުވަސްވަރަކީ ސިޓީބިޓީގެ ޒަމާން ކަމަށް ވާތީ މައިންބަފައިން ރޮއި އާދޭސްކޮށް އެތައް ސިޓީއެއް އޭނާއަށް ލިއުނެވެ. ގިނަ ސިޓީތަކަށް ޖަވާބެއް ނުދިން ތާނގައި ރަށަށް ނުވެސް އައެވެ. އެހެން ގޮސް އޭނާ އެހެން ރަށެއްގެ މީހަކާ އިނދެ އެރަށުގައި ވަޒަންވެރިވި އެވެ.\nއޭނާ ރަށަށް އަންނަން ކިރިޔާ ވިސްނާލީ ވެސް އުމުރުން 50 އަހަރުވީ ފަހުންނެެވެ. އޭރު ބައްޕަ އޮތީ މަރުބަލީގައި ޖެހި ބަލި އެނދުގައެވެ. މަންމަވެސް އެހާ ބައްޔެވެެ. ރަށަށް ހަމަ އައުމާ އެކު އެ ފިރިހެން މީހާގެ ސިކުނޑި ހަމައިން ނެއްޓެ އެެވެ. ކައިރި ރަށަކަށް ދާން ނަމަވެސް އެރަށުން ބޭރުވުމާ އެކު މައްސަލަ ހައްލުވެ އެވެ. އޭނާ މިހާރު އަންނަނީ ފަރުވާ ހޯދަމުންނެވެ. ކީރިތި ޤުރުއާނުގައިވާ ފަރުވާތަކެވެ.\nސިޙުރުވެިރންނަށް އަމާންކަން މަތީ އުޅެވެނީ ކީއްވެ؟\nސިޙުރުވެރިންނަށް ރާއްްޖޭގައި މިހާރު މި އޮތް ވަރުގެ އަމާންކަން ލިބުނީ ކުރިން ވެސް ދެންނެވި ފަދައިން އެމީހުން އެކުރަނީ ކިހާ ވަރެއްގެ ނުބައިކަމެއްކަން މުޖުތަމައަަށް ވިސްނައި ނުގަނެވޭތީ އެވެ. އެކަމުގެ ހަގީގީ ކަންބޮޑުވުން މުޖުތަމައުގައި ނުއުފެދޭ އެއް އެތައް ޒަމާނަަކުއްސުރެ ސިހުރުވެރިންގެ ގަދަރު ރާއްޖޭގައި އުުފުލިފައި އޮތުމެވެ.\nދެވަނަ އަދި އެންމެ އުނދަގޫ ސަބަބަަކީ އެމީހުންގެ ބޭނުން ހިފަމުން އަންނަނީ ގައުމުގައި ވަަރަށް ނުފޫޒުގަދަ ބަޔަކަށް ވުމެވެ. އޭގެ ތެރޭގައި ސަރުކާރުގެ ބޮޑުންނާއި ބޮޑުންގެ ގޮތުގައި އަައުމުގެ ފުރުސަތު އޮތް އިދިކޮޅު ޕާޓީތަކުގެ މީހުން ހިމެނުމެވެ. އެހެންވެ، ސިޙުރުވެރިންނާ މެދުގައި ކަމާ ބެހޭ އިދާރާތަކުން މިހައިތަނަށް އަޅަމުން އަންނަތަން ފެންނަނީ ވަަރަށް ދޯހަޅި ފިޔަވަޅުތަކެވެ. ބައެއް ރަށްރަށުގައި ސިޙުރު ހަދާތީ މީހުން ޝަކުވާ އުފުލުމުން ފުލުހުން ގޮސް، ތުހުމަތު ކުރެވޭ މީސްމީހުންގެ ގެތައް ބަލައި ފާސްކޮށްފައި އެބަހުއްޓެވެ. އެ ތަންތަނުން ސިޙުރު ފޮތްތައް ފެނުމުން އެ ފޮތްތައް ފުލުހުންގެ ބެލުމުގެ ދަށަށް ގެންދިޔަ ނަމަވެސް މީހުންނަށް ފިޔަވަޅެއް ނާޅަ އެވެ.\nޙައްލަކީ އިސްލާމީ ޝަރީއަތް\nސިޙުރު ހެދުމަކީ ޤުރުއާނުގެ ނައްސުން އެނގޭ ފަދައިން ކުފުރުގެ އަމަލެކެވެ. އެއީ ޝަރީކުރުމާ އެއްވަރު ކަމެކެވެ. އެކަމުގައި އެކުލެވިގެން ވަނީ ޝައިތާނުންނަށް އަޅުކަން ކުރުމަށް ކަމަށް ވާތީ އެވެ. އެހެންވެ އުއްމަތުގެ ބޮޑެތި ބޮޑެތި އިމާމުން އިއްތިފާގު ވެވަޑައިގަންނަވާފައިވާ ގޮތުގައި އެކަމަށް އިސްލާމްދީނުގައި އޮތް އަދަބަކީ މަރުގެ އަދަބެވެ. އަދި ރަސޫލުﷲ ޞައްލަﷲ ޢަލައިހި ވަސައްލަމްގެ އެންމެ އަރިސް ސަޙާބާއިން ކަމަށްވާ ޢުމަރުލް ފާރޫޤު އަދި އުސްމާން ބިން ޢައްފާން ރަޟިޔަﷲ ޢަންހުމާ ހިމެނިވަޑައިގަންނަވަ އެވެ.\nއިސްލާމީ ޝަރީއަތް ކިރިޔާވެސް ތަންފީޒު ކުރާ ގައުމުތަކުގައި މިހާރުވެސް އެކުށަށް ދެނީ މަރުގެ އަދަބެވެ. ސައުދީ އަރަބިއްޔާގައި ސިޙުރު ހެދުމުގެ ކުށުގައި 2012 ވަނަ އަހަރު މޫރީ ބިން އަލީ ބިން އިއްސާ އަލް އަސީރީ ނަމަކަށް ކިޔާ މީހަކަށް މަރުގެ އަދަބު ދިނެވެ. އެގައުމުގައި 2011 ވަނަ އަހަރު އާމިނާ ބިންް ސަލީމް ނަސީރު ނަމަކަށް ކިޔާ އަންހެނަކަށް އަދި 2014 ވަނަ އަަހަރު މުހައްމަދު ބިން ބަކުރު އަލް އަލާވީ ނަމަކަށް ކިޔާ މީހަކަށް މަރުގެ އަދަބު ދިނެވެ.\nއެގައުމުގައި މަރުގެ އަދަބު ދެނީ ކަނޑިން ޖަހައި ބޯބުރިކޮށްލައިގެންނެވެ. އަދި އެއީ އާއްްމުންގެ ގިނަ ބަޔަކަށް ފެންނަ ގޮތަށް ދޭ އަދަބެކެވެ. އެ އަދަބުގެ މުރާދު ހާސިލުވާނީ އެގޮތަށް ކަންތައްް ކުރުުމުން ކަމަށް ވާތީ އެވެ.\nމިކަން ހުއްްޓުވޭނީ އަހަރެމެންނަށް\nސިޙުރު ހެދުމަކީ ދިވެހިރާއްޖޭގެ ގާނޫނުގައިވެސް ހަގީގަތުގައި ބޮޑު ކުށެކެވެ. އެހެނީ އެއީ އިސްލާމްދީނުން މީހާ ބޭރުވާ ފާފައެކެވެ. ދެވަނަ ކަމަކީ އެއީ މީހުންގެ ސިއްހަތަށާއި ފުރާނައަށް ގެއްލުން ދިނުމުގެ އަމަލެކެވެ. އެހެންވީމާ އެކަން ކުރާ ބަަޔަކު ކުރާކަން އެނގި ތިބެމެ ވަރިހަމަ ކޮށްލައިގެން ތިބުމަކީ މުޖުތައު އެކަމުގެ ޒިންމާ އުފުލަން ޖެހޭނެ ކަމެކެވެ. ތަނެއްގައި ނުބައި އަމަލުތަކެއް ފެތުރިފައި އޮންނަ އޮތުމަށް ވުރެ ބޮޑު ނުބަޔަކީ އެ ނުބައި އަމަލާ ދެކޮޅު ހަދާނެ ބަޔަކު ނެތުމެވެ.\nމިޒަމާނުގައި ސަރުކާރުތަކުން ކުރާ ކަމަކީ ރައްޔިތުން ރުއްސަން ބޭރުފުށުން ނަމަވެސް ބައެއް ކަންތައްތައް ކުރުމެވެ. އެހެން އެކަން އޮންނަ އިރު، ސިޙުރުވެރިންގެ މައްސަލަތައް އެންމެން ވެގެން ރިޕޯޓް ކުރާ ނަމަ ނުކުންނާނެ ނަތީޖާއާ މެދު ވިސްނަވައިލައްވާށެވެ.\nފުރަތަކަމަކީ ތުހުމަތު ކުރެވޭ މީހުން ހޯދުމުގެ އޮޕަރޭޝަންތައް ފުލުހުން ހިންގުމެވެ. ގިނަ ބަޔަކު ވެގެން ޝަކުވާ އުުފުލާ ނަމަ އެކަން އެގޮތަށް ހިނގާނެ އެވެ. ދެވަނަމަ ކަމަކީ އެފަދަަ އޮޕަރޭޝަންތަކުގެ ޚަބަރުތައް މީޑިއާތަކުގެ ފަލަ ސުރުޚީތަކަށް އައުމެވެ. އޭރުން ގައުމުގައި ދެކެވޭ ވާހަކައަކަށް އެކަންވެ، މީހުންގެ ސަމާލުކަން އެ މައްސަލައަށް ލިބޭނެ އެވެ.\nއެހިސާބުން މިއުޅޭ ސިޔާސީ ދީނީ އިލްމުވެރިން ވެސް އެ ބަހުސްގެ ތެރެއަށް ވަންނަވައިފާނެ ތޯއްޗެކެވެ. އެނގޭ ކަމަކީ އެހިސާބަށް ގެންދެވިއްޖެއްޔާ ސިޔާސީ އިސްވެރިންގެ ސަމާލުކަމަށް ވެސް އެ މައްސަލަ އަންނާނެ ކަމެކެވެ. އޭރުން ދެން ކޮންމެވެސް ގަވައިދުތަކެއް ހަދައިފާނެ ކަމަށް ބަލަމާ ހިންގަވާށެވެ.\n← ސިޙުރު ޓެސްޓު ކުރުން\nވަބާއާއި މުޞީބާތަކުން ރައްކާތެރިވުމަށް ކުރެވިދާނެ ކަންތައްތަކެއް →


އަލަށް އުފެއްދި މޯލްޑިވްސް ތާޑްވޭ ޑިމޮކްރަޓްސް (އެމްޓީޑީ) ގެ ރައީސް ކަމަށް ކުރީގެ ނައިބު ރައީސް އަހުމަދު އަދީބު އައްޔަން ނުކުރެވޭނެ ކަމަށް އިލެކްޝަންސް ކޮމިޝަނުން މިރޭ ބުނެފި އެވެ.\nމޯލްޑިވްސް ތާޑްވޭ ޑިމޮކްރަޓްސް (އެމްޓީޑީ) ގެ ރައީސަކަށް ކުރީގެ ނައިބު ރައީސް އަހުމަދު އަދީބު މިރޭ އައްޔަންކޮށްފި އެވެ.\nއެމްޓީޑީއަށް 3000 މެމްބަރުން ހަމަކޮށް ފޯމު ލައިފި\nމޯލްޑިވްސް ތާޑްވޭ ޑިމޮކްރަޓްސް (އެމްޓީސީ) އަށް 3333 މެމްބަރުން ހަމަކޮށް އިލެކްޝަންސް ކޮމިޝަން (އީސީ) އަށް މިއަދު ފޯމު ހުށަހަޅައިފި އެވެ.\nގާނޫނުއަސާސީ ބުނާ ގޮތުން ނަމަ، 2018ގެ ޖޫން މަހާއި އޮކްޓޫބަރު މަހާ ދެމެދު ރިއާސީ އިންތިހާބުގެ ވޯޓުލުން ބާއްވަން ޖެހެ އެވެ. އެއީ ނޮވެމްބަރު 11، 2018 އިން ފެށިގެން ކުރިއަށް އޮތް ފަސް އަހަރު ރާއްޖޭގައި ވެރިކަން ކުރައްވާނޭ ރައީސަކު އިންތިހާބު ކުރުމަށެވެ. އެހެންކަމުން އަންނަ ރިއާސީ އިންތިހާބުގައި ވޯޓު ލުމާ ދެމެދު ބާކީ އޮތީ އެއް އަހަރާއި ހަތް...


Premier League: Tottenham ge mahchah Liverpool kurihaodhi iru,...\nޕްރިމިއާ ލީގު: ޓޮޓެންހަމްގެ މައްޗަށް ލިވަޕޫލް ކުރިހޯދިއިރު، އާސެނަލް އެއްވަރުވެއްޖެ\nލިވަޕޫލް މޮޅުވީ ޓޮޓެންހަމްއާ ވާދަކޮށް 1-2 ގެ ނަތީޖާއަކުން\nއާސެނަލް އެއްވަރުވީ ކްރިސްޓަލް ޕެލަސްއާ ވާދަކޮށް 2-2 ގެ ނަތީޖާއަކުން\nކ. މާލެ | 28 އޮކްޓޯބަރ 2019 | ހޯމަ 08:47 | 2,065\nލިވަޕޫލް އަދި ޓޮޓެންހަމް ބައްދަލުކުރި މެޗުގެ ތެރެއިން - ޓްވިޓަރ\nޕްރިމިއާ ލީގުގައި ޓޮޓެންހަމް ހޮޓްސްޕަރގެ މައްޗަށް ލިވަރޕޫލް ކުރިހޯދިއިރު، އާސެނަލް އެއްވަރުވެއްޖެއެވެ.\nއާދީއްތަ ދުވަހުގެ ރޭ ކުޅުނު މެޗުން ލިވަރޕޫލް މޮޅުވީ ޓޮޓެންހަމްއާ ވާދަކޮށް 1-2 ގެ ނަތީޖާއަކުންނެވެ.\nލިވަރޕޫލް ދަނޑުގައި ކުޅުނު މި މެޗު ފެށިގެން ފުރަތަމަ މިނެޓުގައި ޓޮޓެންހަމުން ވަނީ ލީޑު ނަގާފައެވެ. މި ލަނޑު އެޓީމަށް ކާމިޔާބުކޮށްދިނީ އިނގިރޭސި ފޯވަރޑް ހެރީ ކޭންއެވެ.\nމި ލަނޑާއެކު ލިވަރޕޫލުން ވަނީ އެޓީމުގެ ކުޅުން ވަރުގަދަކޮށް، ޓޮޓެންހަމްގެ ހާފަށް ބާރުބޮޑުކޮށްފައެވެ. އެގޮތުން ލަނޑު ޖެހުމަށް ލިވަރޕޫލުން ދިޔައީ ފުލުފުލުގައި ފުރުސަތު ހޯދަމުންނެވެ.\nދެވަނަ ހާފް ފެށިގެންވެސް ލިވަރޕޫލްގެ ފަރާތުން އެޓޭކިންގ މޮޅު ކުޅުމެއް ފެނިގެން ގޮސްފައިވާއިރު، އެޓީމުން ނަތީޖާ ހަމަހަމަ ކުރީ 52 ވަނަ މިނެޓުގައެވެ. މި ލަނޑު އެޓީމަށް ކާމިޔާބުކޮށްދިނީ ހެންޑަސަންއެވެ.\nމި ލަނޑާއެކުވެސް ލިވަރޕޫލުން ކުރިޔަށް ޖެހި ލީޑު ނެގުމަށް ދިޔައީ މަސައްކަތް ކުރަމުންނެވެ. އެގޮތުން 75 ވަނަ މިނެޓުގައި އެޓީމުން ވަނީ ލީޑު ނަގާފައެވެ. މި ލަނޑު ލިބުނު ޕެނަލްޓީއަކުން އެޓީމަށް ކާމިޔާބުކޮށްދިނީ މުހައްމަދު ސަލާހުއެވެ.\nމެޗުގެ ފަހު 10 ވަރަކަށް މިނެޓު ތެރޭގައި ޓޮޓެންހަމުން އެޓޭކްތަކެއް ކުރިއެވެ. ނަމަވެސް އެޓީމަށް އެ އެޓޭކްތަކުގެ ބޭނުން އެންމެ ރަނގަޅު ގޮތެއްގައި ހިފިފައެއް ނުވެއެވެ.\nމި ނަތީޖާއާއެކު ލިވަރޕޫލް އޮތީ ކުޅުނު 10 މެޗުން ލިބުނު 28 ޕޮއިންޓާއެކު ޕޮއިންޓް ތާވަލުގެ އެއްވަނައިގައެވެ. މެޗުން ބަލިވި ޓޮޓެންހަމް އޮތީ ކުޅުނު 10 މެޗުން ލިބުނު 12 ޕޮއިންޓާއެކު ޕޮއިންޓް ތާވަލުގެ 11 ވަނައިގައެވެ.\nއާދީއްތަ ދުވަހުގެ ރޭ ކުޅުނު މެޗުން އާސެނަލް އެއްވަރުވީ ކްރިސްޓަލް ޕެލަސްއާ ވާދަކޮށް 2-2 ގެ ނަތީޖާއަކުންނެވެ.\nއާސެނަލް ދަނޑުގައި ކުޅުނު މި މެޗު ފެށިގެން އެޓީމުން ދިޔައީ ރަނގަޅު ކުޅުމެއް ދައްކަމުންނެވެ. އެގޮތުން އެޓީމުން ވަނީ މެޗުގެ ކުރީކޮޅު ދެ ލަނޑުގެ ލީޑެއްވެސް ނަގާފައެވެ.\nއާސެނަލްއިން ފުރަތަމަ ލަނޑު ކާމިޔާބުކުރީ ހަތްވަނަ މިނެޓުގައެވެ. މި ލަނޑު ކާމިޔާބުކުރީ ސޮކަރޓިސްއެވެ. އޭގެ ދެ މިނެޓު ފަހުން ޑޭވިޑް ލުއިޒް ވަނީ އާސެނަލްގެ ދެވަނަ ލަނޑު ކާމިޔާބުކޮށްފައެވެ.\nމި ލަނޑުތަކާއެކު އާސެނަލްއިން ދިޔައީ ރަނގަޅު ކުޅުމެއް ދައްކަމުންނެވެ. އެގޮތުން އެޓީމުން ދިޔައީ ލަނޑު ޖެހުމަށްވެސް ފުރުސަތުތައް ހޯދަމުންނެވެ.\nނަމަވެސް އާސެނަލްއިން ރަނގަޅަށް ކުޅެމުންދަނިކޮށް 32 ވަނަ މިނެޓުގައި ޕެލަސްއިން ވަނީ ނަތީޖާގެ ފަރަގު ކުޑަކޮށްފައެވެ. މި ލަނޑު އެޓީމަށް ލިބުނު ޕެނަލްޓީއަކުން ކާމިޔާބުކުރީ މިލަވޮއެވިޗްއެވެ.\nދެވަނަ ހާފް ފެށިގެން ޕެލަސްއިން ވަނީ ނަތީޖާ ހަމަހަމަކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ އަޔިއުއެވެ. މި ލަނޑަށްފަހުވެސް އެޓީމަށް ވަނީ ލަނޑު ޖެހުމަށް އިތުރު ފުރުސަތުތަކެއް ލިބި ބޭކާރުވެފައެވެ.\nމެޗުގެ ފަހު 20 މިނެޓު ތެރޭގައި އާސެނަލްއިން އެޓީމުގެ އެޓޭކްތައް ގިނަ ކޮށްފައިވާއިރު، ފުލުފުލުގައި ލަނޑު ޖެހުމަށް ވަނީ ފުރުސަތުތަކެއް ހޯދާފައެވެ. ނަމަވެސް އެ ފުރުސަތުތަކުގެ ބޭނުން އެޓީމަށް އެންމެ އެދެވޭ ގޮތެއްގައި ހިފިފައެއް ނުވެއެވެ.\nމެޗުގެ 83 ވަނަ މިނެޓުގައި އާސެނަލްއިން ލީޑު އަނބުރާ ހޯދިއެވެ. ނަމަވެސް "ވީއޭއާރް" ބެލުމަށްފަހު ރެފްރީ ވަނީ އެ ލަނޑު ބަލައިނުގަންނަން ނިންމާފައެވެ.\nމި ނަތީޖާއާއެކު އާސެނަލް އޮތީ ކުޅުނު 10 މެޗުން ލިބުނު 16 ޕޮއިންޓާއެކު ޕޮއިންޓް ތާވަލުގެ ފަސް ވަނައިގައެވެ. ޕެލަސް އޮތީ ކުޅުނު 10 މެޗުން ލިބުނު 15 ޕޮއިންޓާއެކު ޕޮއިންޓް ތާވަލުގެ ހަވަނައިގައެވެ.


Petrol aai diesel ge agu bodukohfi\nޑީސަލް ލިޓަރަކުން 72ލ. ޕެޓްރޯލް ލިޓަރަކުން 60ލ. ބޮޑުކޮށްފި\nމީހަކު ސައިކަލަށް ޕެޓްރޯލް އަޅަނީ:ތެލުގެ އަގު ވަނީ ބޮޑުވެފައި-\nއެސްޓީއޯ އިން ވިއްކާ ޑީސަލް ލިޓަރަކުން 72ލ. އަދިި ޕެޓްރޯލް ލިޓަރަކުން 60ލ. މިއަދުން ފެށިގެން ބޮޑުކޮށްފި އެވެ.\nރާއްޖެއަށް އެންމެ ގިނައިން ތެޔޮ އެތެރެކުރާ ކުންފުނި، އެސްޓީއޯއިން ބުނީ މިއަދުން ފެށިގެން ޕެޓްރޯލް ލިޓަރެއް ވިއްކާނީ 10.79ރ. އަށް ކަމަށެވެ. އަދި ޑީސަލް ލިޓަރެއް މިހާރު ވިއްކާނީ 11.61ރ. އަށެވެ.\nއެސްޓީއޯ އިން ބުނީ ތެލުގެ އަގު ބޮޑު ކުރީ ދުނިޔޭގެ ބާޒާރުގައި ތެލުގެ އަގު ބޮޑުވުމުން ކަމަށެވެ.\nތެލުގެ އަގު ބޮޑުކޮށް، އެ ކުންފުނިން ނެރުނު ނޫސް ބަޔާނެއްގައި ބުނީ ސާފުނުކުރާ ތެލުގެ އަގު ވަނީ މިއަހަރު ކުރީކޮޅުން ފެށިގެން ގާތްގަނޑަކަށް 30 ޕަސެންޓް ބޮޑުވެފައިވާ ކަމަށެވެ. މި އަހަރު ތެޔޮ އުފައްފާ ގައުމުތަކުގެ އިއްތިހާދު އޯޕެކް އާއި އަދި ރަޝިއާ އިން ވަނީ ތެލުގެ ސާރޕްލަސް ދަށް ކުރުމުގެ ގޮތުން ދުނިޔޭގެ ބާޒާރަށް ތެޔޮ ސަޕްލައި ކުރާނެ މިންވަރު ލިމިޓް ކުރުމަށް ނިންމާފައިވާ ކަމަށް ބުނެފައިވެ އެވެ.\n"މީގެ ކުރިން ބްލޫމްބާރގް އިން ވަނީ އެމެރިކާގެ ސާފުނުކުރާ އަދި ސާފުކޮށްފައި ހުރި ތެލުގެ ސްޓޮކް އިތުރުވާނެ ކަމަށް ލަފާކޮށްފަ އެވެ. އެހެން ނަމަވެސް، އެމެރިކާގެ އެނާޖީ އިންފޯރމޭޝަން އެޑްމިނިސްޓްރޭޝަން އިން ނެރޭ ހަފްތާ ރިޕޯޓްގައި ވާ ގޮތުން އެމެރިކާގެ ސްޓޮކް ވަނީ 3.86 މިލިއަން ފިފާ ދަށަށް ގޮސްފަ އެވެ،" އެ ކުންފުނިން ބުނެފައިވެ އެވެ.\nއެސްޓީއޯއިން ބުނީ މީގެ އިތުރުން އެމެރިކާއިން އަދިވެސް އީރާން އާއި ވެނެޒުއޭލާ އަށް ދަތިކުރުމުގެ ފިޔަވާޅުތައް ކުރިއަށް ގެންދެ އެވެ. އެމެރިކާ އިން ބޭނުންވަނީ އީރާންގެ އެކްސްޕޯރޓް މެއި މަހުން ފެށިގެން ދުވާލަކު އެއް މިލިއަން ފިފާއަށް ދަށްކުރުމަށެވެ. ވެނެޒުއޭލާގައި ހިނގަމުންދާ ސިޔާސީ ހަލަބޮލި ކަމުގެ ސަބަބުން ތެޔޮ އުފެއްދުމާއި ބޭރު ކުރުން ވަނީ ހުއްޓުމަކަށް އައިސްފަ އެވެ. އަދި އެމެރިކާއިން ވަނީ އެގައުމުގެ ކުންފުނިތަކަށް ވެނެޒުއޭލާ އާއި ވިޔަފާރި ކުރުން މަނާ ކޮށްފައިވާ ކަމަށެވެ.\nއެ ކުންފުނިން ބުނީ ދުނިޔޭގެ އެހެން ހިސާބުތަކަށް ބަލާއިރު އިނގިރޭސިވިލާތް އީޔޫ އިން ވަކިވާ ތާރީހް ލަސް ވާނެ ކަމަށް ލަފާކުރެވޭތީވެ ދުނިޔޭގެ ވިޔަފާރި އަދި އިގްތިސާދަށް މިވަގުތު އައިސްދާނެ ބަދަލުތައް ކުޑަވާނެ ކަމަށް ލަފާ ކުރެވޭ ކަމަށެވެ.\n"މިކަންކަމުގެ ސަބަބުން ދުނިޔޭގެ ބާޒާރުގައި އުފެދިފައިވާ ސަޕްލައި ސަރޕްލަސް މަދުވެގެން ދާނެކަމަށް ތެލުގެ ވިޔަފާރި ދިރާސާ ކުރާ ފަރާތްތަކުން ލަފާކުރެއެވެ. މިގޮތަށް ބާޒާރުގައި ވިސްނުން ހުރުމުން ތެލުގެ އަގު ބުދަ ދުވަހު ވަނީ 2018 ނޮވެމްބަރ ގައި ހުރި އަގުތަކަށްވުރެ މައްޗަށް ޖެހިފައެވެ. މިގޮތުން ބަލާލާއިރު ބާޒާރުގައި ސާފުނުކުރާ ތެލުގެ އަގުގެ ބެންޗްމާރކް ގޮތުގައި ބެލެވޭ ވެސްޓް ޓެކްސަސް އިންޓަރމީޑިއޭޓް (ޑަބްލިއު.ޓީ.އައި) އަދި ބްރެންޓް ވިކިފައި ހުރީ އަގު ބޮޑުކޮށެވެ،" އެސްޓީއޯއިން ބުނެފައިވެ އެވެ.\nރާއްޖެ އަށް އެތެރެ ކުރަނީ ސާފުކޮށްފައި ހުންނަ ތެލުގެ ބާވަތްތަކެވެ. ސާފު ކޮށްފައި ހުންނަ ތެޔޮ ބާޒާރުގައި ލިބެން ހުންނަނީ ސާފުނު ނުކުރާ ތެލަށްވުރެ އަގު ބޮޑުކޮންނެވެ. އެހެންނަމަވެސް ބެންޗްމާކް ތަކުގެ އަގަށް އަންނަ ބަދަލުތަކާއި އެއް މިންވަރަކަށް ސާފުކޮށްފައި ހުންނަ ތެލުގެ ބާވަތްތަކަށްވެސް ބަދަލު އާދެއެވެ.\nއެސްޓީއޯ އިން އެންމެ ފަހުން ތެލުގެ އަގަށް ބަދަލު ގެނައީ މިދިޔަ މަހުގެ 10 ވަނަ ދުވަހު އެވެ. އެގޮތުން އެ ދުވަހު ވަނީ ޑީސަލް ލީޓަރަކުން 90 ލާރި ބޮޑުކޮށްފަ އެވެ.


Rilwan vagah negumaa Adeeb aa gulhey hekkeh adhi neh: Umaru\nރިލްވާން ވަގަށް ނެގުމާ އަދީބާ ގުޅޭ ހެއްކެއް އަދިނެތް: އުމަރު\nކާރުގެ ވެރިޔާ ވަނީ ހައްޔަރުކޮށްފައި\nމައުލޫމާތު ދިނުން ލަސްވީ ހެކި ހޯދުމަށް\nތަހުގީގު ނިންމުމަށް ހަލުއިކޮށް މަސައްކަތް ކުރެވޭ\nއަދީބު ކޯޓަށް ހާޒިރުކުރުމަށްފަހު މާފުއްޓަށް ގެންދަވަނީ - އަވަސް ފައިލް ފޮޓޯ: މުހައްމަދު އަޒާން\nކުރީގެ ނައިބު ރައީސް އަހުމަދު އަދީބާއި މިނިވަން ނޫހުގެ ނޫސްވެރިޔާ އަހުމަދު ރިލްވާން ވަގަށް ނެގި މައްސަލައާ ގުޅެމެއް އޮތް ކަމަށް އަދި ހެއްކެއް ލިބިފައިނުވާ ކަމަށް ހޯމް މިނިސްޓަރު އުމަރު ނަސީރު ވިދާޅުވެއްޖެ އެވެ.\nދިޓީވީގެ ހަބަރުތެރެއިން ޕްރޮގްރާމްގައި ވާހަކަ ދައްކަވަމުން އުމަރު ނަސީރު ވިދާޅުވީ، ޔަގީންކަމާއެކު ނުވަތަ ތުހުމަތާއެކު ވެސް ރިލްވާން ގެއްލުނު މައްސަލައާއި އަދީބާ ގުޅުމެއް އޮތް ކަމަށް އަދި ބުނެވެން ނެތް ކަމަށެވެ. އެގޮތަށް ބުނެވޭނީ އެކަށީގެންވާ ހެކި ލިބުމުން ކަމަށެވެ.\n"އަޅުގަނޑުމެންނަށް ގުޅުމެއް އޮތޯ ބުނެވޭނީ އެކަށީގެންވާ އެވިޑެންސް އޮވެގެން، އެހެން ނޫނީ އަޅުގަނޑުމެންނަށް ނުބެނެވޭނެ ގުޅުމެއް އޮތޭ، އެއީ އަޅުގަނޑުމެން ޒިންމާވާންޖެހޭ ދައްކާ ވާހަކަތަކަށް، އަދި އެއް ސީދާ އަދީބާ ގުޅުމެއް އޮތް ކަމުގެ ހެއްކެއް، އަޅުގަނޑުމެން މިދަނީ އެފަދަ ވާހަކައެއް އިވޭތީ އެކަން ތަހުގީގުކުރަމުން، ހެކި ލިބުމުން އަޅުގަނޑުމެން އެހެން ބުނާނަން،" އުމަރު ވިދާޅުވި އެވެ.\nރިލްވާން މައްސަލާގައި ފުލުހުން މައުލޫމާތުތައް ހާމަކުރުން ލަސްވި ސަބަބާ ގުޅޭގޮތުން މިނިސްޓަރު އުމަރު ވިދާޅުވީ، ސިޔާސީ ފޯޑިއަމެއްގައި ނުވަތަ މީޑިއާއެއްގައި އެއްޗެއް ލިޔާ އުސޫލުން ފުލުހުންނަށް ވާހަކަ ނުދެއްކޭނެ ކަމަށެވެ. ފުލުހުން ވާހަކަ ދައްކާނީ ހެކި ލިބުމުން ކަމަށާއި ތޯތޯ ވާހަކަތަކެއް ފުލުހުން ނުދައްކާނެ ކަމަށެވެ.\nއުމަރު ވިދާޅުވީ، ރިލްވާންއަށް ފާރަލީ މީހުން ވަރަށް ކުރިން ހައްޔަރުކުރި ކަމަށާއި ޝަރުއީ ކޯޓެއްގައި ސާބިތުވާ މިންވަރަށް ހެކި ލިބިފައި ނެތުމުން އެމީހުން ކޯޓުން ދޫކޮށްލީ ކަމަށެވެ. އޭރު ރިލްވާންގެ މައްސަލައާ ގުޅޭ އެކަށީގެންވާ ހެކި ނެތުމުން ކާރުން ސާންޕަލް ނަގާ ތަހުލީލުކުރުމަށް ދެ ފަހަރެއްގެ މަތިން ބޭރަށް ފޮނުވި ކަމަށާއި ފުލުހުން މައުލޫމާތުތައް ހިއްސާކުރީ އެ ތަހުލީލުން ޕްޒިޓިވް އައިޑެންޓިފިކޭޝަނެއް ލިބުމުން ކަމަށެވެ. އަދި މިހާރު އެ ކާރުގެ ވެރިޔާ އާލިފު ރައޫފާއި އިތުރު މީހަކު ހައްޔަރުކޮށްފައިވާ ކަމަށް ވެސް އުމަރު ވިދާޅުވި އެވެ.\nމިނިސްޓަރު ވިދާޅުވީ އަދިވެސް މި މައްސަލަ އެއްކޮށް ނުނިމޭ ކަމަށާއި މައްސަލާގައި ތަހުގީގު ނިންމުމަށް ވަރަށް ބާރު ސްޕީޑްގައި މަސައްކަތް ކުރަމުންދާ ކަމަށެވެ.\nއަހުމަދު ރިލްވާން އުމަރު ނަސީރު\nރިލްވާން މައްސަލާގައި އަދީބާ އެބަ ސުވާލު ކުރަން: އުމަރު


Allora ge 18 vana aharee dhuvahaa dhimaakoh khaassa sale eh | Mihaaru\nއަލޯރާ ޕޭން ހޯމްގެ 18 ވަނަ އަހަރީ ދުވަހާ ދިމާކޮށް މިމަހުގެ ނިޔަލަށް ވަނީ ހާއްސަ ސޭލެއް ފަށާފައި.\nއަލޯރާގެ 18 ވަނަ އަހަރީ ދުވަހާ ދިމާކޮށް ހާއްސަ ސޭލެއް\n19 ސެޕްޓެމްބަރ 2018 - 16:13\nއަލޯރާ ޕޭން ހޯމްގެ 18 ވަނަ އަހަރީ ދުވަހާ ދިމާކޮށް ހާއްސަ ސޭލެއް ފަށައިފި އެވެ.\nފުޅާ ދާއިރާއެއްގައި ފަރުނީޗަރުގެ ވިޔަފާރިކުރާ ކުންފުނިން އިއްޔެއިން ފެށިގެން މި މަހުގެ ނިޔަލަށް ކުރިއަށް ގެންދާ ސޭލްގައި، ބެޑްރޫމް އައިޓަމްތަކުން އަށް ޕަސެންޓު ޑިސްކައުންޓް ދިނުމަށް ވަނީ ނިންމައިފަ އެވެ. އެގޮތުން، ކޮޓަރިއަށް ބޭނުންވާ ފަރުނީޗަރާއި ބެޑްޝީޓާއި ބާލީސް އަދި ގޮދަޑިން ވެސް ޑިސްކައުންޓް ދޭނެ ކަމަށް ވެސް އެ ފިހާރައިން ބުންޏެވެ.\nރާއްޖޭގައި އެންމެ ފެންވަރު ރަނގަޅު ފަރުނީޗަރާއި އަދި ފަރުނީޗަރާ ގުޅޭ ހިދުމަތްދޭ އަލޯރާގެ އަހަރީ ދުވަހަކީ މި މަހުގެ 28 ވަނަ ދުވަހެވެ.\nއަލޯރާ އަކީ އޭޝިއާގެ ލީޑިން ފަރުނީޗަރު ބްރޭންޑް، އެސްބީ ފަރުނީޗަރުގެ ރާއްޖޭގެ ސޯލް ޑިސްޓްރިބިއުޓަރެވެ. އަދި އެ ކުންފުނިން ވިއްކާ ފަރުނީޗަރުތަކަކީ ހަލާކު ނުވެ އެތައް އަހަރެއް ވަންދެން ބޭނުންކުރެވޭ ފަރުނީޗަރުތަކެއްކަން ކަސްޓަމަރުންގެ އެނގިފައިވާ ކަމަށް އެ ފިހާރައިން ބުންޏެވެ.\nއަލޯރާއިން ބުނިގޮތުގައި، އެ ފިހާރައިގެ އަހަރީ ދުވަހާ ދިމާކޮށް ކުރިއަށް ގެންދާ ސޭލްގެ އިތުރުން، ހާއްސަ އޮފާއެއްގައި ގޮދަޑި ގަންނަ މީހުންނަށް ހިލޭ މެޓްރެސް ޕްރޮޓެކްޓަރެއް ލިބޭނެ އެވެ.\n"އަހަރީ ޕްރޮމޯޝަންގެ އިތުރުން މި ވަގުތު ބޮޑު ސޭލެއް ކުރިއަށް ނުގެންދިޔަ ނަމަވެސް މިއީ ހެޔޮއަގުގައި ބެޑްރޫމް އައިޓަމް ގަންނަން ލިބޭ ވަރަށް ރަނގަޅު ފުރުސަތެއް. އެސްބީ ފަރުނީޗަރަކީ އީޔޫން ގަބޫލުކުރާ އީ1 ސްޓޭންޑަޑަށް އުފައްދާ ފަރުނީޗަރަކަށް ވާތީ މި ފަރުނީޗަރު ބޭނުންކުރުމުން ލޯ ހިރުވުމާއި ނޭވާލާން އުނދަގޫވުން ފަދަ މައްސަލަ ދިމައެއް ނުވޭ،" އެ ފިހާރައިން ބުންޏެވެ.\nފަރުނީޗަރުތަކުން ނުކުންނަ ހައި ފޯމަލްޑިހައިޑް ވަހާ އެކު ނޭވާލުމުން ކެންސަރަށް މަގުފަހިވާތީ މިފަދަ ފަރުނީޗަރުތައް ބޭނުން ނުކުރަން ސިއްހީ މާހިރުން އިރުޝާދު ދެ އެވެ.\nއިތުރު ލިޔުންތައް އަލޯރާ އޮފީސް ފަރުނީޗަރު ވިޔަފާރި ޕްރޮމޯޝަން\nއަލޯރާ އިން ވިޔަފާރިކޮށްގެން އައިފޯނެއް


SunOnline: Male' aa ehdhuvaheh gai ''vakin loabin'' kulhuduffushigai ves release kuranee\nމާލެއާ އެއް ދުވަހެއްގައި ވަކިން ލޯބިން ކުޅުދުއްފުށީގައި ވެސް ރިލީޒްކުރަނީ\nއައިމިނަތު ލުބާ 13 Feb 2018, 15:08\nވަކިން ލޯބިން އަންނަ މާޗް ފަހެއްގައި ކުޅުދުއްފުށީގައި ވެސް އަޅުވަނީ----\nޑާކްރެއިން އެންޓަޓެއިންމަންޓުން ގެނެސްދޭ އަހަރުގެ ފުރަތަމަ ފީޗާ ފިލްމު މާލޭގައި ރިލީޒްކުރާ ދުވަހު، ހދ. ކުޅުދުއްފުށީގައި ވެސް ރިލީޒްކުރާ ގޮތަށް ހަމަޖައްސައިފިއެވެ.\nއަންނަ މާޗް މަހުގެ ފަސް ވަނަ ދުވަހު ފިލްމު ޕްރިމިއާ ކުރާނެއެވެ. ކުޅުދުއްފުށީގައި އެ ދުވަހު ފިލްމު އެޅުވުމަށް ހަމަޖެހިފައިވާ ކަމަށާއި އަދި ޅ. ނައިފަރުގައި މާޗް އަށެއްގައި، ހިންނަވަރުގައި ނުވައެއް މާޗްގައި ވަކިން ލޯބިންގެ ޝޯވްއެއް ދައްކަން ހަމަޖެހިފައިވާ ކަމަށް ފިލްމުގެ ޕްރޮޑިއުސަރު މުހައްމަދު އަލީ (މޮގާ) ބުންޏެވެ.\nމޮގާ ސަން އަށް ބުނީ ފުވައްމުލަކުގައި ވެސް ފިލްމުގެ ދެ ޝޯވް އެއް އެޅުވުމަށް ހަމަޖެހިފައިވާ ކަމަށާއި އެ ރަށުގައި ފިލްމު އަޅުވާނީ ނުވައެއް އަދި 10 އެއް މާޗް ގައި ކަމަށެވެ.\nމަރިޔަމް މަޖުދާ (މަޖޫ) އަދި ޖުމައްޔިލް ނިމާލް ލީޑު ރޯލުން ފެނިގެންދާ "ވަކިން ލޯބިން"ގެ ޓިކެޓް މިހާރު ވަނީ އޮލިމްޕަހުގައި ވިއްކަން ފަށައިފައެވެ.\n"މަލިކާ"އިން ތައާރަފްވި ނުޒުހަތު ޝުއައިބު (ނުޒޫ)، ހަދީޖާ އިބްރާހިމް (ކުޑަހައްޖަ)، އަހުމަދު ސުނީ، އާދަމް ރިޒްވީގެ އިތުރުން މޯލްޑިވިއަން އައިޑަލްގެ ފުރަތަމަ ސީޒަނުން ފެނުނު އިބްރާހިމް އަމަން ވެސް މި ފިލްމުން ފެނިގެންދާނެ އެވެ.\nއައިޝަތު ފުއާދު ތައުފީގުގެ ސްކްރީން ޕްލޭ އަކަށް، އަލީ ޝިފާޢު (ޗިއްޕެ) ޑައިރެކްޓް ކުރި އެ ފިލްމަކީ މުހިއްމު މެސެޖެއް އަންގައިދޭ ފިލްމެކެވެ.\nމި ފިލްމަކީ މުޖުތަމައަށް ބޭނުންތެރި މެސެޖެއް ރައްދު ކޮށްދޭނެ ފިލްމެއްކަމަށާއި ފިލްމަކީ ރާއްޖޭގައި އާއިލާތަކުގައި ހިނގާ ބޮޑު މައްސަލައަކަށް ތައްޔާރުކޮށްފައިވާ ފިލްމެއް ކަމަށް ޕްރޮޑިއުސަރު މޮގާ ބުނެއެވެ.\n"ގޮށްރާޅު"ގެ ޓްރެއިލާ: "މަރުގެ ޒިންމާ ނަގަން ޖެހޭ އައިމަން"\n"ގޮށްރާޅު"ގެ ދެވަނަ ޓްރެއިލާ ނެރެފި


4 Vana quarter gai bank of maldives in harudhanaa maalee natheejaa eh hoadhaifi.\nހަތަރުވަނަ ކުއާޓަރގައި ބޭންކް އޮފް މޯލްޑިވްސް އިން ހަރުދަނާ މާލީ ނަތީޖާއެއް ހޯދައިފި ބޭންކުގެ މިހާރުގެ އަމާޒަކީ 2018 ވަނަ އަހަރުގެ ތަސައްވުރުގައި ހިމެނޭ މުޖުތަމައަށް އެހީތެރިކަން ފޯރުކޮށްދިނުމުގެ 60 މަޝްރޫއުއާއި ބޭންކިންގ ވިޔުގަ އިތުރަށް ފުޅާކޮށް އަދި ރާއްޖެއިން ބޭރަށް ހިދުމަތް ފޯރުކޮށްދިނުން\nރާއްޖޭގައި އިތުރު ކޮމާރޝަލް ބޭންކެއް ހިންގުމުގެ ހުއްދަ ދެއްވައިފި.\nފަހު ކުއާޓަރގައި ޓެކްސްއަށް ކެނޑުމަށްފަހު ފައިދާގެ ގޮތުގައި ހޯދި 350 މިލިއަން ރުފިޔާ އާއެކު ބޭންކް އޮފް މޯލްޑިވްސް އިން 2017 ވަނަ އަހަރު ކާމިޔާބު ކަމާއެކު ނިންމާލައިފިއެވެ. މިއީ އޭގެ ކުރީ ކުއާޓަރ އާ އަޅާބަލާއިރު %42 ގެ ކުރިއެރުމެކެވެ. ވިޔަފާރީގެ މައިގަނޑު ހުރިހާ ދާއިރާއަކުންވެސް ރަނގަޅު ފައިދާތަކެއް ހޯދާފައިވާއިރު ލޯނު ދޫކުރެވުނު ނިސްބަތްވަނީ ފާހަގަކޮށްލެވޭ މިންވަރަކަށް އިތުރުވެފައެވެ. މިދިޔަ އަހަރުގެ މާލީ ހިސާބުތައް އޮޑިޓް ކުރުމުގެ މަސައްކަތްކުރިއަށް ދާތީވެ، މުޅި އަހަރުގެ ނަތީޖާ ބޭންކުން އަދި ހާމަކޮށްފައެއް ނުވެއެވެ. ހިންގުމުގެ ހަރަދު ބޮޑުވުމާއި “އަހަރެންގެ ބޭންކް” ޕްރޮގްރާމްގެ ދަށުން މުޖުތަމައަށް ފޯރުކޮށްދޭ އެހީތެރިކަން ދެގުނަ އަށް އިތުރުކޮށްފައިވާ އިރުވެސް މިދިޔަ އަހަރު ހޯދުނު މާލީ ނަތީޖާއަކީ އުއްމީދުކުރިވަރަށްވުރެ ރަނގަޅު ނަތީޖާއަކަށްވާނެ ކަމަށް ލަފާކުރެވެއެވެ. މިދިޔަ އަހަރު 23،000 އައު ކަސްޓަމަރުންވަނީ ބޭންކް އޮފް މޯލްޑިވްސް އާ ގުޅިފައެވެ.\nމި އަންނަ ފެބްރުވަރީމަހުގެ 28 ދުވަހު ހިންގުމަށް ހަމަޖެހިފައިވާ އަހަރެންގެ ބޭންކް 28 ހަރަކާތްތަކާ ގުޅޭގޮތުން މައުލޫމާތުދިނުމަށް މީޑިއާ އާ އެކު ބޭއްވި ހާއްސަ ހަފްލާގައި ސީއީއޯ އެންޑްރޫ ހީލީ ވަނީ ބޭންކަށް ލިބޭ ފައިދާ އަނބުރާ މުޖުތަމައަށް ފޯރުކޮށްދިނުމުގެ ގޮތުން ބޭންކުން ކުރަމުންދާ އިންވެސްޓްމަންޓްތަކަށް އަލިއަޅުއްވާފައެވެ. ” މިދިޔަ އަހަރުގެ ނަތީޖާ އާއެކު ބޭންކުގެ އަމާޒަށް ވާސިލްވުމަށް ކުރަމުންދާ މަސައްކަތަށް މިވަނީ ބޮޑު އިތުބާރެއްލިބިފަ. އަޅުގަނޑުމެންގެ މަސައްކަތްތައް ހަރުދަނާ ކުރެވުމަކީ ދިވެހި މުޖުތަމައުއަށް ކުރަމުންދާ އިންވެސްޓްމަންޓް ކުރިއަށް ގެންދިޔުމަށާއި ރާއްޖޭގައި ހިދުމަތް އިތުރަށް ފުޅާކުރުމުގެ އިތުރުން ރާއްޖެއިން ބޭރުގައި ހިދުމަތް ދޭން ފެށުމަށްވެސް ލިބުނު ރަނގަޅު ފުރުސަތެއް. މުޖުތަމައަށް އެހީތެރިކަން ފޯރުކޮށްދިނުމުގެ 60 ޕްރޮގްރާމާއި ބްރާންޗް، ސެލްފް ސަރވިސް ބޭންކިންގ ސެންޓަރ، އޭޓީއެމް އަދި ޕޮއިންޓް އޮފް ސޭލްސް މަރޗަންޓުން ހިމެނޭ ބޭންކިންގ ވިޔުގަ އިތުރަށް ފުޅާކުރުމަށް 2018 ވަނަ އަހަރު އަޅުގަނޑުމެން 300 މިލިއަން ރުފިޔާ އިންވެސްޓް ކުރާނަން. އަދި ނިސްބަތުން އާބާދީ ކުޑަ ރަށްތަކަށް ކޭޝް އެޖެންޓުގެ ޚިދުމަތް ފުޅާކުރުމަށްވެސް ވަނީ ހަަމަޖެހިފަ. މުޅި ރާއްޖެ ހިމެނޭ ގޮތަށް މިހާތަނަށް ބޭންކް އޮފް މޯލްޑިވްސް އިން އެހީތެރިކަން ދޭ އެންމެ ބޮޑު މިންވަރަކަށް އަމިއްލަ ފަރުދުންނަށާއި، އާއިލާތަކަށާއި ވިޔަފާރިތަކަށް އެހީތެރިވުމަށް ބޭންކުން މިވަނީ އަޒުމް ކަނޑައަޅާފަ.”\nރާއްޖެއިން ބޭރަށް ޚިދުމަތްފުޅާ ކުރުމާ ގުޅޭގޮތުން އެންޑްރޫ ވިދާޅުވީ ” އަޅުގަނޑުމެން އަބަދުވެސް ދަންނަވާފައިވާނީ ބޭންކުގެ މައިގަނޑު އަމާޒަކީ ދިވެހިރާއްޖެ ކަމުގައި. އަޅުގަނޑުމެންގެ ކުރިއަރަމުން އަންނަ ވިޔަފާރިތަކާއި ފުޅާދާއިރާއެއްގައި ކުރަމުންދާ އިންވެސްޓްމަންޓްތަކުން މިކަން ކަށަވަރުކޮށްދޭެ. އެހެންނަމަވެސް ރާއްޖެއިން ބޭރަށް ޚިދުމަތް ފުޅާކުރުމަކީ ތަފާތު ގިނަގުނަ ފައިދާ ތަކެއް ލިބި، ރާއްޖޭގައި އިންވެސްޓްކުރުމަށް އިތުރު އާމްދަނީވެސް ލިބިގެންދާނެ ކަމެއް. އަޅުގަނޑުމެން މިވަގުތު ތައްޔާރުވަމުން މިދަނީ އޭޝިއާގެ ގައުމެއްގައި ހިދުމަތް ފޯރުކޮށްދިނުމަށް ބޭނުންވާ ބޭންކިންގ ލައިސަންސް އަށް އެދި ހުށަހެޅުމަށް. އަޅުގަނޑުމެންގެ އުއްމީދަކީ މިއަހަރު ނިމުމުގެ ކުރިން ހިދުމަތް ދޭން ފެށުން.”\nމުޅި ރާއްޖެ ހިމެނޭ ބޭންކިންގ ވިއުގަޔަކާއެކު 20 އަތޮޅުގައި 34 ބްރާންޗް، 33 ސެލްފްސަރވިސް ބޭންކިންގ ސެންޓަރ، 92 އޭޓީއެމް، 4900 ޕީއޯއެސް މަރޗަންޓުން، 205 ކޭޝް އޭޖެންޓުންގެ އިތުރުން އެންމެ ޒަމާނީ އޮންލައިން ބޭންކިންގ ޚިދުމަތާއެކު ބޭންކް އޮފް މޯލްޑިވްސް ގެ އަމާޒަކީ އަމިއްލަ ފަރުދުންނާއި ވިޔަފާރިތަކާއި ރާއްޖޭގެ އެކި ކަންކޮޅުތަކުގައިވާ މުޖުތަމައުތަކަށް އެހީތެރިކަން ފޯރުކޮށްދިނުމެވެ.\nބޭނުންނުކުރާ އެކައުންޓްތަކުގައި ހުރިފައިސާ ސަރުކާރަށް ނަގަނީ\nބޭންކް އޮފް މޯލްޑިވްސްގައި ހުރި ބޭނުން ނުކުރާތާ ފަސް އަހަރު ވެފައިވާ އެ ކައުންޓްތަކުގައިހުރި ފައިސާއާ މެދު އަމަލުކުރާނެ ގޮތެއް …


VAR Ge Bodu Hissaa Aaeku Sociedad Balikoh Real Madrid 1 Vana Ah - Vaguthu\nވީއޭއާރުގެ ބޮޑު ހިއްސާއާއެކު ސޮސިއެޑާޑް ބަލިކޮށް ރެއާލް އެއްވަނަ އަށް\nސްޕެނިޝް ލީގުގައި ރޭ ރެއާލް ސޮސިއެޑާޑް އާ ވާދަކުރި މެޗް ކާމިޔާބުކޮށް ރެއާލް މެޑްރިޑުން ބާސެލޯނާ ފަހަތައް ޖައްސާލައި ލީގުގެ އެއްވަނަ އަށް އަރައިފި އެވެ.\nރަށުން ބޭރުގައި ކުޅެ ރެއާލުން ސޮސިއެޑާޑްގެ މައްޗަށް ކުރި ހޯދީ 1-2 އިންނެވެ. ރެއާލުން މި ހޯދި މުހިއްމު މޮޅާއެކު އެޓީމާ ބާސެލޯނާ ޕޮއިންޓްގެ ގޮތުން ހަމަހަމަވި ނަމަވެސް ރެއާލް އަށް އެއްވަނަ ލިބެނީ ހެޑް ޓު ހެޑް ރެކޯޑުން ކުރި ލިބޭތީއެވެ. ލީގުގައި މި ދެ ޓީމް ބާސެލޯނާގެ ދަނޑުގައި ކުޅުނު ފުރަތަމަ މެޗް 0-0 އިން އެއްވަރުވިއިރު ބާނެބެއުގައި ކުޅުނު މެޗް 0-2 އިން ކާމިޔާބުކޮށްފައިވަނީ ރެއާލް އެވެ. މުޅިއެކު 30 މެޗުން މިދެޓީމަށް ވެސް މިހާތަނަށް ލިބިފައިފައިވަނީ 65 ޕޮއިންޓެވެ.\nރޭގެ މެޗްގައި ފެނުނު ތިން ގޯލްވެސް ކާމިޔާބުކޮށްފައިވަނީ ދެވަނަ ހާފްގަ އެވެ. ރެއާލަށް މެޗްގައި ލީޑް ނަގައިދިނީ 50 ވަނަ މިނެޓްގައި ލިބުނު ޕެނަލްޓީ އަކުން ކެޕްޓަން ސާޖިއޯ ރާމޯސް އެވެ. މި ޕެނަލްޓީ އަކީ ބްރެޒިލްގެ ތަރި ވިނިޝިއަސް ޖޫނިއާ އަށް ސޮސިއެޑާޑްގެ ކުޅުންތެރިއަކު ކުރި ފައުލަކާ ގުޅިގެން ރެއާލަށް ލިބުނު ޕެނަލްޓީ އެކެވެ. ވީއޭއާރު ބެލުމަށްފަހު ރެފްރީ ހާވިއާ އެސްޓްރާޑާ ދިން މި ޕެނަލްޓީއަކީ ސައްހަ ޕެނަލްޓީއެއް ނޫން ކަމަށް ބުނެ ސޮސިއެޑާޑްގެ ކުޅުންތެރިން ވަނީ ނުރުހުން ވެސް ފާޅުކޮށްފައެވެ.\nމެޗްގައި ރެއާލަށް ރާމޯސް ލީޑް ނަގައިދިންތާ ދިހަވަރަކަށް މިނެޓް ފަހުން އޭނާގެ ކަކުލަށް ލިބުނު އަނިޔާ އަކާއި ގުޅިގެން ވަނީ ބަދަލުކޮށްފައެވެ. ދަނޑުން ބާލަން ޖެހުނު ނަމަވެސް ރޭގެ މެޗަކީ ރާމޮސް އަށް ހާއްސަ މެޗެކެވެ. އޭނާ ކާމިޔާބުކުރި ޕެނަލްޓީއާއެކު ރާމޮސް ވަނީ ލީގުގައި 68 ގޯލް ހަމަކޮށް ލަލީގާގެ ތާރީހުގައިވެސް އެންމެ ގިނަ ގޯލް ޖަހާފައިވާ ޑިފެންސިވް ކުޅުންތެރިޔާގެ ޝަރަފް ހޯދައިފައެވެ. ކުރިން މި ރެކޯޑް އޮތީ 67 ގޯލް ޖެހި ބާސެލޯނާގެ ކުރީގެ ޑިފެންޑަރު ރޮނާލްޑް ކޮއެމަން އަތުގައެވެ.\nރޭގެ މެޗްގެ 68 ވަނަ މިނެޓުގައި ސޮސިއެޑާޑުން ރެއާލްގެ ގޯލަށް ބޯޅަ ވައްދާލި ނަމަވެސް ބަދަލު ކުޅުންތެރިއެއްގެ ގޮތުގައި ކުޅެން ނުކުތް އަދްނާން ޔަނުޒާޖް ބޯޅަ ފޮނުވާލި ވަގުތު އޮފްސައިޑް މަގާމެއްގައި ހުރެގެން ސޮސިއެޑާޑްގެ މިކެލް މެރީނޯ ރެއާލްގެ ގޯލްކީޕަރު ތިބާއުޓް ކޯޓުއާ އަށް ހުރަސް އެޅޭ ގޮތަށް ހަރަކާތްކޮށްފައިވާ ކަމަށް ބަލައި ރެފްރީ ވަނީ އެ ގޯލް ބަލައިނުގަންނަން ނިންމައިފައެވެ.\nރެއާލަށް ރޭގެ މެޗްގައި ލީޑް ފުޅާކޮށްދިން ގޯލް މެޗްގެ 70 ވަނަ މިނެޓްގައި ކާމިޔާބުކޮށްދީފައިވަނީ ފްރާންސްގެ ފޯވާޑް ކަރިމް ބެންޒެމާ އެވެ. މި ގޯލް ބަލައިގަންނަން ރެފްރީ ނިންމީ ވީއޭއާރުގެ އެހީ ހޯދުމަށްފަހުއެވެ. ބެންޒެމާ ސޮސިއެޑާޑްގެ ގޯލަށް ބޯޅަ ފޮނުވާލުމުގެ ކުރިން އޭނާގެ އަތުގައި ޖެހުނު ކަމަށް ބެލެވުނު ނަމަވެސް ވީއޭއާރުން ނިންމީ އެއީ ގޯލެއް ކަމަށެވެ.\nމެޗް ނިމެން ހަތް މިނެޓަށް ވެފައި ވަނިކޮށް ސޮސިއެޑާޑަށް ފަރަގު ކުޑަކޮށްދިނީ މިކެލް މެރީނޯ އެވެ.\nލީގުގައި ރެއާލުން ދެން އެންމެ އަވަހަށް މެޗެއް ކުޅޭނީ އަންނަ ބުދަ ދުވަހުގެ ރޭ އެވެ. ތާވަލްގެ 18 ވަނައިގައި އޮތް މަޔޯކާއާ ދެކޮޅަށް ރެއާލް ނުކުންނައިރު އޭގެ އެއް ދުވަސް ކުރިން ބާސެލޯނާ އަމިއްލަ ދަނޑުގައި ނުކުންނާނީ9ވަނައިގައި އޮތް އެތުލެޓިކް ބިލްބާއޯ އާ ދެކޮޅަށެވެ.\nބުރޯ ވީއޭއާރު ބަލާފަ ަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަައަދި ަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަައަލަކައް ނޫނޭ ތިހެން ތި ވ ހަބަރު ލިޔުނު ކުއްޖާ ހަޖަމް ޕްލީސް...ބާރސާ މީހުނައް ނުވާނެ ކަމެއްގެ ވާހަކަ މި ބުނީ..ކެކެކެ\nޖޫން 23, 2020 14:15\nވަކި ކޮޅަކަށް ބު ރަވެ ނޫސްވެ ރިކަން ކޮށްބަލަ ކަލޯ.....\nބާސާ ފޭނެއް ތީ ޔަޤީން


Hiyhamajehumaai ufaaverikan vanee thanavaskamaa gulhifai: Dhiraasaa - Dhiyares\nދުނިޔޭގެ އެންމެ އުފާވެރި އެއް ޤައުމު ކަމުގައިވާ ފިންލޭންޑުގެ މަގެއް/ ފޮޓޯ: ގެޓީ އިމޭޖްސް\nފައިސާއަކީ އުފާވެރިކަން ޔަޤީންކޮށް ކަށަވަރުކޮށްދޭ ކަމެއް ކަމުގައި ނުވި ނަމަވެސް، ހިތްހަމަޖެހުމާއި އާމްދަނީގެ މެދުގައި ގުޅުމެއްވާކަން ދިރާސާއަކުން ދައްކައިފިއެވެ.\nފާއިތުވި އަހަރު ކުރިއަށް ގެންދިޔަ ގެލޮޕް ޕޯލްއަކުން ދެއްކި ގޮތުގައި ދުނިޔޭގައި ބޮލަކަށް ޖެހޭ ޖީޑީޕީ އެންމެ މަތި %10 ޤައުމުގެ ރައްޔިތުންގެ ދިރިއުޅުމުގެ ޙާލަތު އެވެރެޖުކޮށް ގިންތިކޮށްފައިވަނީ 10 އަކުން ހަތެއްގައެވެ. އަދި ޖީޑީޕީ އެންމެ ދަށް %10 ޤައުމުގައި އެވެރެޖުކޮށް ދިރިއުޅުމުގެ ޙާލަތު ގިންތިކޮށްފައިވަނީ ދިހައަކުން އެންމެ ހަތަރެއްގައެވެ.\nއަދި ފަރުދުންގެ އާމްދަނީއާ އުފައުވެރިކަމާ ހުރި ގުޅުން ދިރާސާކޮށް އެމެރިކާގެ ޔުނިވާސިޓީ އޮފް ކެލިފޯނިއާ، ބާކްލީގެ ބާހިސެއް (ރިސާޗާ) ކަމުގައިވާ މެތިވު ކިލިންސް ހެދި ދިރާސާއަކުން ފެނުނު ގޮތުގައި އާމްދަނީ މަތިވި މިންވަރަކުން އުފާވެރިކަންވެސް އިތުރުވެއެވެ. ނަމަވެސް އޭނާގެ ދިރާސާއި މުހިއްމު ދެ ނުކުތާއެއް ފާހަގަކުރައްވައެވެ. އެއީ، އުފާވެރިކަން ބޭނުންވާ މިންވަރު އިތުރުވި މިންވަރަކުން އުފާވެރިކަމުގެ އަގުވެސް އުފުލޭ ކަމެވެ. އަދި ފައިސާއަކީ އުފާވެރިކަމުގައި ހިއްސާކުރާ އެހެން ކަންކަމާ ގާތްކުރާ މިންވަރަށްވެސް މުހިއްމު ކަމެއް ނޫން ކަމެވެ.\n2010 ވަނަ އަހަރުގައި ޕްރިންސްޓަން ޔުނިވާސިޓީގެ ދެ ބާހިސުން ކަމުގައިވާ ޑެނިއަލް ކާނެމަންއާއި އަންގަސް ޑީޓަން ހެދި ދިރާސާއެއްގެ ނަތީޖާއިން ފެންނަ ގޮތުގައި އާމްދަނީ 75،000 ޑޮލަރަށް ވާސިލުވުމަށްފަހު އުފާވެރިކަން އިތުރުވުން ހުއްޓެއެވެ. ނަމަވެސް ކިލިންސްވޯތުގެ ދިރާސާއިން ފެންނަ ގޮތުގައި މީހުންގެ އާމްދަނީ އިތުރުވާ މިންވަރަކުން އެ މީހުންގެ އުފާވެރިކަންވެސް އިތުރުވެއެވެ.\nއެހެންނަމަވެސް ކިލިންސްވޯތު ދެކެވަޑައިގަންނަވާ ގޮތުގައި އުފާވެރިކަން އިތުރުވުމުގައި އާމްދަނީ އިތުރުވާވުމުގެ ދައުރަކީ އެހެން ސަބަބުތަކާ އަޅާބަލާއިރު ހަނި ދާއިރާއެކެވެ. އަދި ކުރިން ހަދާފައިވާ ދިރާސަތަކުން ފެންނަ ގޮތުގައި ދީނާއި، ދުޅަހެޔޮކަމާއި، ވަޒީފާއާއި ޢާއިލާ ފަދަ ކަންކަމަކީ އުފާވެރިކަމުގައި މުހިއްމު ކަންކަމެވެ.\nމި ދިރާސާއިން ސިޔާސަތު އެކުލަވައިލާ މީހުންނަށް މުހިއްމު ދެ ފިލާވަޅެއް ލިބޭ ކަމަށް "ދަ އިކޮނޮމިސްޓު" ނޫހުގައި ފާހަގަކޮށްފައިވެއެވެ. އެއީ ފަޤީރުންގެ އާމްދަނީއަށް ލިބޭ ކުރިއެރުމަކީ އެ މީހުންގެ ހިތްހަމަޖެހުމާއި އުފާވެރިކަން އިތުރުވަނިވި ސަބަބެއް ކަމެވެ. ދެވަނަ ކަމަކީ، އިޤުތިޞާދީ ތަރައްޤީއަކީ އެހެން ކަންކަމަށް ހުރަހަކަށްނުވާނަމަ، އިޖުތިމާޢީ ހަމަޖެހުމާއި އުފާވެރިކަމަށް މުހިއްމު ކަމެއް ކަމެވެ.\nސަޕޯޓަރުން ނެތުމުން ކުޅުންތެރިންނަށް ހަމަޖެހުން ލިބޭ: ދިރާސާ


Dhuniyeyge aabaadhee ge 95% nusaafu vaige therey gai\nދުނިޔޭގެ އަބާދީގެ 95 ޕަސެންޓް ނުސާފު ވައިގެ ތެރޭގައި\nޖައްވު ނުސާފުވުމަކީ ވެރި ރަށް މާލެއަށް ބެލި ނަމަވެސް ކުރިމަތި ވަމުންދާ މައްސަލައެކެެވެ. މާލޭގައި މި މައްސަލަ އެންމެ ބޮޑަށް ކުރިމަތި ވަނީ އިންޖީނުލީ ދުއްވާ އެއްޗެހިން ޖައްވުގެ ތެރެއަށް ބޭރުވާ ވިހަ ގޭސްތަކުގެ ސަބަބުންނެވެ. މިގޮތަށް ބޭރުވާ ވިހަ ގޭސްތަކުގެ ސަބަބުން ސިއްހީ އެތަށް މައްސަލަތަކަކާއި ކުރިމަތިލާންޖެހެ އެވެ.\nޖައްވުގައި ހުންނަ ތަފާތު ވިހަ މާއްދާތަކާއި ބެހޭގޮތުން ތަފާތު ދިރާސާތައްކޮށް ކޮންމެ އަހަރަކު އެމެރިކާގެ އަމިއްލަ ޖަމިއްޔާއެއް ކަމަށްވާ "ހެލްތް އިފެކްޓްސް އިންސްޓިޓޫޓް" އިން "ސްޓޭޓް އޮފް ގްލޯބަލް އެއާ"ގެ ނަމުގައި ރިޕޯޓެއް އާންމުކުރެ އެވެ.\nއެ ޖަމިޔައްޔާ އިން މި އަހަރު އާންމުކުރި ރިޕޯޓުގައި ބުނާގޮތުން، ދުނިޔޭގެ އާބާދީގެ 95 އިންސައްތަ މީހުން ނޭވާލަނީ ނުސާފު ވައިގެ ތެރެއަށް ކަމަށާއި ހާލަތު އެންމެ ދަށީ ފަގީރު ގައުމުތަކުގައި ކަމަށެވެ. އެ ރިޕޯޓުގައި ބުނެފައިވާ ގޮތުން 2016 ވަނަ އަހަރު އެކަނިވެސް ނުސާފުވައިގެ ސަބަބުން 6.1 މިލިއަން މީހުން ދުނިޔޭގެ އެކި ހިސާބުތަކުގައި މަރުވެފައިވެ އެވެ.\nއެންމެ ވައި ނުސާފު ގައުމުތަކުގެ ތެރޭގައި ހިމެނޭ އިންޑިއާގެ ދިއްލީގެ މަގެއް -- ފޮޓޯ: ގެޓީ އިމޭޖެސް\nނުސާފުވައިގެ ސަބަބުންޖެހޭ ސިއްހީ މައްސަލަތަކުގެ ތެރޭގައި ސްޓްރޯކް ނުވަތަ ހިތް ހުއްޓުމާއި، ފުއްޕާމޭގެ ކެންސަރާއި އަދި ފުއްޕާމޭއަށް ޖެހޭ ތަފާތު ބަލިތައް ހިމެނެ އެވެ. މީހުން މަރުވާން މެދުވެރިވަނީ މިފަދަ ނުރައްކާތެރި ބަލިތަކުގެ ސަބަބުންނެވެ.\nދުނިޔޭގައި މީހުން އެންމެ ގިނައިން މަރުވާން މެދުވަރިވާ ސަބަބުތަކުގެ ތެރެއިން ހަތަރު ވަަނައަށް އެންމެ ގިނައިން މީހުން މަރުވަނީ ނުސާފު ވައިގެ ސަބަބުން ކަމަށް އެ ރިޕޯޓުގައި ބުނެފައިވެ އެވެ. އެންމެ ގިނަ އިން މީހުން މަރުވަނީ ދުންފަތުގެ އިސްތިއުމާލު ކުރުމުންނާއި ލޭ މައްޗަށް ދިއުމުންނެވެ.\nޖައްވުގެ ތެރެއަށް ނުސާފު ވައި އެންމެ ގިނައިން ބޭރުކުރަނީ ދުނިޔޭގެ އާބާދީ އެންމެ ބޮޑު ދެ ގައުމު ކަމަށްވާ ޗައިނާ އަދި އިންޑިއާ އިންނެވެ. ޖައްވުގައިވާ ނުސާފު ވައިގެ 50 އިންސައްތަ ހިއްސާކުރަނީ މި ދެ ގައުމުން ކަމަށް އެ ރިޕޯޓުގައި ބުނެފައިވެ އެވެ. ޗައިނާއަށް ވުރެވެސް ގިނައިން މިހާރު އިންޑިއާގައި ޖައްވު ނުސާފުވުމުގެ މައްސަލަ ބޮޑު ކަމަށްވެސް ބުނެފައިވެ އެވެ. ހަމައެކަނި 2016 ވަނަ އަހަރުވެސް އެ ގައުމުގައި ޖައްވު ނުސާފުވުމާއި ގުޅިގެން 1.1 މިލިއަން މީހުން މަރުވެފައިވެ އެވެ.\nޗައިނާ އިން މިހާރު ޖައްވަށް ބޭރުކުރާ ވިހަ ގޭސްތައް މަދުކުރުމަށް މަސައްކަތް ކުރަމުން އަންނަކަން ފާހަގަކޮށްފައިވެ އެވެ. އެ ރިޕޯޓުގައި އިތުރަށް ފާހަގަކޮށްފައި ވަނީ، 2010 ވަނަ އަހަރުން ފެށިގެން ޖައްވުގައި ނުސާފު ވައި އެންމެ ގިނައިން އިތުރުވީ ޕާކިސްތާން، ބަންގްލަދޭޝް އަދި އިންޑިއާގައި ކަމަށެވެ.\nއެންމެ ވައި ނުސާފު ގައުމުތަކުގެ ތެރޭގައި ހިމެނޭ ޗައިނާގެ ފެކްޓަރީތަކެއް ހުންނަ ސަރަހައްދެއް -- ފޮޓޯ: ގެޓީ އިމޭޖެސް\nޖައްވު ނުސާފުވުމުގެ މައްސަލަ އެންމެ ގިނަ އިން ކުރިމަތިވެފައި ވަނީ ފަގީރު އަދި ތަރައްގީވަމުން އަންނަ އޭޝީއާ އަދި އެފްރިކާގެ ގައުމުތަކުގަ އެވެ.\nމި ރިޕޯޓަކީ ޖައްވުގެ ނުސާފުކަމާއި ބެހޭގޮތުން ތައްޔާރުކޮށްފައިވާ އެންމެފަހުގެ ރިޕޯޓެވެ. ދުނިޔޭގެ ސިއްހަތު ޖަމިއްޔާ، ޑަބްލިއުއެޗްއޯ އިން މި މަހު ކުރީކޮޅުގައި ރިޕޯޓުކުރި ގޮތުގައި ޖައްވު ނުސާފުވުމުގެ ސަބަބުން ދުނިޔޭގައި ފަސް އަހަރުން ދަށުގެ 1.7 މިލިއަން ކުދިންނަށް ތަފާތު ސިއްހީ މައްސަލަތައް ކުރިމަތިވަމުންދާ ކަމަށެވެ.\nދަ ލެންސެޓްގައި ޝައިއުކޮށްފައިވާ ލިޔުމެއްގައި ބުނެފައި ވަނީ، 2015 ވަނަ އަހަރު ދުނިޔޭގެ އެކި ހިސާބުތަކުގައި މަރުވި މީހުންގެ ތެރެއިން ކޮންމެ ހަ މީހަކުން އެކަކު މަރުވީ ހަށިގަނޑަށް ވިހަ މާއްދާތަކުގެ އަސަރުކޮށްގެންނެވެ. އޭގެ ތެރޭގައި ވައި ނުސާފުވާމައި، ފެން ތަގައްޔަރުވުމާއި ވިހަ މާއްދާތަކުގެ ސަބަބުން ކުރިމަތިވާ ތަފާތު މައްސަލަތައް ހިމެނެ އެވެ.


ދިވެހި ފިލްމު އިންޑަސްޓްރީގެ އެންމެ ކާމިޔާބު އެއް ޕްރޮޑަކްޝަން ހައުސް ކަމަށްވާ ޑާކްރެއިން އެންޓަޓެއިންމެންޓް އިން މިއަހަރު އުފެއްދުމަށް ހަމަޖެހިފައިވާ ފިލްމު "ބަޅިނދު" ގެ ޝޫޓިން މިމަހު 15 ގައި ފެށުމަށް ހަމަޖެހިއްޖެއެވެ.\n"ބަޅިނދު" އާއި ބެހޭގޮތުން މީގެކުރިން "މިއަދުނޫހަސް" މައުލޫމާތު ދެމުން ޑާކްރެއިންގެ ބާނީ މުޙައްމަދު އަލީ (މޮގާ) ބުނީ، "ބަޅިނދު" އަކީ ބިރުވެރި ފިލްމެއް ކަމަށާއި މިފިލްމު މިއަހަރު ތެރޭގައި ރިލީޒްވާނެ ކަމަށް މަސައްކަތްކުރާ ކަމަށެވެ.\nމިފިލްމުގެ ތަރިންގެ ގޮތުގައި ހަރަކާތްތެރިވަނީ ޑާކްރެއިންގެ ގިނަ ފިލްމުތަކެއްގައި ހަރަކާތްތެރިވަމުން އަންނަ ޖުމައްޔިލް ނިމާލް (ޖުމަލް) އެވެ. އޭނާއާއެކު ހަރަކާތްތެރިވާނީ އެޕްރޮޑަކްޝަން ހައުސްއިން އުފެއްދި "ގޮށްރާޅު" ފިލްމުން މިދާއިރާއަށް ތަޢާރަފްވި އައިމިނަތު ރަޝްފާ (އާޝާ) އެވެ.\nޖުމަލް އާއި އާޝާގެ އިތުރުން "ބަޅިނދު" ގައި ހަރަކާތްތެރިވާނީ ވެބްސީރީޒް "އެހެނަސް" އިން ބެލުންތެރިންގެ މެދުގައި މަގުބޫލުކަމެއް ހޯދާފައިވާ ފާތިމަތު ޝަރާ އާދަމް އަދި ހަމަ އެސީރީޒްގައި ހަރަކާތްތެރިވާ މުޙައްމަދު ޔުނާން އެވެ. އެމީހުންގެ އިތުރުން އިސްމާއިލް ޖުމައިޙް (ޖުމާ)، ރެޕް އާޓިސްޓް ޓޯއީ އަދި ވެބްސީރީޒް "ހުވާ" ގައި ހަރަކާތްތެރިވެފައިވާ ހުނޭޝާ އާދަމް ނަސީރް ވެސް ހިމެނެއެވެ.\nހޫދް އިބްރާހިމްގެ ސްކްރީންޕްލޭ އަކަށް ލިޔެފައިވާ މިފިލްމު ޑައިރެކްޓް ކޮށްފައިވަނީ އަޙްމަދު ޝިނާން އެވެ.\nއެނގިފައިވާ ގޮތުގައި މިފިލްމުގެ މަސައްކަތް ދެމަސް ދުވަހުގެ ތެރޭގައި ނިންމާލުމަށް ޑާކްރެއިނުން ވަނީ ހަމަޖައްސާފައެވެ.\n"ބަޅިނދު" މިފިލްމަކީ ޑާކްރެއިންގެ 14 ވަނަ ފިލްމެވެ. ވަރަށް ފަހުން އެޕްރޮޑަކްޝަނުން ވަނީ ލޯބީގެ ވާހަކައެއްގެ މައްޗަށް ބިނާކޮށް "ނޮވެމްބަރ" ކިޔާ ފިލްމެއް ވެސް އުފެއްދުމުގެ މަސައްކަތް ފަށާފައެވެ. މިފިލްމުގެ ޝޫޓިންގެ ބޮޑުބައި މިހާރު ވަނީ ނިމިފަ ކަމަށް ވެސް މައުލޫމާތު ލިބެއެވެ.


އިއުތިރާފް (6 ވަނަ ބައި) – Esfiya – Dhivehi Vaahaka Site\n- by Shafag - 33- April 16, 2019\n“އަޒާންއަށް ކަމެއްވީތަ؟” ލަސްލަހުން އަހަރެން އެހެން ބުނިއިރަށް މަންމަގެ މޫނަށް ވީގޮތް ފެނި އަހަރެންނަށް ނޭވާ ހިފަހައްޓާލެވުނެވެ.\nމިއަދަކީ އަހަރެންގެ ކައިވެނި ކުރެވޭދުވަހެވެ. ބައްޕަގެ އެންމެ ހަގު ކޮއްކޮއަކީ މޭކަޕް ކޮށްދޭ މީހެއްކަމުން އަހަރެން ތައްޔާރުކުރުމާއި ހަވާލުވެގެން ހުރީ އޭނާއެވެ. ތައްޔާރުކޮށް ނިމެންދެންވެސް އަހަރެން އެއްވެސް ވާހަކައެއް ނުދައްކަމެވެ. ނީޝާގެ މަސައްކަތް ނިމުމުން ދުރަށް ޖެހިލާ އަހަރެންނަށް ބަލާލުމަށްފަހު ލޯގަނޑުން ބަލާލަން އަހަރެން ކައިރީގައި ބުންޏެވެ. އަހަރެން ލައިގެން ހުރި ހެދުމަކީ މަންމަގެ ހޮވުމެކެވެ. ހުދުކުލައިގެ އެހެދުމަކީ ވަރަށް އާދައިގެ ގޮތަކަށް ހުއްޓެއްކަމަކު ރީތި ހެދުމެކެވެ. މަޑުމަޑުން ތެދުވެގެން ގޮސް ލޯގަނޑު ކުރިމަތީގައި ހުއްޓި އަމިއްލަ ސޫރައަށް ބަލަން ހުއްޓައި އަހަރެންގެ ލޯ ކަރުނުން ފުރުނެވެ. އެމަންޒަރު ފެނި ނީޝާ ކައިރިއަށް އައިސް އަހަރެންގެ ކޮނޑުގައި ހިފާލީ ހިތްވަރުކުރާށޭ ބުނާފަދައިންނެވެ.\nމަންމަ ދޮރު ހުޅުވާލަމުން ބޭރަށް އައުމަށް ގޮވާލީ އަހަރެމެން އެހެން ތިއްބައެވެ. އަމިއްލަ ނަފްސު ހަމައަކަށް އަޅުވާލަމުން މަންމައާއި ނީޝާ އާއި އެކު އަހަރެން ބޭރަށް ނިކުތީމެވެ. މޭޒުދޮށުގައި އަހަރެން އިށީނދެ ހަމަޖެހުމުން އިރުކޮޅެއްފަހުން ކައިވެނީގެ ކަންތައްތައް ފެށިގެން ދިޔައެވެ. މޭޒުދޮށުގައި އިން ހުރިހާ ވަގުތަކު އަހަރެން އިނީ އިސްދަށަށް ޖަހައިގެންނެވެ. ސައީދުގެ ދުލުން އަނބި ގަބޫލުކޮށްފީމޭ ބުނި އަޑު އިވުމުން އަހަރެންނަށް ކަރުނައެއް ނުހިފެހެއްޓުނެވެ. އާނއެކެވެ. އަހަރެންގެ ކައިވެނި ކުރެވުނީ ސައީދުއާއެވެ. އޭނާއާއި ކައިވެނި ކުރުމަކީ ދުވަހަކުވެސް ހުވަފެނަކުންވެސް އަހަރެން އުންމީދު ކުރި ކަމެއް ނޫނެވެ. ހަޔާތުގައި ހީވެސް ނުކުރާފަދަ ފުން ވަޅުގަނޑަކަށް އަހަރެން ވެއްޓުނު ވަގުތު އެހީގެ އަތެއް ދިއްކޮށްލި މީހަކީ ސައީދުއެވެ. އަހަރެންގެ ކައިވެންޏަށް ސައީދު އެދުނީ މަންމަމެން އަހަރެންގެ ހަޔާތަށް ދެން ދުވަހަކުވެސް އުފާވެރިކަމެއް ނާންނާނެ ކަމަށް ނިންމައިގެން ތިއްބައެވެ. މިކައިވެންޏަށް އަހަރެން އެއްބަސްވީވެސް މަންމަގެ އެދުމުގެމަތިންނެވެ. ސައީދުއާއި އަހަރެންގެ އުމުރުގެ ތަފާތަކީ އެންމެ ފަސް އަހަރެވެ. އޭނާއަކީ ޒުވާން އުމުރުގައި ވިޔަފާރިއެއް ފަށައި އެތަކެއް ކާމިޔާބީ ތަކެއް ހޯދާފައިވާ މަޝްހޫރު ވިޔަފާރިވެރިއެކެވެ. ކައިވެންޏަށް ފަހު އަހަރެން ސައީދުގެ ގެއަށް ބަދަލުވާ ގޮތަށް ވާހަކަ ދެކެވުނީ ސައީދުގެ މަންމައަކީ ބަލި މީހަކަށް ވާތީއެވެ.\nއާއިލާއާއި ގާތް ރައްޓެހިން ބައިވެރިވި ހަފްލާއަކަށް ފަހު ސައީދުގެ ގެއަށް ބަދަލުވުމުގެ ތައްޔާރީތައް ފެށުނެވެ. އަހަރެންގެ ފޮށްޓާއި އެކުގައި ގެންދާ އެހެން ސާމާނުތައް ހުރީ ކުރިން ތައްޔާރުކޮށްފައެވެ. ސައީދުއާއި ބައްޕަ އެއެއްޗެހި ކާރަށް އެރުވުމުގައި އުޅުނު ވަގުތު އަހަރެން އައީ ކޮޓަރިއަށެވެ. މަންމަ އަހަރެންގެ ފަހަތުން އައިކަން އެނގުނީ ކޮޓަރިއަށް ވަތް ފަހުންނެވެ. އަހަރެން މަންމަގެ މޫނަށް ބަލައިލުމުން މަންމަ ހިތި ހިނިތުންވުމެއް މޫނުމައްޗަށް ވެރިކޮށްލިއެވެ. “ދަރިފުޅު ދާތީ މަންމަ ވަރަށް ދެރަވޭ. މަންމަ ވަރަށް އެކަނި ވާނެ. އެކަމަކުވެސް ދަރިފުޅު އަބަދުވެސް ހަނދާން ކުރާތި މަންމަމެން ކުރާ ކޮންމެ ކަމެއްވެސް ކުރާނީ ދަރިފުޅަށް ރަނގަޅަކަށް.” އަހަރެންގެ އަތުގައި ހިފައިގެން އެނދާ ދިމާއަށް ހިނގައިގަންނަމުން މަންމަ ވާހަކަ ދެއްކިއިރު އެއަޑު ތުރުތުރުލައެވެ. “ދަރިފުޅު ވަރަށް ހިތްވަރު ކުރާތި. ދާންތިއުޅެނީ ނުދަންނަ ބައެއް ކައިރިއަށް. މަންމަ ކައިރީގައި އުޅޭހެން ނޫޅެވޭނެ. އެންމެންނާވެސް ގުޅިގެން އުޅޭތި. ސައީދުއަށް އަޅާލާތި. މިހާރު އަދި ދަރިފުޅު އޭނާދެކެ ލޯބިނުވިޔަސް އެކުގައި އުޅެން ފެށީމަ ހިތްޖެހިދާނެ. ނެތް މީހެއްގެ މަތިން ހަނދާން ކުރުމަކީ ބޭކާރު ކަމެއް.” މަންމަގެ ވާހަކަ އަހާފައި އަހަރެން ދެރަވި ނަމަވެސް ކަރުނަ ހިފަހައްޓައިގެން އިނީ އުމުރުގެ ބާކީ އޮތް ބައިގައި ވެސް އަހަރެން އުޅެން ޖެހޭނީ މިހެންނޭ ހިތް ބުނަމުން ދާތީއެވެ. ދެމައިންގެ ބައްދަލުވުން ނިންމާލަން ޖެހުނީ ސައީދު އަހަރެން ބަލައި އައުމުންނެވެ.\nސައީދުގެ ގެއިން އަހަރެންނަށް މަރުހަބާކީ އޭނާގެ މުސްކުޅި މަންމަ ފައުޒިއްޔާއެވެ. އޭނާގެ ދެބޭބެއިންނާއި އެމީހުންގެ އަނބިން އެގޭގައި އުޅުނެއްކަމަކު އެއިން މީހަކު އަހަރެންނަށް ނުފެނުނެވެ. އެއާއިލާގައި މައްސަލަތައް ގިނަކަން އެކަމުން އަހަރެންނަށް ނަގައި ގަނެވުނެވެ. ސައީދުއަކީ މުއްސަނދި މީހެއް ނަމަވެސް އެގޭތެރެއިން އެކަން ފެންނާކަށް ނެތެވެ. މަސައްކަތް ކުރާކަށް ނޯކަރުންނެއް ނެތެވެ. ގޭތެރޭގައި އަގުބޮޑު ފަރުނީޗަރެއްނެތެވެ. ގޭތެރެ އޮތީ އާދައިގެ ގޮތަކަށެވެ. ސައީދުއަކީ މުއްބާރު މީހަކީ ކަމެއް ނޫނީ ދެއްކުންތެރިކަން ބޭނުން ނުވާ މީހަކީ ކަމެއް ނޭނގެއެވެ. ފައުޒިއްޔާ ކުޑަކޮށް ގޭތެރޭގެ ކަންކަން އޮންނަ ގޮތް އަހަރެންނަށް ކިޔައިދިނެވެ. އެގޭގެ ކަންކަން ކުރަނީ އޭނާއެވެ. އޭނާގެ ޅީދަރިންގެ ފަރާތުން އެހީއެއް ލިބޭ ވާހަކައެއް ނުބުނެއެވެ. ޅީދަރިންނަކީ ވަޒީފާ އަދާކުރާ، ޒަމާނީ ވިސްނުމުގެ ކުދިން ކަމުގައި ބުނިއިރު މޫނުމަތިން ފެނުނީ ފޫހިކަމެވެ. ފައުޒިއްޔާގެ ވާހަކަ ދެއްކުމުގެ ރާގު ހުރިގޮތުން އޭނާއަށް އޭނާގެ ޅީދަރިން ކަމުނުދާކަން އެނގެއެވެ. މިހުރިހާ ކަމަކުން އަހަރެންގެ ހިތުގައި އުފެދުނީ އިތުރު ބިރުވެރިކަމެކެވެ. އަހަރެންނަށް މިގޭގައި ކެތްވާނެބާއޭ ހިތަށް އެރިއެވެ.\nއަހަރެންގެ ކޮޓަރިއަށް އަހަރެން ގެންގޮސްދިނީ ފައުޒިއްޔާއެވެ. ކޮޓަރިއަކީ ތަނަވަސް ކޮޓަރިއެކެވެ. ގޭތެރެއާއި ޚިލާފަށް ކޮޓަރިވަނީ ޒަމާނީ ގޮތަކަށް ހަދާފައެވެ. އަހަރެން ކޮޓަރިއަށް ދިޔައިރު ސައީދު އުޅެނީ ފާޚާނާގައެވެ. އަހަރެންގެ ފޮށި އެނދުކަރީގައި ހުއްޓާ ފެނުނެވެ. ފޮށި އެނދުމައްޗަށް ލައިގެން ހެދުމެއް ނެގުމުގައި އުޅެނިކޮށް ސައީދު ނިކުތެވެ. ތުވާލި ހަރުގައި އަޅުވާލުމަށްފަހު އައިސް އެނދުގައި އިށީންނެވެ. “އަހަރެންނަށް އެނގޭ ނައީ އަދި ވަރަށް ބީރައްޓެހިވާނެކަން. ނައީއަށް އަހަރެން އެނގިފައި އޮންނާނީ ވެރިއެއްގެ ގޮތަށް. ނައީ ބޭނުން ވަރަކަށް ނައީއަށް ވަގުތުދޭން އަހަރެން މިހުރީ ތައްޔާރަށް. ނައީގެ ނުރުހުމުގައި އަހަރެން އެއްވެސް ކަމެއް ނުކުރާނަން.” ސައީދުގެ ވާހަކަ ނިމުމުން އަހަރެން ބޯޖަހާލީމެވެ. ހެދުން ބަދަލުކޮށްގެން ނިކުތްއިރު ސައީދުއޮތީ ނިދިފައެވެ. ނޫނީ ނިދާ ކަމަށް ހެދިފައެވެ. މަޑުމަޑުން އަހަރެން އެނދުގެ އަނެއް ފަރާތުން އަރައި ވީހާވެސް އޭނާއާއި ދުރުގައި އޮށޯވެ ނިދޭތޯ ލޯމަރާލީމެވެ.\nއެރޭ ގިނައިރު އަހަރެން އޮތީ ނުނިދިފައެވެ. ފަތިސް ނަމާދަށް ގޮވީވެސް އަހަރެން ހޭލާ އޮއްވައެވެ. ތެދުވެ ނަމާދުކޮށްގެން އަހަރެން ބޭރަށް ނިކުތީ ކޮންމެސް އެއްޗެއް ބޯލައިގެން ނިދަން ވަންނަން ހިތުލައިގެންނެވެ. ބަދިގެއަށް ވަތްއިރު ފައުޒިއްޔާ ރޮށި ފިހަންވެގެން ތައްޔާރުކޮށް އުޅެއެވެ. އެހިސާބުން ދެން ކޮޓަރިއަށް ވަނުމުގެ ޚިޔާލު ދޫކޮށްލީމެވެ. އޭނާ އާއި އެކު ބަދިގޭގެ މަސައްކަތުގައި އުޅެނިކޮށް ސައީދު އަހަރެން ހޯދަމުން އައެވެ. އޭނާގެ މަންމައާއި އެކު ހުއްޓައި ފެނުމުން ހިނިތުން ވެލާފައި އަނބުރާ ދަމުން އޮފީހަށް ނުދާ ވާހަކަ ބުނެލިއެވެ.\nއެކުގައި ވަގުތުކޮޅެއް ހޭދަކޮށްލުމުން ފައުޒިއްޔާއަކީ ހިތްހެޔޮ މީހެއްކަން އެނގުނެވެ. އަހަރެމެންގެ ގުޅުން ބަދަހިވެގެން ދިޔައީ ހީވެސް ނުކުރާހައި ފަސޭހައިންނެވެ. މިކަން ވެގެން ދިޔައީ ބޭކާރު ޚިޔާލުތަކާއި އަހަރެން ދުރުކޮށްދިން ކަމަކަށެވެ. ފުރަތަމަ ފަހަރަށް ސައީދުއާއި ކައިވެނި ކުރުމަކީ އަހަރެންނަށް ކުރެވުނު ރަނގަޅު ކަމެއްކަމަށް އިހުސާސްވީ އެވަގުތުއެވެ.\nއެލޯބި 8 ވަނަބައި\nHaadha haadha haadhaa kurey mi part\nSorry dear. Hama kuda thankolheh ekam kuruvaany aanmukoh up kuraa varah vure. Will try to make it longer next time. Thankyou for reading ❤\nV salhi mi part vec 😊😊..Sis alhe azaan maru v thr😢😢😕..Next part avahah up kohdhehchey ingey…Waiting 💋💋💋👄👄❤❤


Qualification ah zuvaan gaumee team final kohfi | Mihaaru\nޒުވާން ގައުމީ ޓީމު މާލޭގައި ބޭއްވި ފަރިތަކުރުންތަކުގެ ތެރެއިން.-- ފޮޓޯ: ހުސެއިން ވަހީދު/ މިހާރު\nކޮލިފިކޭޝަނަށް ޒުވާން ގައުމީ ޓީމު ފައިނަލްކޮށްފި\n17 މާޗް 2019 - 15:582comments\nސައުދީ އަރަބިއާގައި މި މަހު ބާއްވާ އޭއެފްސީ 23 އަހަރުން ދަށުގެ މުބާރާތުގެ ކޮލިފައިން ބުރުގައި ވާދަކުރާ ރާއްޖޭގެ ޒުވާން ގައުމީ ޓީމުގެ ސްކޮޑު ފައިނަލްކޮށްފި އެވެ.\nހަތާވީސް ކުޅުންތެރިންނާ އެކު ފިލިޕީންސްގައި ޓްރެއިނިން ކޭމްޕެއް ފުރިހަމަކުރަމުން އަންނަ ރާއްޖޭގެ ގައުމީ ޓީމުން ބާކީ ކުރީ އިސްމާއިލް ހަމްދޫން، ޒަޔާން ނަސީރު އަދި އިބްރާހިމް އިސްމާއިލް އެވެ. މީގެ ތެރެއިން އިބްރާހިމް އިސްމާއިލް ބާކީކުރީ އަނިޔާގެ ސަބަބުން ކަމަށް ޓީމުން ބުނެ އެވެ.\nޓީމުން ބާކީކުރި ޒަޔާނަކީ މިދިޔަ މަހު އޮތް ޔޫތު ޗެމްޕިއަންޝިޕްގައި ޓީސީ ސްޕޯޓްސް ކްލަބަށް މޮޅު ކުޅުމެއް ދެއްކި ކުޅުންތެރިޔެކެވެ. ބެލެވޭގޮތުގައި ފައިނަލް ސްކޮޑުން އޭނާ އަށް ފުރުސަތު ނުލިބުނީ އެ މަގާމަށް ކުޅޭ ފެންވަރު ރަނގަޅު ކުޅުންތެރިން ތިބުމުންނެވެ.\nއެ ތިން ކުޅުންތެރިނާ އެކު އެނބުރި މާލެ އަންނާނެ އަނެއް ކުޅުންތެރިއަކީ ޓްރެއިނިން ކޭމަޕަށް ހާއްސަ ފުރުސަތެއްގައި ދިޔަ ކީޕަރު ލަބާން ޝަރީފް އެވެ. ލަބާން ޓްރެއިނިން ކޭމްޕަށް ގެންދިޔައީ މި އަހަރު ކުރިއަށް އޮތް މުބާރާތްތަކާ މެދު ވިސްނުމަށް ފަހު އޭނާ އަށް ފެންވަރު ރަނގަޅު ޓްރެއިނިން އެއް ދިނުމުގެ ބޭނުމުގަ އެވެ. މި ފަހަރުގެ އިންޑިއަން އޯޝަން އައިލެންޑް ގޭމްސްގައި ލަބާނަށް ފުރުސަތު ދިނުމުގެ ވިސްނުން އެބަހުރި ކަމަށް ސެގާޓް ވަނީ ބުނެފަ އެވެ.\nފިލިޕީންސްގައި ޒުވާން ގައުމީ ޓީމު ވަނީ ޓްރެއިނިން ކޭމްޕްގެ ތެރެއިން ތިން މެޗެއް ކުޅެފަ އެވެ. އެ ގޮތުން އެންމެ ފުރަތަމަ ސްޓެލިއޯން ލެގޫނާއާ ދެކޮޅަށް ކުޅުނު މެޗުން ވަނީ 1-1 އިން އެއްވަރުކޮށްފަ އެވެ. ދެ ވަނަ މެޗުން ފިލިޕީންސްގެ ފުރަތަމަ ޑިވިޝަން މެންޑޯލިއާ އަތުން 2-0 އިން މޮޅުވިއިރު، އިއްޔެ ކުޅުނު މެޗުން އަރެޔާނޯ ޔުނިވަސިޓީ ޓީމު އަތުން ޒުވާން ގައުމީ ޓީމު މޮޅުވީ 4-0 އިންނެވެ.\nޒުވާން ގައުމީ ޓީމުގެ ފަރިތަކުރުންތަކުގެ ތެރެއިން. -- ފޮޓޯ: ހުސެއިން ވަހީދު/ މިހާރު\nމި ފަހަރުގެ ޓީމުގައި ސީނިއާ ކުޅުންތެރިންގެ ގޮތުގައި ހިމެނުނީ ގްރީން ސްޓްރީޓްސްގެ އަބްދުﷲ ޔާމީން އާއި ރިހާމް އަބްދުލް ގަނީ (ބޮބީ)، ނިއު ރޭޑިއަންޓުގެ އިބްރާހިމް އަތީގް (އިއްބެ)، މާޒިޔާގެ ހުސެން ޝަރީފް، ޓީސީގެ އައްޒާމް އަބްދުﷲ (އެޑޫ) އަދި އީގަލްސްގެ ހަސަން ރާއިފް (ހަންނަ) އެވެ.\nރާއްޖޭގެ ޒުވާން ކޯޗުންނަށް އިތުރު ފުރުސަތު ދިނުމުގެ ވިސްނުން އިސްކުރަން ޖެހޭ ކަމަށާއި އެ ގޮތުގެ މަތިން މި ފަހަރުގެ ކޮލިފިކޭޝަނުގައި ޓީމު ލީޑުކުރުމުގެ ޒިންމާ އެސިސްޓަންޓް ކޯޗު އަހުމަދު ޝާކިރު (ޝާކިއްޓެ) އަށް ދޭނެ ކަމަށް ގައުމީ ޓީމުގެ ކޯޗު ޕީޓަ ސެގާޓް ވަނީ ބުނެފަ އެވެ.\nމި ފަހަރުގެ ޒުވާން ގައުމީ ޓީމުގެ ސްކޮޑު ނެގުމުގައި ވެސް ޝާކިއްޓެ މުހިއްމު ދައުރެއް އަދާކުރި އެވެ. އަދި ފިލިޕީންސް ޓްރެއިނިން ކޭމްޕް ތެރެއިން ގައުމީ ކޯޗު ސެގާޓް މެލޭޝިއާގައި އޮތް ކޮންފަރެންސަކަށް ދިއުމުން ޓީމުގެ ޒިންމާއާ ހަވާލުވީ ޝާކިއްޓެ އެވެ.\nކޮލިފައިންގެ ފުރަތަމަ މެޗުގައި މި މަހު 22 ވަނަ ދުވަހު ނުކުންނާނީ ސައުދީއާ ދެކޮޅަށެވެ. އޭގެ އެއް ދުވަސް ފަހުން ދެ ވަނަ މެޗުގައި ޔޫއޭއީއާ ދެކޮޅަށް ކުޅޭނެ އެވެ. ފަހު މެޗުގައި ލެބަނަންއާ ބައްދަލުކުރާނީ މި މަހު 24 ވަނަ ދުވަހު އެވެ.\nޒުވާން ގައުމީ ޓީމުގެ ފައިނަލް ސްކޮޑު:\nއަބްދުﷲ ޔާމީން (ޔާން)، ނަޝާހު އަހްމަދު (ނައްޓު)، އިބްރާހިމް އައިސަމް، އަލީ ހަމްދާން، އަލީ ޝަމާލް އަބްދުﷲ، އަލީ ސޮލާހް، އައްޒާމް އަބްދުﷲ (އެޑޫ)، މުހައްމަދު ފަރުހާން (ފަރުއްކޮ)، ހައިޝަމް ހަސަން، ހަސަން ނަޒީމް (ޗޯޓު)، ހުސައިން ޝަރީފް (ހުސެން)، އިބްރާހިމް އަތީގް ހަސަން (އިއްބެ)، މުހައްމަދު ޖައިލަމް (އޮގީ)، މުހައްމަދު ޝަހާއު، ނިޝާމް މުހައްމަދު ރަޝީދު (ޕޮގްބާ)، ރިހާމް އަބްދުލް ގަނީ (ބޮބީ)، ޝައިފްﷲ އިބްރާހިމް، މަޖުދާން ސޯލިހް، ހަސަން ރާއިފް އަހްމަދު (ހަންނަ)، މުހައްމަދު ސާދު ނިޒާރު، މުހައްމަދު ނިޔާޒު، މުހައްމަދު ސިނާހް، އަލީ ނާޖިހު.